
	(Sednica je počela u 10.00 časova. Predsedava Marina Raguš, potpredsednik Narodne skupštine.)


*
*                *


	PREDSEDAVAJUĆA: Poštovane dame i gospodo, nastavljamo rad sednice Osmog vanrednog zasedanja. 
	Molim vas malo tišine da se čujemo. 
	Hvala. 
	Na osnovu službene evidencije o prisutnosti narodnih poslanika, konstatujem da sednici prisustvuje 88 narodnih poslanika.
	Radi utvrđivanja broja narodnih poslanika prisutnih u sali, proceduru znate, molim vas da stavite kartice u identifikacione jedinice.
	Prisutno je 99 narodnih  poslanika.
	Imamo kvorum za rad. 
	Ulazimo u sat postavljanja pitanja, traženja obaveštenja i objašnjenja, na osnovu člana 287.
	Prvu tu priliku ima gospodin Dragan Jonić.
	Izvolite.
	DRAGAN JONIĆ: Hvala, predsedavajuća.
	Poštovani građani Srbije, žalosno je što stalno u pitanjima moramo pominjati probleme.
	PREDSEDAVAJUĆA: Izvinjavam se, gospodine Joniću.
	Molim vas samo sedite, tako ćete biti bliži mikrofonu, ovako se ništa ne čuje. 
	Samo sedite. Sedite i govorite, jer ćete biti bliži mikrofonu. 
	Sada se prijavite, da vam dam vreme od početka.
	Znam da se dešava. 
	Znači, molim vas prijavite se i onda ništa ne dirajte i budite samo malo glasniji, jer kad stojite slabije se čujete. 
	Izvolite. 
	Molim vas, prijavite se ponovo.
	Izvolite.
	Gospodine Joniću, izvolite. Sad samo govorite.
	DRAGAN JONIĆ: Nadam se da je ova skalamerija konačno proradila. 
	Na veliku radost kolega od preko puta koji su veoma razdragani, što mi je jako drago, od jutros. Malo ćemo da im pokvarimo radost, nažalost. 


1/2	MT/MP	

	Poštovani građani Srbije, od kako smo u ovoj Skupštini moje kolege i ja skrećemo pažnju na brljotine i nepočinstvo ove vlasti. Ali, kako koji mesec prođe to uzima sve veće i veće razmere, zato moramo koristiti svaki način da srpskoj, odnosno javnosti u Srbiji skrenemo pažnju na sve što pokušava da se gurne pod tepih.
	Najpre bih hteo da se pozovem na jučerašnje izlaganje jednog od kolega od preko puta koji je istakao svoj patriotizam rekavši da navija za Srbiju, a da mi sa ove  strane navijamo za Hrvatsku. Najpre, ne znam odakle njemu pravo da priča o tome ko za koga navija, a drugo kao čovek čiji su preci ovde 400 godina već ja drugu otadžbinu nemam, sem Srbije, i zato mi je stalo da Srbija ostane čista, a Srbija ne može ostati čista sa ovim. 
	Dame i gospodo narodni poslanici, ovo je dimnjak ne u nekoj globalnoj zabiti, već u sred Beograda, Institut „Torlak“. 
	Postavljam pitanje ministarki za zaštitu životne sredine Sari Pavkov – da li zna šta se emituje iz dimnjaka Instituta „Torlak“?
	S obzirom na to da Institut već ima integrisanu dozvolu skoro 10 godina, šta to znači? Da se dozvole izdaju samo radi papira i radi formalnosti?
	O zakonu ću nešto kasnije, koji je napisan tako zbrda-zdola da to pas maslom pojeo ne bi, ali zahtevam odgovor na pitanje. 
	Pošto znamo da se na Institutu „Torlak“ tretira otpad, nisu ovo teorije zavere, radi se o tome da se tamo otpad tretira u autoklavima pomoću vodene pare, postoje dve mogućnosti. Ili se za zagrevanje pare koristi mazut, pri čemu u vazduh izlazi evo ovo, na 200 do 300 metara od objekta. 
	Dakle, da li je ovo mazut ili je u pitanju sagorevanje neke nepoznate materije? Insistiram da Ministarstvo pošalje inspekciju koja će utvrditi činjenično stanje i da me o tome izvesti. 
	Takođe, koristim priliku da kažem da na sva pitanja koja sam postavio od kako sam ovde ne znam da li sam dobio više od 20% odgovora. To je sramno. To pokazuje da izvršna vlast ne poštuje one koji su je doveli na taj položaj.
	Drugo – 1.380 dana je prošlo od katastrofalne, odnosno akcidenta sa ispuštanjem amonijaka u okolini Pirota 25. decembra 2022. godine. Dakle, 1.380 dana dve porodice oplakuju svoje stradale. Hiljadu tri stotine osamdeset dana ni oni, ni mi nemamo odgovor šta se toga dana desilo i ko je kriv pre svega za gubitak ljudskog života, a takođe i za ugrožavanje ljudi u Pirotu i okolini. 
	Od ministarke Sare Pavkov insistiram da sprovede postupak, u saradnji sa svojim kolegama, a od ministra pravde zahtevam da pošalje urgenciju postupajućem tužiocu, da to ne bismo radili mi, da vidimo dokle se stiglo sa ovim postupkom, ko je za to kriv i kada će konačno krivci biti izvedeni pred sud pravde i porodice stradalih dobiti kakvu takvu zadovoljštinu. 
	Hvala lepo.
	PREDSEDAVAJUĆA: Hvala vama. 
	Molim sve poslanike koji traže obaveštenje ili objašnjenje, postavljaju pitanje samo da vode računa, da vas ja ne bih prekidala, da je vreme predviđeno za ovaj institut pet minuta.
	Reč ima gospodin Milija Miletić.
	Izvolite. 

	 MILIJA MILETIĆ: Zahvaljujem se uvažena potpredsednice.
	Ja ću kao prvo, jer današnjeg dana 7. jul. Oni koji su stariji to pamte, bivša Jugoslavija. To je Dan ustanka u Srbiji. To se nekom sviđa, nekome se ne sviđa, ali mi smo to nekada slavili. Za mene kao pravoslavca je veoma bitno da kažem da današnji dan Ivadan i slava sveti Jovan, letnja slava sveti Jovan. Koristim priliku da svim pravoslavnim vernicima čestitam slavu sa željom da ova godina bude rodna i blagorodna kako na njivi, tako i u kući. To sam uvek tako govorio jer smo sada svedoci što se tiče poljoprivrede to će biti i ministru poljoprivrede pitanje.
	Evo sada je krenula berba višnje. Svedoci smo šta je bilo prošle godine. Bila je cena odlična. Sada dolazimo u situaciju da ljudi koji imaju svoju višnju, to je deo jugoistočne Srbije gde je veliki broj naših ljudi od toga žive. Cena sada baš nije sjajna, gde je iznos od 100 dinara, sada je 80 dinara prva klasa, druga klasa 60, pa sada čak ide do 60 dinara druga klasa. Kako se ocenjuje ta druga klasa to je sve pod znakom pitanja. 
	Moje pitanje nadležnom Ministarstvu poljoprivrede pošto znam jer sam u Odboru za poljoprivredu, zato što je moja politička organizacija Seljačka stranka jeste da smo mi u prethodnom periodu dosta ulagali što se tiče poljoprivrede i u voćarstvu, sve ono što je bilo potrebno da ti zasadi višnje bude aktuelni, da rađaju u punom kapacitetu.
	Da li ima mogućnosti da se onim ljudima, evo konkretno sada naš jugoistočni deo Srbije, veliki broj ljudi se žali kako otkupi sada organizaciju, kako daju manju cenu višnje, na neki način ucenjuju te naše ljude koji svakog dana nose, neće da kuće i smanjuju cenu?
	Da li ima mogućnosti da se to na neki način predupredi, da nadležno ministarstvo ili neko drugo ministarstvo se uključi oko toga i da se sve to proprati, da ne dozvolimo da niko ne ucenjuje naše seljaka mučenika, čoveka koji svojim radom štiti prvo sebe, svoju porodicu a kasnije i celu našu zemlju Srbiju? To je moje pitanje, da li će naše ministarstvo da se uključi u okviru toga ono što je moguće da se obezbede uslovi pravični i da se nađe rešenje da ti naši ljudi tu svoju višnju ne daju po neku bagatelnu cenu?
	Drugo pitanje isto se tiče poljoprivrede. Tiče se IPARD tri. Kroz taj program IPARD tri mi smo to prošli put naglasili na Skupštini, imali smo mogućnost i da li će sada ovi ljudi ta jugoistočna Srbija da se njima obezbede posebni uslovi da se kroz neke programe kroz IPARD tri obezbede ta veća sredstva za infrastrukturu, za izgradnju objekata i svega ostalog? Da nađemo rešenje, tu je nadležno Ministarstvo finansija. Da nađemo rešenje, neka kreditna garancija naše Vlade, naše države da ti ljudi koji tamo učestvuju, a nemaju svoja sredstva, da oni ta sredstva sebi obezbede kroz program koji naša država može da potpomogne.
	Još jednom mislim da je IPARD tri program za nas vrlo bitan i u to moramo svi da se uključimo. I svi oni koji su iz poljoprivredne stručne službe. Ovog trenutka bih želeo da pohvalim poljoprivrednu službu na nivou cele Srbije koja je veoma aktivna, koja obilazi naše ljude. Njih možemo da uključimo i da se pomogne, kako sam rekao onim ljudima koji sada imaju problema sa otkupom višnje.
	Još jedno pitanje za nadležno pitanje Ministarstvo za rad i socijalnu politiku, dosta puta sam govorio i pominjao, tiče se pošto dolazi vreme maksimalne podrške našim penzionerima, bilo bi dobro da se nađe rešenje i ja sam podneo taj zakon, da se ukinu oni kazneni poeni za one ljude koji odu rano u penziju, odnosno pre 65. godine. Kada napune 65 godina, da oni tada imaju punu penziju, jer  je to Ustavom zagarantovano.

	Hvala još jednom i još jednom čestitam svima slavu Sv. Jovana, zdravlja, sreće, uspeha u životu svakome.
	PREDSEDAVAJUĆA: Hvala najlepše.
	Sledeći je gospodin Petar Bošković.
	PETAR BOŠKOVIĆ: Ja ću onako po običaju postaviti pitanju, za Ministarstvo odbrane i za ministra, a i vama, da malo skrenem pažnju kako vi to radite. Sigurno ste gledali film o Košarama. 
	Juče je ova savetnica, zavetnica držala toplu ljudsku priču o tim ljudima i vidite, sećate se onog detalja u filmu kada je tenk došao do Košara i uspeo da izvuče vojnike i taj je pukovnik Miloje Ilić, meni jeste ovo bitno, jer sam ja četiri godine proveo na ratištu, zato što imam više ratnog staža, nego vaši ovde svi zajedno, zato molim vas, budite ljubazni i zato ste gospodina pukovnika Miloja Ilića, koji je tenkom zaštitio naše ljude, stavili na mesto referenta u Somboru. 
	Zašto i zbog čega? Čoveka koji je završio Generalštabnu školu u Rusiji, vi prekomandujete na mesto referenta u Somboru. Da objasnim ovim mladim koji nemaju radnog staža, nemaju godina, koliko ja radnog staža, bilo gde, molim vas, ja neću trpeti ova vređanja, ja njih ne vređam.
	PREDSEDAVAJUĆA: Sve u redu, svako ima svoje vreme i imaćete prilike da kažete jedni drugima na temu da odgovorite i tako dalje i molim vas da saslušamo jedni druge. Gospodine Boškoviću, daću vam vreme koje vam sada oduzimam, ali i vi vodite računa, jer u našim redovima se nalaze borci i invalidi sa Košara.
	Znači, nemojte paušalno da govorite o tome.
	PETAR BOŠKOVIĆ: Ne govorim paušalno, ja sam definisao na primeru..
	PREDSEDAVAJUĆA: Ali vređate poslanike koji su svoje živote dali i svoje zdravlje na Košarama, a ovde sede u našim redovima.Dobićete dodatno vreme.
	PETAR BOŠKOVIĆ: Molim vas, ja nisam vređao nikoga, ja sam rekao za mlade koji nisu to doživeli, i za mlade koji nemaju radnog staža odnosno nemaju godina koliko ja radnog staža.
	PREDSEDAVAJUĆA: Molim vas kolege da se saslušamo.
	PETAR BOŠKOVIĆ: Što ste nervozni? Da li je pukovnik, prof dr. Srđan Blagojević, načelnik Vojne akademije, premešten takođe na mesto referenta u Institutu za strategijska istraživanja, da vam objasnim mesto referenta u vojsci. Posle referenta imate načelnika odseka, pa načelnika odeljenja, pa načelnika Uprave, znači takvog vi postavljate za referenta.
	Kako radite? Radite tako, što čoveku čija je sestra zaposlena u Ministarstvu, ako ima robiju ovde u „ćacilendu“, on prođe bezbednosnu proveru, ali zato ovakvi ljudi zbog bezbednosne provere, dobijaju prekomandu i jedan od najmlađih pukovnika Vojske Srbije, Dušan Mrdak, poreklom iz Pljevalja, šef kabineta pomoćnika ministra za politiku odbrane i vašeg generala i člana SNS, Predraga Bandića, onog poznatog po aferi Helikopter, Mrdak je inače prvi u rangu na Vojnoj akademiji, i prvi u rangu na Generalšalnoj akademiji, prošle nedelje je prekomandovan u vojni odsek Zaječar, takođe na referentsko mesto. 
	Ovaj pukovnik ima dve ćerke starosti godinu dana i tri godine. Da li postoji obrazac kadrovskog postupanja i sistematske diskriminacije u Ministarstvu odbrane prema oficirama Crnogorske nacionalnosti i porekla nakon nedavnog pogoršanja odnosa zbog vaših kriminalaca koje ste vodili u Tivat.

	Navodno se pukovniku Mrdaku na teret od strane neoradikala i neokomunista stavlja crnogorkso poreklo i to što mu je ujak Milan Ročen, bivši crnogorski visoki funkcioner i to je gospodin koji je bio kada je Srbija i Crna Gora, koji je bio ambasador u Rusiji, ali ste zato pukovnika koji vam je bio konekcija sa Mandićem u Crnoj Gori, postavili takođe na mesto generala ako je krao municiju u Podgorici. Nervozni ste, nervozni. Hvala najlepše.
3/1	GD/LjL		10.20 – 10.30 

	PREDSEDAVAJUĆA: Reč ima docent doktor Rastislav Dinić. Izvolite.
	RASTISLAV DINIĆ: Zahvaljujem.
	Ja bih za početak, svima onima koji gledaju ovo u prenosu, da dam jedan kratak sažetak prethodnih epizoda. Želeo bih da postavim neka pitanja vezano za tzv. ćaci fakultet, nazovi srpskih reci ga studija. Dakle, evo šta se desilo u prethodnim epizodama.
	Vlada je preko noći kao neki bilmez, kao neki siledžija, odlučila da otme nešto što joj ne pripada. To su tri departmana Filozofskog fakulteta u Nišu – departmani za istoriju, za srbistiku i za ruski jezik i književnost. Dakle, kao neki lopov, u toku noći, oni su se ušunjali na tuđi posed i odlučili da ukradu nešto što im ne pripada. To su uradili tako što su doneli odluku Vlade 6. novembra prošle godine, a zatim nedavno i odluku o oduzimanju dozvole za rad ovim departmanima na Filozofskom fakultetu u Nišu.
	Naravno, moje kolege nisu ovo mirno gledale, nego su uradile ono što bi svaki normalan i pristojan građanin uradio, one su tužile lopova sudu. I znate šta se desilo? Upravni sud je intervenisao i rekao – stop, ne može da se nastavi ovako. Obustavio je i stavio ovu odluku van snage do daljnjeg, dok se proces ne završi. Rekao je – lopovu, vrati to što si pokušao da ukradeš, vrati tu teglu sa pekmezom u koju si već pokušao da ubaciš svoje ruke, vrati je na policu, vrati je pravom vlasniku, do daljnjeg, da vidimo kome to zapravo pripada. To se desilo 8. juna ove godine. Upravni sud je vrlo jasno doneo ovu odluku.
	Moje kolege sa Filozofskog fakulteta u Nišu, konkretno sa ovih departmana za istoriju, srbistiku, ruski jezik i književnost, su zatim nastavile da rade svoj posao pošteno i profesionalno, kao što su ga uvek i radile i raspisali su prijemni ispit, konkurs. Održan je prijemni ispit. Neki budući studenti su se prijavili, neki mladi ljudi, koji vole upravo ove nauke, koji vole istoriju, koji vole srbistiku, koji vole ruski jezik i književnost. Prijavili su se, položili prijemni i stekli pravo na studiranje iz budžeta, naravno i samofinansiranje itd. A šta smo onda dobili?
	Nakon što je prijemni ispit obavljen, Ministarstvo prosvete je donelo odluku da obustavlja budžetsko finansiranje za ova tri departmana na Filozofskom fakultetu u Nišu. Time se direktno suprotstavio odluci Upravnog suda od 8. juna ove godine. 
	Pitanje za ministra prosvete – da li Ministarstvo prosvete može da se suprotstavlja Upravnom sudu ove države?
	Imam još pitanja.
	Odlukom o obustavljanju budžetskih sredstava za ova tri departmana, oduzimaju se budžetska sredstva i za korisnike afirmativne akcije, odnosno za osobe koje upisuju studije po programima afirmativne akcije. Dakle, za pripadnike romske nacionalnosti, za osobe sa invaliditetom i mnoge druge ranjive grupe. 
	Pitanje za poverenika za zaštitu ravnopravnosti – da li se na ovaj način oduzimaju prava, da li je ovo diskriminacija, da li se oduzimaju prava pripadnicima ovih grupa i da li je ovo problem za njega?
	Pitanje za celu Vladu, ali naročito za ministra prosvete. Danas je dan, već smo čuli, 7. jul, Dan ustanka naroda Srbije protiv fašizma, protiv okupacije. Pitanje za ministra prosvete – da li zna ko je bio Velibor Jonić? Da li zna kako je Velibor Jonić vodio kampanju protiv srpskog obrazovanja, protiv srpske nauke i protiv srpskog univerziteta? Da li zna šta se desilo Veliboru Joniću nakon oslobođenja? 

	Da li zna da svakom kriminalcu i da svakom ko učestvuje u udruženom zločinačkom poduhvatu protiv srpskog visokog obrazovanja će se jednog dana, posle oslobođenja od ove naprednjačke okupacije, takođe suditi? Hvala lepo.
	PREDSEDAVAJUĆA: Ako dođemo do prekih sudova, onda bolje da se odmah ispišemo svi. 
	Gospođa Mila Popović ima reč. Izvolite.
	MILA POPOVIĆ: Zahvaljujem.
	Moja pitanja su za ministarku privrede Adrijanu Mesarović i ministarku građevinarstva, infrastrukture i saobraćaja Aleksandru Sofronijević. Ta pitanja sam im već postavila pre skoro mesec dana a odgovor dobila nisam. Verovatno su ministarke bile zauzete organizacijom ovog SNS mitinga trodnevnog, koji je trajao par sati, ali nadam se da su se sad rasteretile pa će odgovoriti.
	Dakle, pitanja su vezana za preduzeće "Srbija Kargo". Prvo pitanje je jednostavno – ko je u ovoj državi višak, radnici koji nose "Srbija Kargo" na svojim leđima ili partijski direktori koji su ga doveli do ivice propasti? 	U "Srbiji Kargo" se sprema ukidanje 935 radnih mesta, evo je odluka. Dakle, 424 ljudi će ostati bez posla u ovoj prvoj turi. To nisu brojevi u tabeli, to su ljudi, to su 424 porodice koje ostavljate bez hleba. I oni su godinama radili u preduzeću koje nije propalo zato što su oni loše radili, nego što su ga vodili oni koje ste vi postavljali. 
	Imam pitanje – da li je tačno da preduzeće „Srbija Kargo“ plaća zakup stana u Beogradu na vodi za v.d. direktora Đukića ili za bilo koga iz rukovodstva u visini od 130.000 dinara mesečno? Ukoliko ne mogu ministarke da pronađu taj ugovor, ja ću im rado dati i broj ugovora. 
	Dakle, dok za zaposlene spremate otkaze, dotle za rukovodstvo luksuzan stan u Beogradu na vodi. Za rukovodstvo pogled na reku,  za zaposlene pogled na biro za zapošljavanje. E to je slika vaše vlasti. 
	Sledeće pitanje – koliko je novca ukupno potrošeno na reprezentaciju, ručkove i restorane v.d. direktora „Srbija Kargo“ u 2025. i 2026. godini? Da li je tačno da je samo u aprilu 2026. godine v.d. direktor bio 15 puta u jednom istom restoranu u Beogradu na vodi, 15 puta u aprilu, koji ima 20 radnih dana? Čovek je svaki dan izgleda bio u restoranu. 
	Ovde je, takođe, jedan račun na firmu u iznosu od 67.000 dinara iz jednog restorana. Pa, vi ste i vaši direktori prevazišli Šojića sa onim – ne slušam ja ovo zbog sebe, nego zbog preduzeća. Dakle, 67.000 dinara za jedan ručak. Dok radnicima saopštavate da za njih nema plate i sigurnosti, za vaše direktore ima rebarca na kajmaku, pohovani kačkavalj, „Lav“ pivo, pelinkovac, „Manastirka“, viljamovka, dunja, kajsija itd., itd.
	Tražim da odgovore ministarke i da li su upoznate sa informacijom da se zaposleni u „Srbija Kargo“, koji su članovi opozicionih stranka, koji idu na proteste protiv vlasti i koji nisu po volji rukovodstvu, nazivaju državnim neprijateljima, stavljaju na liste za odstrel i za otkaz? Da li znate da se od zaposlenih traži da potpisuju ovaj papir, da skupljaju kapilarne glasove da budu deo Vučićevog tima i ko će za to da odgovara u preduzeću? Da li će ministarke da provere ove navode? 
	Sada dolazimo do ključnog pitanja odgovornosti – ko je personalno odgovoran za pad poslovnih prihoda od 28% i dug od gotovo 80 miliona evra u ovom preduzeću? 
	Takođe pitamo zašto je potpisan aneks ugovora za korišćenje 150 vagona koji se naplaćuje 5,5 evra dnevno, umesto 11,5 evra, koliko je predviđeno komercijalnom politikom preduzeća? Koliki je ukupan gubitak po tom osnovu? 

	Da li je tačno da „Srbija Kargo“ po samo tom osnovu gubi oko 900 evra dnevno i da bi se racionalizacijom samo tog jednog ugovora mogu sačuvati najmanje 30 radnih mesta? 
	Ako jedna loša odluka dnevno pojede plate za ljude koje šaljete na ulicu, onda problem nisu radnici, problem je rukovodstvo, problem je sistem u koje se državno preduzeće koristi kao servis za privatnu zaradu i partijsku kontrolu. Radnici nisu krivi što ste uništili „Srbija Kargo“, radnici ne smeju da plate cenu partijskog upravljanja, loših ugovora,  nameštenih tendera, luksuznih stanova i restoranskih računa rukovodstva. Ovde  višak nisu radnici, višak su bahatost, partijski kadrovi i kriminal u državnim preduzećima, a taj višak se ne rešava otpuštanjem 424 radnika, taj višak se rešava smenom odgovornih, objavljivanjem ugovora, istragom tokova novca i krivičnom odgovornošću svih koji su „Srbija Kargo“ doveli do propasti. Hvala. 

	PREDSEDAVAJUĆA: Reč ima gospođa Ivana Rokvić.
	Izvolite
	IVANA ROKVIĆ: Moje pitanje upućujem navodnom predsedniku Vlade, ministarki za rad, ministru pravde i Inspektoratu za rad i nadležnom javnom tužilaštvu. Koliko još ljudi u Srbiji treba da dobije otkaz samo zato što ne žele da idu na miting SNS? I to pitam u ime učiteljice kojoj ugovor neće biti produžen, medicinske sestre kojoj pretite otpuštanjem, vozača koga terate da prevozi pristalice vlasti i to besplatno, čistačice koja mora da bira između toga da joj deca danas budu gladna ili da sutra ide da podrži skup, rudara kome kažu da će ostati bez posla i radnika javnog preduzeća koji svakoga dana gleda u telefon i čeka novu poruku svog direktora – koliko ljudi će doći na skup, ko dolazi, koliki su ti, koji ti je spisak, pošalji spisak, i kako se izbori približavaju vi taj pritisak sve više pojačavate i sve jače maltretirate ljude.
	Da li ste ispitali navode koji su se pojavili u javnoj internoj komunikaciji u državnom Dunav osiguranju, kojom se od rukovodilaca – dakle, ponavljam, to je državna kompanija – traži da pošalju spiskove koji će prisustvovati skupu SNS 27. juna? 
	U Telekomu Srbije zaposleni su, prema javno objavljenim svedočenjima, dobijali poruke da se okupe ispred zgrade kompanije u Bulevaru umetnosti, odakle će imati organizovan prevoz do mitinga SNS. U PIO fondu taj stranački skup nazvali ste tim bildingom. U Poreskoj upravi postoje svedočenje zaposlenih da pripravnicima niste hteli da produžite ugovore samo zato što nisu išli na prethodne skupove. U javnim preduzećima ljudima pretite otkazima, ne produžavanjem ugovora, smanjenjem plate ili prebacivanjem na neko gore radno mesto ili slabije plaćeno. Da li je Inspektorat za rad izvršio kontrolu u Dunav osiguranju, u Telekomu Srbije, PIO fondu, Poreskoj upravi, Gradskom stambenom, Pasterovom zavodu, u rudniku Resavica, u zdravstvenim i ustanovama socijalne zaštite i drugim institucijama gde su zaposleni uporno prijavljivali političke ucene i razne pritiske koje trpe?
	Da li je tačno da se u Javnom preduzeću Gradsko stambeno zaposleni koji odbiju stranačke aktivnosti SNS prebacuju u kol-centar i u službu čišćenja po kazni i da im se ne produžavaju ugovori? Ko je naredio direktorki marketinga Sanji Kaširić i drugim rukovodiocima da vode evidenciju o tome ko se odaziva stranačkim obavezama, a ko ne? Da li će biti ispitna odgovornost dotične Jelene Rajović iz Telekoma Srbije nakon tvrdnji zaposlenih da je preko Sektora za ljudske resurse organizovala njihov odlazak na stranački skup? Kako je moguće da se Služba za ljudske resurse jedne državne kompanije, umesto da se bavi radnim pravima svojih zaposlenih, bavi prebrojavanjima za miting? Ko je platio autobuse, gorivo, dnevnicu, hranu, majice, fiktivne prekovremene sate? 
	Da li je iko pozvao samohranu majku iz Rume koja je posle pet godina ostala bez posla zato što nije išla na mitinge i zato što je njena ćerka podržala proteste? Da li je iko od vas, koje sam navela, pozvao Miladiju Dimitrijević, takođe samohranu majku dvoje dece, koja je posle osam godina rada ostala bez posla u Opštinskoj upravi Raška, jer je takođe odbila da ide na miting SNS? Da li je iko pitao Marka Marića iz Velike Plane ko mu je rekao  – a ko si ti da radiš ovde, jer ako nećeš da ideš na miting SNS ima ko hoće? 
	Ovo nisu izolovani slučajevi. Ovo je čitav jedan truo sistem. Ljude godinama namerno držite na ugovorima na određeno kako bi svakog meseca mogli da ih podsetite da njihova plata, egzistencija i budućnost njihove dece zavise od toga da li će se pojaviti na mitingu SNS i da li će vas podržati na izborima. Tako nastaju vaši 

mitinzi. Ne od ljubavi, ne od podrške ili verovanja u ideologiju, kakva god da je vaša ideologija, već od strana, od zuluma koji pravite po Srbiji, od ucenjenih radnika koje tretirate kao da su robovi ili kao da su brojevi. Trpate ih u autobuse za Beograd gde razmišljaju šta će se dogoditi njihovoj porodici ukoliko sledeći put budu rekli – ne. 
	Predsedniče Vlade, navodni, da li ćete objaviti koliko je prijava političkih pritisaka bilo na zaposlene samo od novembra 2024. godine kada je krenuo taj talas otkaza i odmazde, a nakon početka protesta zbog pada nadstrešnice? Koliko je inspekcijskih nadzora sprovedeno? Koliko je direktora procesuirano? I koliko je ljudi posle vraćeno na posao?
	Na kraju do dodam ministarki za rad – nema bednije političke trgovine od ove vaše gde ste glad jednog običnog čoveka i njegovu socijalnu pomoć pretvorili u jednostranačku ucenu, što direktorima centara za socijalni rad naređujete da svaki obezbedi po 600 glasova među korisnicima socijalne pomoći. Kockarske dugove vaše porodice mogli ste da rešite i na drugačiji način, a ne da za šaku vlasti ovako bedno izdate Srbiju i one najsiromašnije. 
	PREDSEDAVAJUĆA: Sledeći ima reč gospodin Bojan Torbica.
	BOJAN TORBICA: Zahvaljujem. 
	Svedoci smo činjenice da se u regionu u poslednje dve godine značajno povećao broj napada na pripadnike srpskog naroda, njihov progon, hapšenje, nezakonito zadržavanje u pritvoru po osnovu navodnih ratnih zločina i drugih fingiranih dela za koje ne postoje nikakvi dokazi. U tome prednjače tzv. Kosovo i Republika Hrvatska. 
	U Hrvatskoj je sve više otvorenih napada na Srbe. Donedavno je bilo najviše napada na Srbe u povratničkim sredinama, a sada se beleži u svim delovima Hrvatske. Povećan broj incidenata i etničko nasilje nad Srbima beleži se od ulaska Hrvatske u EU koja na sve to ćuti. Očigledno da napadi na pripadnike srpskog naroda i njihov progon polako, ali sigurno postaju jedna od evropskih vrednosti. 
	Tokom 2024. godine 11 osoba srpske nacionalnosti je bila žrtva organizovanih pretnji i etnički motivisanog fizičkog nasilja, da bi tokom prošle godine došlo do drastičnog porasta pa su zabeležena 22 slučaja fizičkih napada i pretnji usmerenih prema pripadnicima srpske nacionalne zajednice. Broj Srba koji su bili žrtve su višestruko veći od broja slučajeva, jer je  nasilje često bilo usmereno prema grupama ljudi. Pored ovog vida fizičkog ugrožavanja, u istom periodu je registrovan 51 slučaj vandalizma, što je za 12 više nego 2024. godine. Većina slučajeva odnosi se na grafite mržnje, a zabeležen je jedan slučaj uništavanja imovine. Sve ovo nedvosmisleno predstavlja nastavak konstantnog podsticanja mržnje i nasilja prema Srbima i svemu što je srpsko, a naravno zvanični Zagreb i Brisel ćute. 
	Kao što ćute na sramne koncerte ustaškog promotera Tompsona i ne samo da ćute, već je i na hrvatskom javnom servisu nedavno emitovan snimak njegovog prošlogodišnjeg koncerta na Hipodromu na kom se više puta čuo poklič „za dom spremni“, čime po tamošnjem regulatornom telu HRT nije prekršila zakon. 
	Taj trend srbofobije se nažalost nastavlja i u ovoj godini, pa smo svedoci kako su samo pre tri nedelje četvorica hrvatskih državljana osumnjičena za organizovanje i planiranje napada na dvojicu srpskih sezonskih radnika na ostrvu Hvar. Da li je potrebno pominjati sramnu odluku suda u Splitu da im umesto pritvora odredi samo meru opreza, šta god to značilo. 
	Tako dolazimo i do podatka kako je u prvih pet dana ovog meseca u Poreču na automobilu beogradskih tablica urezano „ubi Srbina“, a u Slavonskom Brodu i zadarskom zaleđu su ispisani grafiti mržnje prema Srbima i veličanje ustaštva.

	Pitanje postavljam Vladi Republike Srbije, a pre svega ministru spoljnih poslova – da li i kada je zbog nastavka sramne antisrpske politike u Hrvatskoj uputilo zvaničnu protesnu notu hrvatskom Ministarstvu spoljnih i evropskih poslova i ambasadoru hrvatske u Beogradu? Da li su posle poslednjih incidenata u Hrvatskoj upućene instrukcije diplomatskim predstavništvima Srbije pri međunarodnim organizacijama kako bi se ponovo ukazalo na alarmantnu situaciju i podsetilo na obaveze države članice EU i UN po pitanju drastičnog kršenja prava i ugrožavanja bezbednosti pripadnika srpske nacionalne manjine. Hvala. 

	PREDSEDAVAJUĆA: Hvala vama.
	Da li još neko od ovlašćenih ili šefova poslaničkih klubova želi da postavi pitanje?
	Gospodine Uglješa Marković? (Ne.)
	Gospodin Marko Atlagić ima reč.
	Izvolite.
	MARKO ATLAGIĆ: Poštovana potpredsednice, pitanje postavljam nadležnom Javnom tužilaštvu Republike Srbije. Hoće li konačno, ako već nije, nadležno Javno tužilaštvo Republike Srbije pokrenuti krivični postupak protiv Dragana Đilasa zbog njegovih svakodnevnih, dugogodišnjih, brutalnih, monstruoznih i bestijalnih i zlonamernih napada i nezapamćenih laži o predsedniku Srbije, Aleksandru Vučiću, njegovoj užoj i široj porodici, u svrhu demonizacije predsednikove ličnosti sa krajnjim ciljem da ga se fizički ukloni iz političkog  javnog života  Republike Srbije?
	Dragan Đilas uz pomoć svog političkog, električnog zeca, Marinike Tepić godinama iz dana u dan vrši krajnje brutalne, monstruozne, zlonamerne, bestijalne napade i prosipa nezapamćene laži o predsedniku Vučiću u sprezi sa mafijaško-politikanskim grupama i pojedincima, kako  domaće, tako inostrane provenijencije. Ti napadi su duboko klizali u polje patologije i prete ličnoj bezbednosti predsednika Vučića.
	Tajkun sa 619 miliona evra je maja 2018. godine nazvao predsednika Vučića i vas, više dva miliona i 200.000 poštovanih građani fašistima, kada je rekao: „Dan kada promenim ovu vlast, slavićemo još jedan dan nad fašizmom“. I ne samo to, nego je maja 2020. godine izvređao predsednika Vučića rečnikom sa dna kace, rekavši da je predsednik Vučić ludak i dodao: „Vučiću, ti si lud čovek“. Ni to Đilasu nije bilo dosta, nego je avgusta 2020. godine predsednika Vučića i više od dva miliona i 200.000 građana, koji  su glasali za predsednika Vučića, nazvao majmunima i ne samo to, nego je Đilas oktobra 2025. godine izvređao predsednika Vučića rečnikom koji ne dolikuje čoveku, kazavši: „Aleksandre Vučiću, ti nisi samo lud čovek, ti si i zver“. Evo, poštovani građani zna se šta se sa zveri radi. Đilas se ni tu ne zaustavlja, već je 23. novembra 2025. godine napada predsednika Vučića najprizemnijim rečima kazavši  –Vučiću tebi nema leka. I ne samo to, Đilas je 21. januara 2025. godine napao predsednika Vučića najprizemnijim rečnikom kazavši: „ Vučić je definitivno teško bolestan čovek“. Đilasu ni to nije bilo dosta, nego  je otišao, verovali ili ne, novembra  2025. godine u Crnu Goru da iz nje pljuje po Aleksandru Vučiću, Srbima i Srbiji kazavši: „Srbi su krivi za sve što se u regionu loše živi, Srbija je zemlja u kojoj se sve raspada i u kojoj je sve loše“.
	Kakva lažovčina. Đilasu ni ovo nije bilo dovoljno, nego je avgusta 2021. godine otišao u Hrvatsku, valjda Piculi, Mangulici, izvinite, Bratulici u kojoj je garantovao  Hrvatima: „Da će on uz pomoć Evrope oboriti sa vlasti Aleksandra Vučića“. Zaboravio je Đilas da Bratulica  i Picula i Evropa ne glasaju na našim izborima nego građani Republike Srbije. I ne samo to, Đilas je napumpan mržnjom prema predsedniku Vučiću i Srbiji februara 2021. izjavio: „Sve što je Vučić izgradio, poput Beograda na vodi, auto-puteva i sve drugo, ja ću kada dođem na vlast sve porušiti i zaustaviti“. I ne samo to, Đilas je aprila 2020. godine napao predsednika Vučića po ko zna koji put rekavši: „Vučić ima mentalnih problema. Vučiću, sram te bilo. Vučiću, ti si lud čovek“. I to mu nije bilo dosta, već je 2026. godine ponovo napao predsednika Vučića: „Vučiću je mesto u ambulantnim kolima, a onda u ustanovi gde će ga oni odvesti“. 

	Poštovani, svi ovi napadi i laži imali su za cilj da se demonizuje predsednik Vučić i fizički ukloni iz javnog i političkog života Srbije. 
	Gospodine Đilas, prenosim vam poruke građana Republike Srbije, vama i blokaderima – što je više kleveta i laži, Vučić nam je sve miliji i draži. Gospodine Đilas, svako jutro kada ustanete, pogledajte se u ogledalo, videćete u njemu jednom monstruma, napumpanog mržnjom prema predsedniku Vučiću, prema Srbiji, njenim građanima. Građani vam to neće oprostiti, videćete na sledećim izborima. Laži i uvrede kojima meni lično upućujete, ja vam ne zameram. Znate zašto? Zato što vi ništa drugo ne znate nego vređati, psovati, lagati, mrzeti, krasti i lupetati. Neka vam je Bog na pomoći. Dobro zapamtite ove reči, gospodine Đilas, koje vas izluđuju. Aleksandar Vučić je jedini slobodni vladar u Evropi, a Srbija jedina slobodna zemlja u Evropi.
	I na kraju. Živeo jedini slobodan vladar u Evropi, Aleksandar Vučić. Živeli građani Srbije. Živela Srbije, jedina slobodna država u Evropi. Živeli građani Srbije, danas jedini i slobodni građani u Evropi. Hvala.
	PREDSEDAVAJUĆA: Profesore, čestitam. Dobili ste ovacije od celokupne opozicije. Dakle, ovo se još nije desilo. 
	Dobro. Završili smo sa ovim institutom. 
	Ostala sam dužna juče gospodinu Draganu Đilasu pravo na repliku. Molim vas samo, prijavite se. 
	Izvolite.
	DRAGAN ĐILAS: Gospođo Stamenkovski, odgovorili su mi juče pre vas i gospodin Jovanov i gospođa Brnabić. Ni jedno ni drugo me nisu vređali. Vi jeste. Ja vas neću vređati. Neću se baviti vašom političkom karijerom. Odgovoriću na neistine koje ste izneli. 
	U predlogu SSP ne da postoji deo po kome roditelji dobijaju radni staž, ostvaruju pravo na penziju, nego to je jedna od ključnih stvari u našem predlogu zakona. 
	Što se tiče tvrdnji da kao gradonačelnik ništa nisam uradio za ovu sa smetnjama u razvoju, evo, nabrojaću nekoliko stvari: predškolski uzrast – angažovali smo 567 stručnjaka, fizioterapeuta, medicinskih sestara, defektologa da rade sa decom; školski uzrast – hiljadu ličnih pratilaca, asistenata koji su ih vodili, bili sa njima u školi; za mlade ljude pokrenuli Program stanovanja uz podršku pet njih uz stručni nadzor po jednom stanu; uradili ceo projekat za Centar za decu sa autizmom u Denkovoj bašti, obezbedio lokaciju i pare, a nažalost posle moje smene nije realizovan. 
	Danas tražim od vas na vlasti da prihvatite da veći broj ljudi koji imaju decu sa smetnjama u razvoju dobiju status roditelj-negovatelj, sa čim se predsednik Republike saglasio još 2023. godine. Znamo da to nisu male pare, ali ako na nešto država treba da potroši pare, to su ova deca i njihovi roditelji. 
	I još nešto da vam ispričam. Rekonstruisali smo, kada sam bio gradonačelnik, Centar za boravak dece u Šekspirovoj ulici. Na otvaranju prišao je otac i objasnio mi da je najveći problem za te ljude – kada oni umru šta će biti sa tom decom. I ja sam ga pitao – kako to da rešim. A on mi je rekao da postoje u Evropi objekti gde deca dolaze, sada već odrasli ljudi, borave jedan dan, pa dva dana, pa tri, i onda oni kad umru oni tu nastave da žive i mnogo im je bolje. Ja sam mu rekao – napravićemo ovde odmah pored, neke barake su bile, a znate šta mi je rekao taj čovek? Sada sam hteo da umrem  kada je ovaj objekat napravljen. Evo, sad ću živeti još dve godine da sačekam taj za mog sina. I mi to počnemo da radimo. U tim barakama je bila nekakva organizacija ratni vojni invalidi, neki čovek isto invalid, koji nije hteo da se odatle pomeri, jer je 

mislio prevarićemo ga, neće dobiti pomoć. I znate ko mi je pomogao da napravimo? Vaš lider Aleksandar Vučić. Pošto ja uvek pričam istinu i sad pričam istinu. Ja sam njega pozvao i zamolio ga da razgovara sa tim čovekom, pošto da li je bio član SNS ili je bio samo simpatizer, da mu kaže da ćemo mu sve obezbediti, da može da vidi nove prostorije itd., da mu prenese sve garancije, i on je zaista zvao i preneo mu te garancije, čak je, mislim, sa njim i obišao te objekte, i čovek se odatle iselio. Mi smo to napravili. Ja sam smenjen, a posle mene ipak taj objekat koji je bio gotov je otvoren. 
	E, vidite. Nije vam u politici sve da vređate ljude i nije svaka tema tema za politiku. Na nekoj temi najveći politički protivnici prihvate da sarađuju i ja vam još jednom kažem da na roditelj-negovatelj zakon prihvatite amandmane i obezbedite da veći broj dece i tih ljudi dobiju tu vrstu statusa, a ja vas više neću zadržavati. Hvala. 

	PREDSEDAVAJUĆA: Hvala.
	Reč ima gospođa ministar Milica Đurđević Stamenkovski.
	Izvolite.
	MILICA ĐURĐEVIĆ STAMENKOVSKI: Zahvaljujem, potpredsednice Narodne skupštine.
	Nažalost, opet imamo odsustvo dijaloga. Saslušala sam izlaganje narodnog poslanika koji je odmah nakon toga napustio salu. Juče ga apsolutno nisam uvredila. Uvredio je on udruženja koja su zastupala interese roditelja i učestvovala u Radnoj grupi i sa kojima smo saglasili Nacrt zakona o roditeljima negovateljima i negovateljima. 
	Pre nego što sam ušla u ovu salu, na jedan brutalan, neprimeren, neistinit način uvređena je moja porodica, ali ovo nije mesto da o tome govorim danas ovde u parlamentu. O tome treba da se govori na nekom drugom mestu, gde će oni koji su to izneli morati to i da dokažu. 
	S obzirom na to da nikada na srpskoj političkoj sceni nismo tako olako jedni drugima targetirali porodice, to je nešto što je postala praksa u poslednje vreme i smatram da svi kao odgovorni ljudi treba to da iskorenimo i treba svi to da osudimo. To ne sme biti neka nova normalnost, nikada. A u ovoj sali je bilo svega decenijama unazad. Polivali su se vodom, raspravljali, iznošeni su iz sale, ali se znalo da je porodica političkog oponenta svetinja i da se ona nikada ne pominje. 
	Imala sam različite situacije kada sam prosto želela u političkoj strasti da kažem možda nešto i što nije primereno, ali nikada ni jednu porodicu nisam pominjala, smatrajući da je to privatnost svakoga od nas i da ti ljudi kao članovi porodice nisu dužni da podnesu teret našeg političkog aktivizma. O svemu što je izrečeno maločas…
	(Poslanici opozicije dobacuju uglas.)
	PREDSEDAVAJUĆA: Molim vas, ne dobacujete sa mesta.
	MILICA ĐURĐEVIĆ STAMENKOVSKI: Nema veze, nemam ja problem sa tim što se tiče koncentracije potpuno.
	PREDSEDAVAJUĆA: Izvinite, gospođo ministar, ima veze zato što je to kršenje Poslovnika.
	MILICA ĐURĐEVIĆ STAMENKOVSKI: U redu. Vama hvala što ste reagovali.
	PREDSEDAVAJUĆA: Samo malo.
	Dame i gospodo, drage kolege, imajte dovoljno strpljenja. Ako vam je teško, izađite, popijte kaficu, sokić, ispričajte se. Besmisleno je da govorimo svi uglas. Da ne kažem da je nepristojno i da ne kažem da je protivno Poslovniku o radu.
	(Marinika Tepić: Negodujemo.) 
	Gospođo Marinika, možete da negodujete vanka ili se javite po Poslovniku.
	(Marinika Tepić: Ne mogu, ja sam na radnom mestu.) 
	Ali ne možete u sali jer je protivno Poslovniku o radu, na kojem svi vi insistirate. 
	Stoga, molim šefove poslaničkih klubova da svojim autoritetom, ukoliko on uopšte postoji, zamolite svoje poslanike da slušaju jedni druge.
	Izvinite, gospođo ministar. Nastavite.
	MILICA ĐURĐEVIĆ STAMENKOVISKI: Zahvaljujem.
	Dakle, vi ovde niste svakako zbog mene, nego ste ovde zbog građana koji su vam dali podršku na izborima i omogućili vam da u Skupštini budete i od tih sredstava građana Srbije finansiraju se i poslaničke plate. 

	Bez obzira na to šta ćete vi o meni da govorite, ja poštujem činjenicu da ste vi u ovoj sali prisutni, s obzirom na to da je ovde postala učestala praksa da poslanici bojkotuju rad parlamenta, ali ne bojkotuju poslaničke plate. Juče tokom konstatovanja kvoruma gotovo većina ubedljiva opozicionih poslanika nije bila prisutna u sali, a i kasnije tokom zasedanja videla sam da je mali broj njih prisutan.
	(Radomir Lazović: Šest meseci nisi bila u sali kad si bila poslanik.)
	Ja kada sam bila odsutna kao poslanik sa sednica moji razlozi su bili vrlo opravdani i poznati javnosti, a ne stav – ja bojkotujem Skupštinu jer joj uskraćujem legitimitet. Ako bojkotujete Skupštinu, treba da bojkotujete i plate. Ali, nekima su i te plate nedovoljne pa su pokušali da pronađu jedno novo svojstvo, da budu na dva mesta u isto vreme, odnosno da naplaćuju troškove puta iako na taj put nisu ni krenuli. Vama bi bilo bolje da se pozabavite time u svojim redovima, jer ako govorite o borbi protiv korupcije, krenite prvo od svojih skupštinskih klupa. 
	(Poslanici opozicije lupaju o poslaničke klupe.)
	Dobro, ne znam da li u svojim domaćinstvima tako udarate od svoje kućne stolove, čisto sumnjam, ali ako je to jedina muzika koju vi možete da proizvedete i to je legitimno.
	Dakle, postoji jedna čuvena priča o profesoru koji je govorio svojim đacima o samoj korupciji i onda ih je pitao – da li ste vi danas platili autobusku kartu ili ste se švercovali? Oni kažu – mi smo se švercovali. E, vidite, kaže, i vi ste danas učinili neko loše delo. Onda oni kažu – ali, to je samo 150 dinara. A onda on kaže – nije važno koliko je, uzeli ste onoliko koliko ste danas bili u prilici. 
	Vidite, kada vi budete osudili, izopštili one koji su naplatili putne troškove puta koji se nije dogodio, tada možete da govorite o vašim velikim ambicijama da iskorenite korupciju. Svako ko je pokušao da prevari građane Srbije na takav način ne zaslužuje da u bilo koga upre prstom. 
	Što se tiče socijalne zaštite u Srbiji, ona je gotovo bila u potpunosti uništena nakon što ste zemlju zavili u crno. Ja pripadam onoj generaciji čije ste roditelje ostavili bez posla nakon pljačkaških privatizacija. Pripadam onoj generaciji čiji su roditelji za 24 sata dobijali otkaze u velikim privrednim subjektima. Pripadam onoj generaciji koju ste uveravali da ćete magičnim štapićem da promenite sve nakon 2000. godine. Pripadam onoj generaciji čije ste roditelje prevarili 2000. godine i danas ste očajni zbog toga što ne možete ponovo da prevarite njihovu decu koja su danas porasla i koja vas prepoznaju.
	Ja znam da vas boli to što Srpska stranka Zavetnici nije htela sa vama da ruši državu. Ja znam da je to moj neoprostivi greh u vašim očima, ali uvek i iznova odabrali bismo isto, jer mi nikada nismo bili isto. Bez obzira na činjenicu što sam imala duži opozicioni staž nego staž u izvršnoj vlasti, mi nikada nismo bili isto. Za nas su uvek Kosovo i Metohija bili sastavni i neotuđivi deo Republike Srbije. Za nas naš narod nikada nije bio genocidan, nikada nije bio zločinački. Za nas nikada NATO agresija nije bila humanitarna intervencija. Za nas nikada nije bio Brisel bliži od Kragujevca, Niša, Subotice, Vranja, Užica, Čačka. Za nas je uvek bio stav da se o Srbiji odlučuje u Srbiji i zbog toga mi nikada nismo bili isto i nikada nećemo biti isto. 
	Sa vama nikada nisam učestvovala ni na jednom političkom skupu, slovom i brojem ni na jednom, nikada ni u jednoj koalicionoj političkoj opciji. Nikada nismo bili deo iste političke ponude i sve ono što sam zamerala tada kao poslanik opozicije bilo je sve ono što je podsećalo na vašu vlast, odnosno najviše sam zamerala to što je ova Vlada bila previše tolerantna prema činjenici da su nevladine organizacije postale kao strani agenti politički akteri na srpskom političkom nebu. 

	Vi ne možete da govorite ni o socijalnoj zaštiti niti o socijalnoj pomoći jer sredstva ubirate iz stranih fondova za političko agitovanje u Srbiji. Naravno, ne svi, ali mnogi od vas. Najvažnije je da čovek veruje u ono što priča, bez obzira gde se nalazi. Mnogi od vas promenili su više političkih stranaka nego odela. Vidite, ja svoju stranku nisam promenila niti sam promenila svoja uverenja. Ponosna sam na to što sam deo državnoj nacionalnog tima koji se trudi da se Srbija nikada više ne vrati u te mračne dane prošlosti i, uprkos tome što postoje mnogi problemi koje još uvek nismo rešili i mnoga pitanja koja nismo odgovorili, postoje rezultati koje ne možete da osporite.    
	  
7/1	MT/CG	11.00 – 11.10		

	Vaš šef poslaničke grupe koji je napustio salu, što dovoljno govori o spremnosti da vodi dijalog, nije izneo ni jedan argument kojim pobija sve ono što sam juče iznela, a kao što vidim jedini argument koji vi možete da iznesete je udaranje rukama od sto. Kao da su vam ove klupe ostale od pradedova, kao da na njih polažete pravo kao na privatnu svojinu, pa možete tako da se izživljavate. 
	Lako je vama, niti ste ih vi platili, pa možete tako i da ih uništavate.	Sve ovde što vidite pripada građanima Srbije, tako da kada udarate po tim klupama zapravo to činite nad imovinom našeg naroda i građana Srbije.
	Sve ono što ste izneli u kontekstu bilo kakvog vida pritisaka na centre za socijalni rad je naravno deplasirana priča koju iznova reciklirate i koja više ne može da vam prođe ni na nekadašnjoj „Tviter“ zajednici koja se danas zove „X“.
	Pred vama danas branim zakon o roditeljima negovateljima, zakon koji treba da donese sigurnost porodicama, zakon koji treba da vrati nadu mnogim majkama i očevima i koji će im pružiti sasvim sigurno veći stepen izvesnosti u vremenima pred njima. 
	To što lupate dok govorim o majkama najbolje govori o tome koliko vam je ikada do njih bilo stalo, s obzirom na to da niste u stanju ni da svoje političke strasti ostavite po strani kada govorimo o ovoj važnoj temi.
	Jutros sam bila u Pančevu gde smo kao ministarstvo pokrenuli važan projekat, opredeljujući više od osam miliona dinara za kupovina kampera koji će obilaziti sve opštine, sva sela širom naše Srbije. Cilj je da stignemo do svakog čoveka, do svake osobe sa invaliditetom, do svake porodice koja je do sada bila nevidljiva za sistem. 
	Kamper je danas u Pančevu, naredne sedmice biće na jugu Srbije i sagledavaće njihove zdravstvene i socijalne potrebe zato što je to smisao bavljenja politikom da možete nekome da pomognete, da možete da učinite nešto konkretno za ljude.
	Mnogo je lakše sedeti u toj klupi, a verujte sedela sam, pa vam otvoreno govorim, bez bilo kakve odgovornosti, predlagati spisak lepih želja, govoriti o tome šta ne valja, bez ideje šta treba da se uradi.
	Vašu političku prošlost poslaće oni kojima ste vi do nedavno aplaudirali. Vas neće ni oni koje ste vi nazvali pobednicima, Soluncima i budućnošću Srbije. Studentska lista neće da vas primi na listu. I to najbolje govori da čak i oni koji imaju opozicione stavove u vama više ne vide ni partnere, ni sagovornike. 
	Pitajte sebe, nemojte mene, zašto sa vama ne žele ni oni da razgovaraju, a verovatno da je razlog upravo ovo što danas činite.
	Političku podršku nemate upravo zbog toga, ali sve što ste danas rekli, rekli ste o sebi, niste ni o meni, ni o Vladi Republike Srbije, ni o predsedniku, niti o bilo kome. 
	Juče sam reagovala na uvredu da je zakon o roditeljima negovateljima lažan, znajući koliko je ljubavi i truda uloženo od strane svih roditelja da taj zakon bude donet. Kada neko sebi dozvoli tako nešto da izjavi uvek će od mene dobiti odgovor.
	To što sam rekla na početku jučerašnjeg izlaganja da smo zahvalni na svačijem doprinosu, jer smatram da je svako ko je imao dobru nameru, a otvorio ovu temu, dao podstrek da ovaj zakon bude usvojen, nije bilo dovoljno da i vi porazmislite i kažete – ajte da se oko ove teme ne gložimo i ajte da barem u ovoj temi budemo jedinstveni.
	Vama nije problem zakon, vama je problem što sam ja ministar u tom resoru koji posle 13 godina taj zakon usvaja. Vama je problem što vi niste u ovoj Vladi. 

	Nije vama problem to što je zakon na dnevnom redu, nego to što ga vi niste ovde usvojili, a imali ste sasvim dovoljno vremena, 12 godina vlasti, da nešto učinite.
	Opet kažem, verujem da je i u to vreme  tamo bilo divnih ljudi koji su se borili za sistem socijalne zaštite, ali donosioci političkih odluka više su vodili računa o ličnim interesima.
	Kao ministar za brigu o porodici uspela sam uz podršku Vlade i predsednika Srbije da zajedničkim snagama povećamo roditeljski dodatak koji je i danas najveći u celoj jugoistočnoj Evropi. Kao ministar za socijalnu zaštitu dobila sam podršku i predsednika i Vlade Srbije da se usvoji zakon o roditeljima-negovateljima.
Da vam je stalo do tog zakona bili biste svi prisutni u sali. 
	Ovde se često govori o tome da smatrate da je previše tačaka na dnevnom redu i da je potrebno da svaka ta tačka ima posebnu sednicu, a vi ne dođete čak ni na jednu sednicu. 
	Mi imamo čitave poslaničke klubove koji ne prolaze pored Skupštine, a onda vi kažete treba o svakoj tački posebna sednica. Znači, za 18 tačaka, 18 sednica. A zašto? Da 18 puta ne biste došli u Skupštinu, a da bi za tih 18 puta naplatili dnevnice kao da ste u Skupštini bili i uredno primali novac i uredno primali plate.
	Sve što ste rekli, u prethodnom izlaganju vašeg šefa poslaničke grupe kao nekoga ko je predstavljao stav svih vas, a vas ostavio da se ponašate na način na koji se ponašate, ne znam da li je to instrukcija, ali svakako smatram da ni jedan čovek sebi ne sme da dozvoli da se pretvori u osobu čiji će ključni politički argument da bude udaranje po klupi.
	Kao što vidite, moju koncentraciju niste uspeli da ometete zato što dobro znam zašto sam danas ovde. Danas sam ovde kao ministar socijalne zaštite koji tu da brani zakon o roditeljima-negovateljima pred svim poslanicima, bez razlike, verujući da je došlo vreme da posle 13 godina razgovora o tome, a u neko vreme kada ste vi politički odlučivali, o tome se nije čak ni govorilo, da je došlo vreme da o tome više samo ne pričamo nego da na tome radimo.
	Juče sam vam ukazala na to da verzije koje ste ponudili nisu na adekvatan način tretirali pitanje staža i da su bile prepisane verzije nečega što već imamo u Zakonu o socijalnoj zaštiti. Vaš lider mi na to nije odgovorio, već je sa nekom toplom, tužnom ljudskom pričom i setom na vreme kada je bio gradonačelnik pokušao da skrene fokus na neka druga pitanja. 
	Verujem da je u to vreme nešto urađeno, ali juče sam iznela ključne argumente šta sve nije urađeno, a moralo je da bude da biste danas uopšte imali legitimitet da o tome govorite. 
	Na koncu svega, verujem da će Parlament u danu za glasanje usvojiti zakon o roditeljima-negovateljima i da će većina poslanika glasati za ovaj zakon, jer je to dobro za porodice. 
	PREDSEDAVAJUĆA: Ne vredi.
	Sa namerom sam pustila da ovakva slika jednih i drugih ide.
	Određujem pauzu od pet minuta. Molim šefove poslaničkih klubova da priđu predsedništvu. 
	Molim vas. 
	(Marinika Tepić: Pitam da li sve šefove poslaničkih grupa?
	Pozovite sve šefove.)
	Molim vas da priđete. Šefovi poslaničkih klubova da priđu stolu.
	
8/1	VS/LjL		11.10 – 11.20 

	(Posle pauze)

	PREDSEDAVAJUĆA: Hoću, naravno. Primeniću Poslovnik. 
	Nastavljamo rad po predviđenom dnevnom redu.
	Javili su se poslanici, pozvali se na Poslovnik.
	Pošto svi zahtevate da primenim Poslovnik, upravo ću to da uradim.
	Molim dame i gospodu ministre da se poslanicima ni u kom formatu ne obraćaju. Poslanici imaju pravo da pitaju, kažu, kao što ministri imaju pravo da odgovore, ne ulazeći u slobodu govora bilo koga. 
	Molim sve šefove poslaničkih klubova koji to žele, imaju autoritet, samo da nam obezbede mir. Svako ima svoju garantovanu slobodu govora. 
	Ja neću da izričem opomene, nismo deca. Molim vas, znate odredbe Poslovnika, svi treba da govore o tačkama dnevnog reda. 
	Po Poslovniku, gospođa Marinika Tepić ima reč. Izvolite.
	MARINIKA TEPIĆ: Skandal, gospođo Raguš.
	Član 27, 108, red na sednici, primena Poslovnika. 
	Nisam ja čak ni zgrožena ponašanjem Milice Stamenkovski Đurđević, ne očekujem ja mnogo više od nje. To što je ona vređala ovde konstantno nas, na primer, koji smo imenom i prezimenom osvojili gotovo 25% glasova građana Republike Srbije a ona nije prešla cenzus pa preletela kod vas u vlast, odakle ste je nazivali "Milica lažljivica", znači, ja ne očekujem od nje ništa više, ali sam očekivala od vas. 
	Vi ste neko ko je umeo vrlo korektno da se ponaša na sednicama Narodne skupštine. Puštate 10 minuta da nas ova osoba, koja je gost u Narodnoj skupštini, vređa, priča potpuno van teme, izmišlja, ali vređa narodne poslanike. Vi okrećete glavu. Ja vas pratim sve vreme, ne slušam nju. Vas sve vreme pratim, vi okrećete glavu na drugu stranu, ignorišete, umesto da je prekinete i opomenete. Ne da izreknete opomenu, nego da je upozorite da se vrati na temu.
	Današnji dan je počeo vrlo konkretno, vrlo konstruktivno, pa čak i vrlo emotivno. Postojali su zakoni iz resora ove ministarke koje smo mi glasali i ranije, da vas podsetim. Znači, izmišljotine o napadima "ad hominem" i personalno, to pričajte nekom drugom, to na "Informeru", pošto ova gospođa visi na "Informeru" više nego negde gde joj je mesto. Da je više radila svoj posao, ovaj zakon bi verovatno bio na dnevnom redu ranije.
	Ali vi, gospođo Raguš, da dozvolite vređanje narodnih poslanika na ovaj način je skandal.
	Neću tražiti da se Skupština izjasni.
	PREDSEDAVAJUĆA: Isteklo je vreme, dva minuta.
	Niko nema pravo da vređa nikoga, nijednog govornika. Svako ko učestvuje u raspravi mora da govori samo o temi dnevnog reda. Malo pre sam to rekla, pre nego što ste se javili za reč. I molim dame i gospodo ministre, da govorimo o temi dnevnog reda i da se lično ne obraćate jedni drugima, da poštujemo jedni druge i molim šefove poslaničkih klubova još jednom da svojim autoritetom ukoliko ga imaju obezbede samo da imamo red na sednici, i ja to ne mogu sama. Ja to mogu sa svima vama.
	Gospodin Radomir Lazović, po Poslovniku.
	RADOMIR LAZOVIĆ: Član 108. o radu se stara predsednik Narodne skupštine, a ovde se pre svega obraćam vama, predsedavajuća jer nema potrebe, niti ima ikakvog smisla obraćati se nekome ko tako sa potpunim nepoštovanjem prema mestu na kome je ranije bila narodne poslanice, nepoštovanje iskazuje prema radu Narodne Skuppštine, nema šta da se takvoj osobi obraćamo, i obraćam se vama, da možda probate

to da rešite, jer predsedavajuća, nije Narodna Skupština supa iz kesice, pa da umutite par redova, blokaderi, uvreda, opozicija, uvreda, nije to recept za šlaga, pa da se umuti malo instant patriotizma, sa Temua i eto rešenja za govor ministarke. Malo napada opoziciju, a zaboravlja da se ona predstavljala građanima upravo kao opozicija kada je na izbore izlazila, pa je prevarila jedan veliki broj ljudi koji sigurno nema isto mišljenje kao Zeleno levi front i na drugom je spektru političkog života, ali je poverovala da ste kojim slučajem, eto možda opozicija, pa ste sad došli ovde da sa svojim bog zna kakvim samopouzdanjem pokažete kako eto šta treba da se radi u Parlamentu. Ministarka je ovde gost i treba da prati pravila, treba da poštuje Poslovnik i treba da poštuje neko ljudsko normalno dostojanstvo i treba da pokaže poštovanje prema ovom važnom zakonu koji je danas na dnevnom redu, a ne da se sa takvim ponašanjem odnosi i prema ovim ljudima koji su sa druge strane, sa te iste strane sa koje je ona sedela kada je varala građane Srbije, da je kojim slučajem opozicija. 
	Na šta to liči i kako je nije sramota? Hvala.
	PREDSEDAVAJUĆA: Da li želite da se Skupština izjasni? Ne.
	Reč ima gospodin Aleksandar Jovanović, izvolite.
9/1	GD/IR		11.20 – 11.30

	ALEKSANDAR JOVANOVIĆ: Znate, šta piše u članu 116. Poslovnika, gospođo Raguš? Piše da se ovaj Poslovnik odnosi na druge učesnike u radu Skupštine. Nije Milica Zavetnica sa dva lica - ne damo Trepču za Rio Tinto, ovde da broji ko je koliko boravio u Skupštini, nego da radi svoj posao, a vi se starate o poštovanju Poslovnika. 
	Ovo što se desilo malopre, za to ste odgovorni vi, gospođo predsedavajuća. Slušate 10 minuta kako se ona bavi opozicijom, vređa ovde ljude. Ono što je radila i što je govorila o Aleksandru Vučiću, da je najveći izdajnik, da je sluga Brisela, da ne da Trepču za Rio Tinto, ko nama garantuje da ponovo neće najgore da priča o Vučiću? Znači, nemojte da dozvoljavate više ovo. 
	Vi ste do sada vodili korektno sednice Skupštine. Nastavite tako. Na vama je da se odlučite da li će ovo ličiti na Skupštinu ili ne. Hvala lepo. 
	PREDSEDAVAJUĆA: Hvala. 
	Da li želite da se Skupština izjasni?
	(Aleksandar Jovanović: Ne.)
	Možda bi mi odgovaralo da želite, ali dobro. 
	Po Poslovniku, gospodin Borislav Novaković.
	Izvolite.
	BORISLAV NOVAKOVIĆ: Dakle, povređen je član 106. koji je u prvoj alineji kaže da govornik može da govori samo o tački dnevnog reda o kojoj se vodi pretres.
	Gospođo Raguš, vi ste ovde bili i opozicija i vlast i sedeli ste u ovom parlamentu kao poslanik i znate da su predstavnici izvršne vlasti ovde gosti. Mi kao poslanici smo domaćini, pod jedan. 
	Pod dva, kada je u pitanju podela vlasti, mi smo oni koji su kontrolni organ. Mi smo oni koji mogu imati primedbe. Mi smo ovde kao predstavnici naroda koji kontrolišu i kritikuju predstavnike izvršne vlasti. To da predstavnik izvršne vlasti, odnosno član Vlade dođe ovde i  kritikuje nas mimo je svake političke kulture. 
	Dakle, ova sednica je počela regularno, uljudno i pristojno dok ministarka nije počela da se ponaša kao da je na stranačkom skupu, kao da je predizborni miting.
	Posao ministra je da obrazloži zakon, da kaže koje su prednosti vreline i zašto se određena zakonodavna procedura uvodi u rad parlament i da koristi samo tehnokratske izraze i samo one činjenice koje govore u prilog usvajanja određenog zakona, a da se ne bavi politikom, a da ne komentariše stranačke stavove i da se iz njegovog izlaganja ne vidi ništa sem kompetencije i onih argumenata koji govore u prilogu usvajanja određenih zakonskih projekata. 
	To da ministar preuzme ulogu stranačkog čoveka, to da se ostrvi na poslanike i da sa stanovišta izvršne vlasti drži predavanje poslanicima kako da se ponašaju i da ih direktno vređa, to je nedopustivo i vi ste kao predsedavajuća, ali kao poslanica koja ima dugogodišnji staž morali da reagujete. Nije smelo da dođe do ovoga i da tek kroz reakciju opozicije dođemo u ovu poziciju da raspravljamo o tome šta je bonton, šta je kućni red u ovom parlamentu. 
	Dakle, zauzmite isti aršin, zauzmite isti stav i, verujte mi, isplatiće se. Ako se u vašem ponašanju vidi pristrasnost u korist članova republičke vlade i obrnuto, netolerantnost i neuvažavanje poslanika, to će uneti nered koji se dogodio pre 15 minuta. 
	PREDSEDAVAJUĆA: Hvala. 
	Da li želite da se Skupština izjasni o ovome?
	(Borislav Novaković: Ne.)

	PREDSEDAVAJUĆA: Dobro. Hvala. 
	Pre nego što ste se pozvali na Poslovnik, to sam upravo rekla, ali član 106. stav 2 - niko ne može da prekida govornika niti da ga opominje za vreme govora ili drugih učesnika u pretresu nije dozvoljen, stav 3, dobacivanje, odnosno ometanje govornika na bilo koji drugi način. 
	Sve sam razumela. Moja je najveća odgovornost. Priznajem, u onoj gužvi i buci nisam uspela da čujem sve.
	Zamolila sam učesnike sve u raspravi da se međusobno uvažavamo, poštujemo i govorimo samo o temi dnevnog reda, kao i šefove poslaničkih klubova da zajedno obezbedimo pristojan i civilizovan ton i atmosferu u ovoj najvažnijoj instituciji u našoj zemlji. 
	Prihvatam potpunu odgovornost i verujte da želim da se Skupština izjasni o tome, evo ja lično. 
	Da li možemo sada da nastavimo po tačkama dnevnog reda? 
	Gospođo Tepić, vi ste tražili po kom osnovu?
	Izvolite.
	MARINIKA TEPIĆ: Verujem da vi niste čuli, mi ovde smo dobro čuli. Hvala vam.
	Gospođo Stamenkovski, vaš skandalozan, uvredljiv, najgorim rečima nastup koji ste imali je usledio nakon što je Dragan Đilas apsolutno konstruktivno, emotivno, ljudski, kako god hoćete, zamolio da prihvatite amandmane koji će omogućiti i roditeljima koji su zaposleni da dobiju status roditelj negovatelje, jer, radili ili ne radili, njihova deca imaju potrebu za 24-časovnom negom. 
	Puni gneva i političke mržnje i huškanja nastavili ste da ga napadate samo zato što je pobrojao i vama odgovorio na pitanje od juče, pošto juče nije dobio repliku, šta je on uradio dok je bio gradonačelnik. Došao čovek sa konkretnim podacima, došao sa konkretnim ciframa. Šta je bio odgovor na to? Opet politički haos, laži, napadi bez ikakvog razloga, a priča o temi i još zamoli na kraju – uzmite u obzir amandmane i mi ćemo to raditi do kraja ove sednice, jer je nama stalo. Mi smo zajedno bili u ovim klupama, a vi ste bili opozicija tada, kada je ovaj zakon ušao, kada smo ga uneli u proceduru. Nisam očekivala da će vaš nastup biti ovakav baš na ovom zakonu, iako ste imali neke dobre zakone pre koje smo podržali. Čemu ovo? Čemu ovo? 
	Sinoć sam, kada ste pobrojali udruženja koja su, kažete, podržala zakon, evo, i to građani da znaju, došla do podatka, evo, recimo, gost na RTS ljudi iz Udruženja „Evo ruka“, vi ste ovde predstavili da su svi pali u nesvest, maltene, da tako osetljiva i ranjiva kategorija ovom vašom verzijom zakona i onda pročitam, bili gosti na RTS-u 2. jula, znači, pre nekoliko dana, gde kažu i to piše u naslovu da je u redu da krene ovakva verzija u proceduru, ali da imaju ogromnu primedbu na to što imamo diskriminatorne odredbe, odnosno da se status ne daje i zaposlenim roditeljima, odnosno daje se samo nezaposlenima. 
	Dakle, imaju potpuno isti stav, jer i mi smo sa njima komunicirali godinama unazad, dok nismo predložili zakon. Sve konstruktivno – i vaš nastup bude ne zavetnički, nego hardkor radikalski. Nema razloga za tim. Nema razloga. 
	Usvojite amandmane i vratite se na temu, ljudski, roditeljski, kako treba. 
	PREDSEDAVAJUĆA: Svi se vraćamo na temu.  Nastavljamo po listi. 
	Gospodine Torbica, molim vas, javite se. 
	(Radomir Lazović: Replika!)
	Izvolite.

	RADOMIR LAZOVIĆ: Ministarka, ne možete vi da… Evo, da li vi vidite šta se sada dešava? 
	PREDSEDAVAJUĆA: Molim vas, samo trošite svoje vreme. 
	RADOMIR LAZOVIĆ: Da li je moguće da ministarka sada sa mesta gosta objašnjava vama šta je povreda Poslovnika? 
	PREDSEDAVAJUĆI: Ali ja sam vama dala reč. 
	Izvolite. 	
	Nemojte da trošite vreme. 	
	RADOMIR LAZOVIĆ: Vi ste meni dali reč, ali ja imam pravo da iskoristim tu reč u okviru replike na ono šta ja želim. Želim da obavestim građane Srbije o kakvoj se bahatosti radi ovde, da osoba koja je upravo izazvala negodovanje pola ove sale, ima toliko bahatosti u sebi da će ona sada vama da objašnjava šta je povreda Poslovnika, a šta nije. 
	Vi niste tu da objašnjavate šta je povreda Poslovnika, nego da Poslovnik poštujete, što znači da ne vređate ljude, da se ne obraćate uvredljivim jezikom, da ne širite mržnju, da nipodaštavate ono što bi mogao biti jedan zakon kojim činimo dobro velikom broju ljudi, koji se nalaze u ozbiljnim problemima, a ne da se ponašate na taj bahati način na koji ste navikli valjda najgore prema svojim glasačima koje ste prevarili, tvrdeći da ste opozicija. Kako vas nije sramota u tome? 
	Ja sada umesto da govorim o ovom zakonu i o osam amandmana koje je moja poslanička grupa podnela, moram da sugerišem da ovo ne možete da dozvolite u Narodnoj skupštini. 
	Sada ste nam pričali o tome kako treba da se stvari promene, kako treba da se dovedu u neko normalno funkcionisanje, evo šta radi ministarka. Na šta to liči? Hoćete li sada reagovati možda ili će ona da dođe da vas uči šta je povreda Poslovnika? Da li to treba da se dešava? Na šta to liči? Kako sebi daje za pravo da ovo radi? treba da je udaljite sa sednice? Nema potrebe ona ništa da priča ovde. Jedino što zna jeste da širi mržnju prema drugim ljudima. 
	Na šta to liči? Imamo amandmane koje su izuzetno važno, koje bi prihvatanjem učinili ovaj zakon veoma boljim. Šta vi radite? Vi ćete da objašnjavate šta je povreda Poslovnika ili nije. 
	PREDSEDAVAJUĆA: Hvala. 
	Vreme za repliku je isteklo. 
	Gospodin Bojan Torbica ima reč. 
	Izvolite. 

	BOJAN TORBICA: Zahvaljujem.
	Poštovana predsedavajuća, cenjeni ministri, uvažene kolege narodni poslanici, Srbija ovim predlogom zakona o roditeljima-negovateljima pravi veliki korak napred kada je reč o posebnom zakonskom statusu samih roditelja-negovatelja. Drago mi je što pred nama imamo zakon koji nije rezultat preuzete obaveze ili pukog prepisivanja u tzv. procesu pristupanja EU i već smo dobili zakonski predlog u značajnoj meri prilagođen potrebama naših domaćih korisnika, kao našim socijalnim i budžetskim prilikama i mogućnostima. Dobro je što smo počeli da rešavamo ovo izuzetno važno pitanje i svi moramo biti svesni da nam pravi rad i prava borba u ovoj oblasti tek predstoji, pošto će i posle donošenja ovog zakona ostati značajna pitanja koja ćemo morati da rešavamo. 
	Svi znamo da briga o detetu sa teškim invaliditetom ili teškom bolešću nije obaveza koja traje nekoliko sati dnevno. To je život koji često traje 24 časa dnevno, svakog dana u godini, nažalost neretko traje godinama pa i decenijama. To podrazumeva ogromnu odgovornost i odricanje koje je većini teško i zamisliti. Mnogi roditelji su zbog toga morali da napuste posao i odreknu se sigurnih primanja kako bi bili uz svoje dete u periodu kada mu je najpotrebnije. Često  su morali da biraju između egzistencije i roditeljske ljubavi zato je za pohvalu što država prepoznaje da takva požrtvovanost zaslužuje njenu punu podršku. 
	Jedna od najznačajnijih novina koju nam donosi predloženi zakon jeste pravo roditelja-negovatelja na mesečnu novčanu naknadu. To porodicama donosi veću finansijsku sigurnost. Još važnije je to što država preuzima obavezu uplate doprinosa za penzijsko i zdravstveno osiguranje. To znači da roditelju teče radni staž i da godine provedene u brizi o detetu više neće značiti odricanje od prava na penziju. Time se ispravlja nepravda koja je predugo pogađala brojne porodice. 
	Slušajući ministarku siguran sam da ovo nije kraj zakonskog regulisanja u ovoj oblasti već početak. Moramo biti svesni da uslov nezaposlenosti ne treba da bude jedino merilo potrebe za negom i da status roditelja-negovatelja u budućnosti bude praćen i drugim oblicima podrške i olakšica, jer znamo da novac, ma koliko god bio važan, nije jedino što je ovim porodicama potrebno. Očekujem da nastojimo da proširujemo krug korisnika i priznamo status roditelja-hranitelja onim roditeljima koji možda neće ostvarivati samo pravo na novčanu naknadu, ali će moći da putem tog statusa ostvare pravo na neku drugu uslugu ili vrstu pomoći. Na primer, mogućnost rada sa skraćenim ili fleksibilnim radnim vremenom. Ovo pitanje je posebno važno za jednoroditeljske porodice koje su i najugroženije u kojima jedan roditelj istovremeno obezbeđuje egzistenciju i pruža negu detetu ili punoletnom članu porodice sa najtežim invaliditetom. Tako da molim ministarku Stamenkovski da već prilikom prve izmene Zakona o radu uzme ovakve stvari u obzir.
	Želim da pohvalim činjenicu da zakon ne ukida ni jedno pravo koje dete ne ostvaruje, koje, pardon, dete već ostvaruje. Dete zadržava pravo na uvećani dodatak za tuđu negu i pomoć, zdravstvenu zaštitu i sva druga zakonom zagarantovana prava. Roditelj dobija novo pravo, a dete ne gubi ni jedno postojeće. 
	Jednako važnim smatram i to što država ovim zakonskim predlogom omogućava roditelju da ostane uz svoje dete bez ugrožavanja egzistencije porodice, što se povećava mogućnost da dete odrasta u svom domu okruženo ljubavlju i pažnjom roditelja, braće, sestara. Teško da postoji bolje okruženje za jedno dete od njegove porodice.
	Naravno, pred nama je, kao što sam rekao, još dosta posla. Potrebno je da  na lokalu učinimo još dosta toga kako bi u svim delovima Srbije, koliko god je moguće, 

pod približno jednakim uslovima bili dostupni dnevni boravci, lični pratioci, rehabilitacioni centri, logopedi, defektolozi i druge stručne službe. Sve je to  omogućeno uglavnom roditeljima-negovateljima u većim sredinama, ali upravo je na nama da  te usluge omogućimo  korisnicima u svim lokalnim sredinama bez obzira na njihovu veličinu.
	 Isto tako, kao što je i sama ministarka juče prilikom predstavljanja zakonskog predloga rekla, potrebno je razvijati usluge koje će roditeljima omogućiti da neko stručan i osposobljen, makar povremeno, preuzme brigu o detetu kako bi mogli da se odmore ili da obave svoje neodložne obaveze. Verujem da će Ministarstvo u narednom periodu posebnu pažnju posvetiti pitanju daljeg razvoja sistema dugotrajne nege, stanovanje uz podršku i drugih oblika socijalne zaštite. 
	Pošto svi  znamo kolika je briga kod roditelja-negovatelja, šta će sa njihovim detetom biti sutra kada njih ne bude? Ovaj zakon zato ima mnogo širi značaj od same finansijske pomoći. On šalje poruku da država vidi ove porodice, razume njihovu svakodnevnu borbu i želi da bude njihov oslonac, da želi da im iskreno pomogne. Zato bih vas zamolio da u narednom periodu posebno sagledate položaj roditelja penzionera. Mnogi roditelji su decenijama samostalno pružali negu detetu ili punoletnom licu sa najtežim invaliditetom, često bez adekvatne sistemske podrške, i danas su u starosti i dalje jedini stvarni oslonac svom detetu. Često ti ljudi imaju minimalne penzije i sami su ozbiljno narušenog zdravlja i moramo uložiti ozbiljan napor da nam ne ostanu van radara i da ne ostanu bez naše pomoći.
	Drago mi  da smo otpočeli sa rešavanjem jednog velikog i predugo otvorenog pitanja – priznanja statusa i materijalne sigurnosti roditelja-negovatelja, ali istovremeno očekujem da će ovo biti prvi korak ka daljem unapređenju prava ovih porodica i razvoju sistema podrške u skladu sa potrebama naših građana i mogućnostima naše podrške. Našu podršku za to ćete uvek imati. 
	Pored ovoga, pozitivno bih ocenio i predlog novog zakona o oružju i municiji koji donosi jasnija i jednostavnija pravila, kako bi svako znao pod kojim uslovima može da nabavi, poseduje, nosi ili prometuje oružje, a da pri tome više ne bude različitih tumačenja zakona. Njegov osnovni cilj je da dodatno unapredi bezbednost građana kroz strožu kontrolu nabavljanja i čuvanja oružja, ali kroz precizniju evidenciju i nadzor. Zakon prvi put detaljnije uređuje rad civilnih strelišta, obuku za bezbedno rukovanje oružjem i uvodi dodatne mere zaštite maloletnika. Istovremeno, savesnim vlasnicima oružja, posebno lovcima i sportskim strelcima, olakšava ostvarivanje njihovih prava jer su postupci jasnije propisani i jednostavniji za primenu. Donose se savremenija rešenja poput mogućnosti korišćenja modulatora zvuka i termovizijski nišan za lovačko oružje, čime se naše zakonodavstvo približava svetskim standardima i unapređuje se bezbednost lovaca, kao što se i štiti njihovo zdravlje. 
	Ukratko, reč je o zakonu koji nastoji da pronađe dobru meru između prava odgovornih vlasnika oružja i potrebe da bezbednost svih građana bude na najvišem mogućem nivou i zato ćemo, naravno, podržati predložni zakon. 
	Predlog zakona o oružju i municiji, izmene Krivičnog zakonika predstavljaju dve strane iste politike. Jedan jasno uređuje ko i pod kojim uslovima može odgovorno da poseduje i koristi oružje, dok drugi obezbeđuje da svaka zloupotreba ili teško kršenje tih pravila bude kažnjeno, a na Predlog izmena i dopuna Krivičnog zakonika smo uložili nekoliko amandmana za koje verujemo da će naići na razumevanje predlagača zakona i poboljšati njegov tekst. 

	Ne mogu da završim ovo obraćanje a da se ne osvrnem na institut u javnosti poznat kao „preporuke ODIHR-a“. Poslednjih godina sve češće slušamo da Srbija mora da menja svoje izborne zakone zato što je to preporučio ODIHR, a Evropska komisija vrši pritisak praveći te preporuke ultimativnim. Vidite, kada čujemo reč „preporuka“, ona nam zvuči blago i dobronamerno, ali da li je nešto zaista preporuka ako se od vas očekuje da je bespogovorno prihvatite usled kontinuiranih političkih pritisaka i pretnji Evropske komisije da će u suprotnom trpeti naš tzv. evropski put ukoliko on uopšte i postoji. 
	Zato se pred svima nama postavlja jedno važno pitanje – da li preporuka zaista ostaje preporuka ako njeno ne prihvatanje može imati političke posledice? Ako vas bilo ko uslovljava da neku preporuku morate prihvatiti, onda to prestaje da bude preporuke i postaje prosto ultimatum. Taj ultimatum nas dovodi u situaciju da preporuke prestaju da budu stručna mišljenja koje država treba da razmotri i postaju lista obaveza koje moraju bespogovorno biti ispunjene. Time se briše granica između savetodavne uloge međunarodne organizacije ili komisije te organizacije i prava jedne suverene države da sama uređuje svoj izborni sistem. 
	Naravno da naš izborni sistem nije savršen, kao što nije savršen nijedan u svetu. Svaka država ga s vremena na vreme usklađuje, menja i unapređuje. Ali postoji ogromna razlika između toga da li reforme izbornog zakonodavstva sprovodimo zato što smo sami procenili da su potrebne ili sprovodimo zato što smo pod neprimerenim pritiskom određenog političkog centra moći, naglašavajući da nije problematično ono što je predloženo u Zakonu o finansiranju političkih aktivnosti. Za nas je to korektno odrađeno, ali ponavljam – najveći problem je zato što to po ko zna koji put činimo pod pritiscima EU, tačnije Evropske komisije, pritiscima koji očigledno nemaju kraja. Hvala. 

	PREDSEDAVAJUĆA: Najlepše hvala vama što ste se držali tako važne teme ovog dnevnog reda. Roditelji i deca to iznad svega zaslužuju.
	Reč ima gospodin Uglješa Marković.
	Izvolite.
	UGLjEŠA MARKOVIĆ: Zahvaljujem se, potpredsednice Narodne skupštine.
	Uvaženi ministri sa saradnicima, poštovane koleginice i kolege, pre svega, uvažene i poštovane građanke i građani Republike Srbije, pa na samom početku, nažalost, sednica je izgubila svoj tok i ako je sada prosto teško govoriti o svemu onome što jesu tačke dnevnog reda, želim jednu rečenicu samo da se osvrnem, mislim da je veoma važno da naučimo da bez obzira na razlike slušamo jedni druge, čujemo jedni druge i da je dijalog bez obzira na sve jedini način da se sve razlike ili nerazumevanja koja postoje između nas na neki način premoste. Kada je u pitanju sam dijalog, a da zvučim poznato, sa time ću i završiti, mi u Socijalističkoj partiji Srbije smatramo da dijalog nema alternativu.
	Takođe kao predstavnik SPS kratko ću iskoristiti mogućnost i podsetiti sve, ali i pre svega čestitati narodu Republike Srbije na današnjem danu, danas je 7. jul, dan ustanka u Srbiji kada je počela borba protiv nacističke Nemačke i mislim da je veoma značajno važno da tako velike datume, koje su nažalost prekinuti da se obeležava 2001. godine, da ipak tako velike datume ne gubimo iz vida, jer to je zapravo formalno početak naše narodnooslobodilačke borbe, bez obzira, ponavljam, kako sam i krenuo uvodno izlaganje, na sve razlike koje postoje među nama i koje su postojale kroz istoriju između nas, mislim da je vreme da te razlike mirimo, jer složićemo se svi imamo samo jednu Srbiju.
	Kao što sam rekao, danas na dnevnom redu imamo veoma važne zakone. Ja ću krenuti od prvog zakona tj. zakona o oružju i municiji. Neću pričati o njegovim karakteristikama iz dva razloga. Prvo, mislim da ljudi koje dotiče taj zakon, tu grupaciju, verujem da odlično znaju o čemu se radi, sa jedne strane. Sa druge strane ministar Ivica Dačić i predsednik Socijalističke partije Srbije je juče zaista detaljno 45 minuta obrazlagao taj zakon, govorio o svim prednostima i novinama koje zakon uvodi. Mislim da je on to odlično uradio i ne bih sada trošio ukupno vreme da sada sve to ponavljam.
	Ono što želim da podsetim jeste da je ovaj zakon u svojoj traktoriji kretanja, kako se stiglo do njega, zapravo, nažalost, došao kao posledica dve ogromne tragedije. Jedna je „Ribnikar“ gde je, juče, takođe, moglo čuti, podsetiću vas ako ste zaboravili, koleginice i kolege, nažalost, maloletno lice počinilo zločin oružjem koje je njegov otac imao u legalnom vlasništvu i takođe tragedije i zločin koji se desio u Orašju i Duboni.  I tada je nastupio moratorijum i tada se, zapravo, krenulo i da se razmišlja o jednom ovakvom zakonu koji bi unapredio sve one pravne regulative koje su već ranije bile tu.
	Ali, ono što je značajan ovaj zakon jeste došao sada kao predlog, zapravo kao posledica i javnih slušanja, mišljenja stručne javnosti, takođe i lovačkih saveza, sportskih, streljačkih saveza i on je danas pred nama zapravo kao, kako sam i rekao, posledica jednog dobrog promatranje i zaista jednog konsenzusa koji je napravljen oko toga da jedan ovakav zakon nam treba. 
	Čini mi se da dolazi do nerazumevanja u jednoj stvari i da smo možda juče tokom celog dana stvorili potencijalnu konfuziju kod građanki i građana. Ovaj zakon 

reguliše ono oružje, da tako kažemo, koje se ima legalno u posedu, koje je legalno za posedovanje ili nošenje. Ovaj zakon reguliše tu oblast. Kada je i pitanju ono što je juče dominiralo kao tema, a to jeste neovlašćeno nošenje ili držanje oružja, to ne reguliše zakon o oružju i municiji. Ministar pravde je juče to na kraju, ne znam koliko je bilo zapaženo, pojasnio, a ja ću danas i to ponoviti. Da upravo intencija jeste da se u tom smislu i te kako obračunamo sa svima onima koji imaju i koji poseduju ili nose nelegalno oružje, pa tako kada govorimo o posedovanju, odnosno držanju vatrenog oružja, njegove delove ili municiju ili eksplozivne materije, kazna zatvora od jedne od osam godina i novčanom kaznom je ovim predlogom drugog kaznenog zakona predviđeno. Do sada je bilo od šest meseci od pet godina. Znači, podiže se taj deo kada pričamo o posedovanju.
	Kada pričamo o nošenju, bilo je do sada od jedne do osam godina kazna zatvora. Sada je predlog da kazna zatvora bude od dve do 12 godina i, takođe, novčana kazna, gde možemo videti da se maksimalna kazna za nekih 30-35% povećava kao mera kako bio odvratila upravo svakog onog ko bi pomislio da u svom posedu ima jedno takvo nelegalno oružje ili da ga nosi. Znači, idemo sa restriktivnijim merama i, naravno, u tom smislu Ministarstvo unutrašnjih poslova i policija će sprovoditi ovaj zakon i, naravno, da će biti i te kako u tom smislu češće kontrole i da ćemo zajedno uspeti da negde svo to oružje koje je neregistrovano da sklonimo sa ulica kako Beograda, tako i cele Srbije, jer statistika je, tu se slažemo svi, ona je neumoljiva – preko 90% upravo krivičnih dela se desi iz takvih oružja, i tu nemamo nedoumicu. Ali upravo zato idemo i sa ovakvim predlogom zakona, ali ovaj predlog zakona je odvojen od Zakona o oružju i municiji. Mislim da je to bilo potrebno nagovestiti.
	Takođe, drugi zakon o kome želim da govorim jeste zakon o roditelju-negovatelju. Tu je ministarka. Zaista želim da pohvalim jedan ovakav zakon. Mislim da ovaj zakon ne zaslužuje da se nadmećemo u tome ko ga je i kada prvi podneo, ko ga je predložio, jer i mi u Socijalističkoj partiji Srbije smo podneli jedan takav zakon, odnosno izmene i dopune Zakona kroz Zakon o socijalnoj zaštiti, gde smo, takođe, predvideli roditelja-hranitelja. To su bile potpredsednica Simonović Bratić i sadašnja ministarka Snežana Paunović još 2023. godine. Ali mislim da to uopšte u ovom trenutku više nije važno ko je i kada izašao sa ovakvim predlogom. 
	Mislim da je veoma značajno i važno da mi po prvi put jednu grupaciju ljudi, koja je do sada bila nevidljiva, koja zaista ima životnih ozbiljnih problema, mi normativno prvi put vidimo i nudimo rešenje. U tom smislu i ministarka, vama, vašim saradnicima svaka čast na tome što ste izašli sa ovim predlogom i mislim da svi zajedno treba da pokažemo upravo zrelost i na ovakvom zakonu da pokažemo da sve one razlike, o kojima sam govorio na samom početku, koje postoje među nama, nisu toliko velike da mi ne bismo mogli oko onih imenitelja, kao što je, između ostalog, ovaj zakon, da nađemo zajednički jezik i da ga svi zajedno podržimo.
	Da li postoje nijanse koje bi mogle da se promene. Tu su, slažem se, amandmani i o tome treba razgovarati. Ali mislim da inicijalno i ovakav predlog je ogroman iskorak i da roditeljima dece sa smetnjama u razvoju i te kako država im pre svega pokazuje da stoji iza njih i da ti ljudi nisu sami.
	Takođe, ono o čemu želim da govorim jeste, ukratko ću se osvrnuti i u par rečenica o REM-u i o autentičnom tumačenju, mislim da je veoma značajno i važno da konačno dobijemo REM i mislim da je to veoma značajno kako bismo pre svega zbog nas, zbog Srbije, zbog ukupne medijske slike u Srbiji, i zato pozivam da zajedno podržimo 

ovo tumačenje i da otkočimo ceo ovaj proces u koji smo zapali i da se negde da ovim mogućnost da se REM formira i da počne sa svojim radom i da može da krene, da tako kažemo, da reguliše onu oblast, a u toj oblasti, složićete se i iz opozicije, ali iz vladajuće većine, i te kako kada govorimo o medijima, svako od nas ima određene primedbe. 

	Takođe, Zakon o finansiranju političkih partija, to je zakon koji je došao kao posledica generalno već usvojenih određenih zakona o izborima koje smo imali. Ovog puta su čini mi se 10 preporuka ODIHR-a usvojene. Neću detaljisati jer ne znam koliko javnost to uopšte interesuje i koliko je upoznata sa tim, ali ono što je značajno i važno reći da se ovim predlogom, koji je kolega Petrašinović predložio, negde smanjuju razlike koje bi potencijalno postojale između političkih subjekata i stvara jedna ravnopravnija početna pozicija za izbornu kampanju, za izbornu trku. Da ne bih sada govorio šta to znači od finansiranja do samih izveštaja, rokova, žalbi i ostalih stvari, ali mislim da je veoma važno i značajno i ovim takođe, kao i Zakonom o oružju i municiji mi pokazujemo i te kako našu stratešku opredeljenost i spremnost kada je u pitanju sama EU.
	Ne bih više oduzimao vremena. Kao što sam rekao, poslanička grupa SPS – Ivica Dačić u danu za glasanje će podržati sve predloge zakona. Naravno, otvoreni smo da u daljem toku sednice govorimo upravo o tom nijansiranju i o tim amandmanima i mislim da je veoma značajno, sa time završavam, i važno da ova sednica nastavi onim tokom koji je imala juče i da pokažemo zrelost, političku mudrost i da dijalogom pokažemo da smo spremni da dolazimo do zajedničkih konstruktivnih rešenja. Zahvaljujem se.
	PREDSEDAVAJUĆA: Najlepše hvala vama što ste govorili o temi. Nadam se da ćemo imati konstruktivnu raspravu.
	Gospodin Nebojša Bakarec. Izvolite.
	NEBOJŠA BAKAREC: Hvala vam, poštovana predsedavajuća. 
	Poštovane dame i gospodo narodni poslanici, poštovani građani, Srpska napredna stranka vam predstavlja niz zakona važnih za građane Srbije. Dva zakona su direktno predložili poslanici SNS Milenko Jovanov i Miroslav Petrašinović. Predložili smo vam i istorijski zakon roditelj-negovatelj. U tom smislu, podrška ministarki Đurđević Stamenkovski – samo napred, uradili ste odličnu stvar, a i ovde kada ste govorili niste uradili ništa pogrešno.
	U Srbiji u 2026. godini su usvojena 23 zakona povezana sa EU integracijama, od kojih je 14 direktno u vezi sa evropskim pravnim tekovinama ili planom rasta. Četiri zakona se odnose na punu primenu preporuka ODIHR-a, pet zakona iz oblasti pravosuđa smo uradili uz potpunu saglasnost i saradnju sa Venecijanskom komisijom. Sada imamo Predlog zakona koji je usklađen sa ODIHR-om, jedan od ovih to je važan i odličan Predlog izmena i dopuna Zakona o finansiranju političkih aktivnosti.
	Srbija je već usvojila 12 preporuka ODIHR-a. Ovim zakonom ispunjava petu prioritetnu preporuku i uskoro će se u skupštinskoj proceduri naći još jedna preporuka ODIHR-a. To su izmene Zakona o borbi protiv korupcije i tada će se na veliko zadovoljstvo svih nas, a posebno opozicije siguran sam, broj usvojenih preporuka ODIHR-a povećati na 15.
	Predlog zakona o oružju i municiji, vrlo kratko, je važan za naše evrointegracije, za plan rasta i za Poglavlje 24, jednostavno važeći Zakon o oružju i municiji iz 2015. godine je zastareo. Potrebno je da se uskladi sa sadašnjim propisima EU, potrebno je da Srbija kao što je to učinila i EU, na restriktivniji način uredi ovu oblast u cilju rešavanja problema zloupotreba vatrenog oružja.
	Važno je podsetiti da je Srbija izvukla pouke. Ova vlast je izvukla pouke nakon tragičnih događaja iz maja 2023. godine kada je započet opsežan rad na analizi postojećeg pravnog okvira i definisanju novih zakonskih rešenja koja podižu nivo bezbednosti u oblasti nabavljanja i držanja oružja i municije. Jednostavno neophodno je da se kod vlasnika oružja podigne stepen odgovornosti za njegovo posedovanje.

	Takođe, potrebno je povodom ovog zakona da ukažem na jednu činjenicu. Najnaoružanija grupacija u Srbiji trenutno i u poslednjih 16 meseci su takozvani blokaderi. Jedan od lidera blokadera Ivan Mladenović je 17. juna 2025. godine ispalio 20 metaka u prostorije SNS i na policiju, u nameri da ubije što više članova SNS i što više policajaca. Nije ubijen, policija ga je mirno savladala. 
	U oktobru je jedan od lidera blokadera, inače fašista, član Zbora Stari grad, Vladan Anđelković, inače prijatelj Andreja Plenkovića, upravo je ušao u Srbiju 17. oktobra bio, a onda je 22. oktobra ušao u Srbiju iz Hrvatske. Dana 22. oktobra je pokušao da poubija što više članova SNS ovde ispred Skupštine, i to tako što je pucao na ljude, ranio našeg člana Milana Bogdanovića, teško ga ranio i onda izazvao, ovaj terorista Vladan Anđelković, ogromnu eksploziju benzinom koji je doneo u nameri opet da pobije što više članova SNS.
	U novembru 2025. godine, jedan od lidera blokadera, student Damjan Plamenac je izbo nožem ovde ispred Skupštine člana SNS ničim izazvan, došao je u pola četiri ujutru pod dejstvom psihoaktivnih supstanci. Blokaderi su za 16 meseci uništili više od 1000 prostorija SNS, od kojih su 40 spalili. 
	Blokaderi studenti su u avgustu 2025. godine pokušali da spale stotinak članova SNS na čelu sa predsednikom naše stranke Milošem Vučevićem u prostorijama SNS u Novom Sadu. Inače, blokaderi su za ovih 16 meseci povredili preko 200 policajaca, od kojih mnoge teže. Sad je jasno zbog čega se blokaderi ovde u Skupštini protive razoružavanju kriminalaca. Zbog toga što će primena zakona o oružju i municiji najviše upravo pogoditi blokadere kriminalce. Blokaderi su pucali u leđa narodu u Srbiji. 
	Ovo je još jedan zakon. Cilj zakona o izmenama i dopunama Krivičnog zakonika je opet usklađivanje domaćeg zakonodavstva sa međunarodnim standardima i evropskim konvencijama. Tu se radi o pooštravanju politike, kažnjavanje povratnika, uvode se nova krivična dela protiv privrede sa ciljem efikasnije borbe protiv kriminala i korupcije. Proširuje se osnov za zločin iz mržnje, jer se, jako dobro, uvodi faktor invaliditeta žrtve. Takođe se precizira institut zastarelosti, a i vrše se izmene kod krivičnih dela i dodaju se krivična dela protiv polne slobode dece i nemoćnih. 
	E, sad da dođem na ono što je najvažnije, a to je istorijski i humani zakon roditelj negovatelj. Porodica, roditeljstvo, potomstvo, deca, majka i otac su tradicionalne neprevaziđene i plemenite vrednosti koje obezbeđuju zdravo društvo, demografsku vitalnost naroda, koja pokazuju poštovanje prema predačkom nasleđu i omogućavaju zdravu i neometanu smenu generacija u Srbiji. Zbog toga porodica, roditelji i potomstvo zahtevaju posebnu zaštitu od države. Zbog toga ćemo doneti zakon o roditelju negovatelju i zbog toga smo već doneli Zakon o alimentacionom fondu i Zakon o izmenama i dopunama Zakona o presađivanju ljudskih organa i Zakon o izmenama i dopunama Zakona o ljudskim ćelijama i tkivima. 
	Zbog toga je sada u eri predsednika Vučića, od 2012. do 2024. godine, čak 5873 dece poslato u inostranstvo na lečenje, a u doba vlasti sadašnje opozicije od 2008. do 2012. godine samo 440 dece je lečeno u inostranstvu. Sada je izdvajanje za retke bolesti u 2025. godini bilo 10,2 milijarde dinara, što je 90 puta više novca nego do 2012. godine kada je na vlasti bila sadašnja opozicija. Izdvajanje za retke bolesti upravo u toj 2012. godini, kad su oni bili na vlasti, bilo je mizernih 130 miliona dinara. Danas lečimo 296 dece obolele od retkih bolesti izuzetno skupim lekovima, a 2008. godine, kada je opozicija bila na vlasti, nije uopšte bilo para za lečenje dece od retkih bolesti, dok je 2012. bilo para za samo osmoro dece.

	Zbog podrške porodičnim vrednostima, u 2026. godini finansijska davanja države Srbije za rođenje dece, prema Zakonu o finansijskoj podršci porodicama sa decom, iznose 507.500 za prvo dete, 742.500 za drugo, 2.422.500 za treće dete i 3.170.500 za četvrto dete. 
	Samo da podsetim šta kaže Porodični zakon: "Porodica uživa posebnu zaštitu države, majka i dete uživaju takođe posebnu zaštitu države, roditelji imaju pravo i dužnost da sa detetom razvijaju odnos zasnovan na ljubavi, poverenju i uzajamnom poštovanju, te da dete usmeravaju ka usvajanju i poštovanju vrednosti emocionalnog, etičkog i nacionalnog identiteta svoje porodice i društva".
	Ustav Republike Srbije kaže, u članu 63: "Republika Srbija podstiče roditelje da se odluče na rađanje dece i pomaže im u tome". Član 64. kaže: "Deca uživaju ljudska prava primereno svom uzrastu i duševnoj zrelosti". 
	Usvajanje Zakona roditelj negovatelj predstavlja istorijski pomak u zakonodavnom sistemu, istorijski iskorak u izgradnji pravednijeg sistema socijalne zaštite i prvi put je institucionalno prepoznata žrtva, posvećenost i svakodnevna borba roditelja koji su svoj život posvetili brizi o deci, kojoj je neophodna celodnevna briga i podrška. 
	Ovaj pravni akt po prvi put u domaćem zakonodavstvu uvodi pojam negovatelja, definišući ga kao osobu koja neposredno i neprekidno brine o detetu, 24 časa dnevno, na zajedničkoj adresi.	
	Predlogom zakona se uvodi pravo na status roditelja negovatelja i drugog negovatelja, kao i mesečna novčana naknada od 65.000 dinara, uz, što je jako važno, doplatu doprinosa za zdravstveno, penzijsko i invalidsko osiguranje, što znači da će bruto plata ukupno iznositi oko 90.000 dinara i više. Međutim, važno je što ova naknada, praktično plata, neće isključivati dosadašnja primanja koja su zakonski pripadala samom detetu. Dakle, deca će nastaviti da ostvaruju pravo na uvećani dodatak za tuđu negu i pomoć koji iznosi 42.500 dinara. 
	Takođe, način obračuna naknade, to je ovaj od 65.000 dinara, će uvek pratiti realan rast zarada i svakog 1. marta usklađivaće se sa prosečnom mesečnom zaradom u Srbiji koja, da podsetim, u decembru prošle godine iznosi neverovatnih 1.057 evra.
	Ukoliko u porodici ima dvoje i više dece sa invaliditetom koja su korisnici dodatka za tuđu negu i pomoć, tada i drugi roditelj može dobiti status roditelja negovatelja. 
	Kada je reč o samohranim roditeljima, zakon predviđa mogućnost da se status roditelja negovatelja dodeli nekom drugom bliskom licu. 
	Kada zakon stupi na snagu, više nećemo imati ni jednu negovateljsku porodicu u kojoj roditelj nema baš nikakva primanja.
	Centri za socijalni rad su, naravno, već spremni za ovu meru, za početak primene ovog zakona od 1. oktobra 2026. godine.
	Ovde se postavilo pitanje šta je jedan bivši gradonačelnik učinio za decu. Izneo je neistinu. Evo, reći ću vam ja, bio sam i tada odbornik kad je on bio gradonačelnik u gradu Beogradu. Znate šta je on uradio za decu? U njegovo doba je samo 40.000 dece išlo u vrtiće, a unazad 10 godina za vreme vlasti Aleksandra Vučića i gradonačelnika SNS 80.000 dece ide u vrtiće, što je dvostruko više. A kako je on rekao – dvostruko više je uvek više od dvostruko manje, držao sam časove iz matematike. 
	A kad govorimo o tome dvostruko više, znate šta je on još uradio za decu? Tada kada je bio gradonačelnik, za tih 40.000 dece dvostruko im je nezakonito naplatio vrtiće, pa je grad Beograd od 2013. godine morao da isplati po tužbama desetine hiljada 

roditelja koji su tužili grad Beograd a u stvari su tužili Dragana Đilasa, morao da isplati desetine miliona evra odštete. E, to je on uradio za decu.
	A ova divna vest u vezi sa ovim zakonom je divna vest za sve porodice u Srbiji, pre svega za roditelje koji 24 sata neguju svoju decu, brinu o njima i staraju se da im obezbede lepo detinjstvo, uprkos svim otežavajućim okolnostima i Srbija će usvajanjem ovog zakona napraviti još jedan veliki korak ka konačnom cilju, da budemo zemlja po meri porodice.
	Ovim zakonom Srbija potvrđuje opredeljenost da porodicu stavi u središte državne politike i kroz konkretne mere pruži podršku onima koji nose najveći teret brige o svojim najmilijima a sam zakon predstavlja istorijski korak ka humanijem, pravednijem i solidarnijem društvu, što mi već jesmo. 
	Inače, da vas podsetim, da bi bilo moguće usvojiti ovaj zakon roditelj negovatelj ili zakon o alimentacionom fondu, morali su da postoje, i sad postoje, materijalno-finansijski uslovi za to, odnosno morate imati novca u budžetu, a mi ga imamo. 
	Predsednik Vučić je sa tim u vezi ekonomski uzdigao Srbiju u jednu od zemalja koje su šampioni, unapred koji rastu. Predsednik Vučić je shodno rezultatima, 36 godina se bavim politikom pa to mogu slobodno da kažem, predsednik Vučić je najuspešniji i najbolji lider Srbije u njenoj istoriji. Za Srbiju niko nije uradio više od njega. Vučić je time otac moderne Srbije.
	Predsednik Vučić je, da podsetim, za 14 godina utrostručio plate i penzije koje nisu obezvređene zbog niske inflacije. Prosečna plata u decembru prošle godine je bila, to sam već rekao, 1.057 evra. Predsednik Vučić je nezaposlenost sveo sa 26 na 8 procenata, zaposlio je pola miliona ljudi. Za 13 godina predsednik Vučić je izgradio neverovatnih 651 km auto-puteva, što je više nego petorica vlastodržaca pre njega, a to su Broz, Milošević, Đinđić, Koštunica i Tadić, koji su za 68 godina izgradili samo 596 km auto-puteva. U izgradnji je, da vas obavestim, još 434 km auto-puteva, a u planu koji će biti realizovan do 2035. godine su još 485 km auto-puteva.
	Pre neki dan je predsednik Vučić predstavio niz socijalnih mera, što je sve u vezi sa ovim. Paket pomoći penzionerima je vredan 377,2 miliona evra i obuhvata preko 1.600.000 korisnika i penzioneri će dobiti pomoć od 20 do 35 hiljada dinara. 
	Takođe, tu su i mere za smanjenje troškova građana za lekove, koje obuhvataju 12,3 milijarde dinara i ova mera će uticati, pozitivna, naravno, na dva i po miliona građana za koje će država preuzeti plaćanje dela doplate za lekove. Inače, mera je predviđena za 742 leka. 
	Samo da vas podsetim, najnovije, a to je vrlo značajno za naše blokadere, najnovije istraživanje javnog mnjenja Agencije "Faktor plus", rađeno u junu 2026. godine, pokazuje da SNS ima 47,1% podrške naroda i SNS je zabeležila rast od 1% u odnosu na prethodno istraživanje koje je vršeno u aprilu.
	Predsednik Vučić je u martu rekao: "Imamo dva cilja ove godine, mir i stabilnost i da 2026. bude najbolja godina u istoriji". 
	Predsednik Vučić leči prošlost u sadašnjosti, radi naše budućnosti. Pravedno društvo je, kaže jedna teorija, ono društvo u kome institucije ne ponižavaju građane. Predsednik Vučić je od Srbije napravio pravedno društvo.
	Kaže teorija – civilizovano društvo je ono društvo u kome se građani međusobno ne ponižavaju. Predsednik Vučić je od Srbije napravio civilizovano društvo. A svako pravedno i civilizovano društvo su istovremeno i pristojno društvo i predsednik Vučić je od Srbije napravio upravo to, pristojno društvo.

	Pozivam, naravno, sve poslanike da glasaju za ove predložene zakone. Ujedinjena Srbija pobeđuje, živela Srbija! Hvala vam.
	PREDSEDAVAJUĆA: Hvala.
	Po listi, reč ima Milija Miletić. Izvolite.
	MILIJA MILETIĆ: Zahvaljujem se.
	Ja ću, kao poslanik Ujedinjene seljačke stranke, glasati za predloge ovih zakona a pozvaću i ostale kolege da glasaju, jer mislim da je ovo potrebno. Konkretno, svi ovi zakoni na neki način neke stvari poboljšavaju i definišu nešto na bolje.
	Ujedno bih još jednom čestitao svima koji danas slave Svetog Jovana, srećna slava i sve najbolje. 
	PREDSEDAVAJUĆA: Hvala najlepše, takođe. Prelep praznik.
	Drugi na listi je Dragan Jonić. Nije tu.
	Reč ima gospođa Jasmina Karanac. 
	JASMINA KARANAC: Poštovana predsedavajuća, poštovani ministri, koleginice i kolege narodni poslanici, ja ću se u svom govoru osvrnuti na Predlog zakona o roditeljima negovateljima i negovateljima.

	Za nas iz Socijaldemokratske partije Srbije ovo je jedan od najhumanijih i najznačajnijih predloga zakona u ovom sazivu, jer prvi put se sistemski tretira i uređuje oblast socijalne zaštite koje je do sada bila gotovo nevidljiva i sistemski neprepoznata. 
	Ovde je reč o potpuno novom pravu i podršci ljudima koje su životne okolnosti predodredile da se bave jednim od najzahtevnijih i najplemenitijih poslova, o podršci onima koji su godinama sami nosili teret brige o bolesnoj deci ili drugim članovima porodice. 
	Posmatrajući predlog ovog zakona dolazimo do zaključka da se on ne odnosi samo na, kako je i ministarka rekla, tekst, članove, stavove i procedure, već, pre svega, na ljude i njihove svakodnevne živote. Na porodice, koje 24 sata dnevno bez slobodnog dana, praznika, bez odmora brinu o svojim najbližima. Zato je ovaj zakon veliki iskorak u pravcu humanijeg i pravednijeg društva i kroz njegove odredbe donosimo rešenje koje je pre svega ljudsko, jer ovi ljudi više neće biti nevidljivi za sistem. 
	Država po prvi put zakonski prepoznaje i reguliše pojam roditelja-negovatelja, kao posebnu kategoriju u društvu i obezbeđuje siguran izvor prihoda za porodice koje zbog dvadestčetvoročasovne brige i nege nisu bile u situaciji da se angažuju na nekim drugim poslovima koji bi im omogućili sigurnu zaradu. 
	Pored zagarantovanih prihoda koji će se svake godine usklađivati sa rastom prosečne zarade brojni su benefiti ovog zakona. Roditelj-negovatelj imaće redovno zdravstveno osiguranje, kao i priznati radni staž, čime mu se garantuje pravo na starosnu penziju sa navršenih 65 godina života. 
	Porodice će, iako dobijaju ovu naknadu, moći da zadrže i pravo na uvećani dodatak za tuđu negu i pomoć, a deca i dalje mogu zadržati usluge podrške, kao što su lični pratilac, personalni asistent, dnevni boravak. 
	Predlaganjem jednog ovakvog zakona država je odgovorila na zahteve brojnih udruženja koja su godinama tražila da se zakonski uredi ova oblast i pristupi sistemskom rešavanju problema sa kojima se suočava ne mali broj porodica u Srbiji. 
	Možda ovaj predlog zakona nije savršen, kao što nijedan zakon to nije, ali je svakako istorijski iskorak u popravljanju položaja roditelja-negovatelja i negovatelja osoba kojima je neophodna stalna nega i pomoć. 
	U fazi kada tek postavljamo temelje za rešavanje jednog složenog i nagomilanog problema, kao što je celodnevna, a neretko doživotna briga o bolesnom članu porodice, postojeći Predlog zakona rešava najvažnije socio-ekonomske probleme, koje posebno pogađaju ovu kategoriju društva. 
	Zato ovaj predlog zakona treba posmatrati kao odličnu osnovu na kojoj u budućnosti, kroz njegovo unapređenje, možemo da gradimo još bolja i kvalitetnija rešenja. 
	I nije ovo jedini zakon koji smo doneli, a koji pokazuje da država Srbija brine o svakom svom građaninu, o svakom pojedincu u porodici. Spomenuću Zakon o Alimentacionom fondu kojim štitimo samohrane roditelje, Zakon o povoljnim kreditima za mlade za kupovinu prve nekretnine, zakon koji omogućava majkama do 20.000 evra bespovratne pomoći za kupovinu krova nad glavom i da ne nabrajam dalje. 
	U javnosti i ovde u skupštinskoj sali mogli smo čuti i određene primedbe na predloženo zakonsko rešenje koje je danas pred nama. 
	Niko ovde ne tvrdi da će ponuđeni zakon dati odgovore na sva pitanja, jer kao što reče veliki Meša Selimović: „život je širi od svakog propisa“, ali ćemo mi koji budemo glasali za ovaj predlog zakona napraviti prvi odlučan i suštinski korak kojim se unapređuje ova oblast socijalne zaštite. 

	Treba imati u vidu da svaki odgovoran zakonodavni proces podrazumeva da se propisi unapređuju u skladu sa iskustvima iz njihove primene. Ovaj zakon postavlja čvrst temelj i otvara prostor da u daljem dijalogu sa roditeljima-negovateljima, stručnom javnošću i udruženjima nastavimo da radimo na njegovom unapređenju i da ga dorađujemo i razvijamo. 
	Gledajući zemlju u okruženju i neke zemlje članice EU vidimo da ne postoji jedinstven evropski model ovog zakona. Iste su vrednosti, ali i različita nacionalna rešenja. Osnovni princip koji je svuda zastupljen je da društvo i država, odnosno sistem prepoznaje i podržava roditelje-negovatelje i negovatelje koji svakodnevno brinu o bolesnim članovima porodice. Razlike su u načinu ostvarivanja prava, obimu podrške i uslovima za njihovo korišćenje. 
	Ono što ja vidim iz Predloga ovog zakona je da je naš cilj bio da na osnovu zajedničkih evropskih vrednosti i dobrih praksi donesemo model koji je održiv, primenljiv, u skladu sa našim ekonomskim mogućnosti i u najboljem interesu onih na koje se ovaj zakon direktno odnosi. Zato ovaj zakon ne treba posmatrati samo kroz odredbe koje ga definišu, već kao odgovor države na okolnosti i stvarne životne probleme ljudi koji svakoga dana žive svoju brigu. 
	Smatram da bi ovakav Predlog trebalo da dobije najširu, ako ne i punu podršku narodnih poslanika jer se odnosi na ljude koji tu podršku s pravom očekuju jer je najviše i zaslužuju. Tim ljudima ovaj zakon treba da bude oslonac, da im omogući sigurnost da nastave svoju borbu.
	Hvala. 
	PREDSEDAVAJUĆA: Najlepše hvala vama što ste govorili o temi, tako važnoj temi dnevnog reda. 
	Reč ima gospodin Slobodan Ilić.
	Nije tu.
	Reč ima gospodin Boris Bajić.
	Molim vas, prijavite se.
	BORIS BAJIĆ: Hvala, predsedavajuća.
	Poštovano predsedništvo, uvaženi članovi Vlade, dame i gospodo narodni poslanici, u svom izlaganju osvrnuću se prvenstveno na izmene i dopune Zakona o finansiranju političkih aktivnosti. Naša uvažena koleginica, poslanica dr Emeše Uri je juče govorila o nekim drugim temama, ja ću se fokusirati na ovaj zakon. Radi se o nastavku jednog ozbiljnog i odgovornog procesa, daljeg unapređenja izbornog zakonodavstva Republike Srbije.
	Važno je podsetiti da ovo nije prvi korak, već treći put u relativno kratkom vremenskom periodu nalazimo se u ovoj sali kako bismo unapredili izborni sistem naše države. Najpre smo radili i još uvek radimo na jedinstvenom biračkom spisku. Zatim smo usvajali izmene četiri izborna zakona. Danas nastavljamo taj proces kroz izmene i dopune Zakona o finansiranju političkih aktivnosti. To jasno pokazuje da unapređenje izbornih uslova nije jednokratna politička odluka, to je kontinuiran proces koji zahteva ozbiljan rad, dijalog i spremnost da institucije učinimo još boljim.
	Savez vojvođanskih Mađara od samog početka učestvuje u tom procesu odgovorno i konstruktivno. Aktivno smo učestvovali u radu parlamentarne Radne grupe i davali smo doprinos pronalaženju održivih rešenja. Naš stav je godina ne promenjen. Političke razlike rešavaju se dijalog. Institucije treba da se jačaju radom, a ne njihovim osporavanjem. Poverenje građana ne stiče se velikim rečima, već odgovornim odlukama. 
14/3	MT/IR

	Zato smatramo da su izmene koje su danas pred nama značajne. Njihov cilj je da se dodatno ojača poverenje građana u izborni proces, povećaju transparentnost finansiranja političkih aktivnosti i uspostave jasnija pravila koja će važiti jednako za sve učesnike političkog života. 
	Ova zakonska rešenja predstavljaju rezultat preporuka Kancelarije OEBS-a za demokratske institucije i ljudska prava. O preporukama ODIHR-a često se govori u javnosti, međutim mnogo je važnije da se one zaista sprovode jer to nije uvek bilo tako. 
	Još od 1997. ODIHR prati izborne procese u Republici Srbiji i nakon svakog izbornog ciklusa daje preporuke za unapređenje izbornog sistema. Tek tokom poslednje decenije razvijena je jasna politička volja da preporuke ODIHR-a budu ozbiljno analizirane i sistemski ugrađene u naš pravni sistem. 
	Predloženim izmenama sprovode se preporuke date nakon izbornih ciklusa održanih 2020, 2022. i 2023. godine, dok je određeni broj ranijih preporuka već implementiran kroz prethodne izmene zakona. Time Republika Srbija pokazuje da preporuke međunarodnih posmatračkih misija ne ostaju mrtvo slovo na papiru, već postaju deo našeg zakonodavnog sistema. 
	Kada govorimo o konkretnim rešenjima smatramo da je nekoliko izmena posebno značajno. Pre svega dodatno se povećava transparentnost finansiranja političkih subjekata, uvode se preciznija pravila koja se odnose na prilike, kredite, zajmove i finansijske izveštaje čime građani dobijaju jasniji uvid u to ko finansira političke aktere i na koji način se sredstva koriste tokom izbornih kampanja. Istovremeno smanjuju se maksimalni iznosi pojedinačnih donacija čime se dodatno ograničava mogućnost neprimerenog finansijskog uticaja na politički život. 
	Veoma je važno i to što se dodatno jačaju ovlašćenja Agencije za sprečavanje korupcije. Agencija dobija preciznije nadležnosti, efikasnije kontrolne mehanizme i jasnije rokove za postupanje.
15/1	VS/MJ		12.20 – 12.30

	Značajnim smatramo i detaljnije uređivanje položaja tzv. trećih lica u izbornoj kampanji. Pozdravljamo uspostavljanje jasnih pravila, obaveza i pune transparentnosti za sve koji učestvuju u političkim kampanjama. Uvodi se i proporcionalniji sistem sankcija, unapređuje se raspodela javnih sredstava, sprečava zloupotreba javnih resursa, obezbeđuje ravnopravniji pristup javnim prostorima i stvaraju povoljniji uslovi za političke subjekte koji nisu zastupljeni u predstavničim telima. 
	Pozdravljamo i uvođenje ograničenje ukupnih troškova izbornih kampanja time se dodatno doprinosi ravnopravnijim uslovima političke utakmice i sprečava mogućnost da finansijska snaga postane odlučujući faktor političke konkurencije. 	Želim da istaknem jedno rešenje koje prevazilazi okvire izbornog zakonodavstva, predložene izmene predviđaju dodatna sredstva za podsticanje većeg učešća žena u političkom životu. To nije samo pitanje statistike, to je pitanje i kvaliteta demokratije. Društvo koje želi snažne institucije mora omogućiti ženama ravnopravno učešće u političkom odlučivanju. 
	Savez vojvođanskih Mađara već više od tri decenije vodi politiku odgovornosti i stabilnosti, politiku konkretnih, opipljivih rezultata. Verujem da se demokratski kapacitet društva razvija stalnim unapređenjem zakona. Naši prioriteti ostaju isti, očuvanje identiteta mađarske zajednice, razvoj naših sredina, ekonomsko osnaživanje građana i jačanje institucija i aktivno učešće u razvoju države u kojoj živimo. Naš cilj je zajednički prosperitet, dokazali smo to kroz brojne konkretne projekte.
	Doprinosili smo i doprinosimo razvoju infrastrukture, unapređenju lokalnih zajednica, jačanju privrede i poljoprivrede, kao i stvaranju boljih uslov za život građana. 
	Istovremeno Savez vojvođanskim Mađara od svog osnivanja dosledno zastupa evropski put Republike Srbije i njeno punopravno članstvo u Evropskoj uniji. Za nas evropske integracije nisu politička parola. One predstavljaju proces jačanja institucija, pravne sigurnosti i unapređenja kvaliteta života svih građana. Zbog toga smo u prethodnim godinama uvek nastupali državotvorno i odgovorno zastupajući politiku dijaloga, saradnje i institucionalnog razvoja. 
	Na kraju, želim da poručim da će Savez vojvođanskih Mađara i ubuduće podržavati svako zakonsko rešenje koje doprinosi većoj transparentnosti, odgovornijem radu institucija, jačanju poverenja građana i daljem unapređenju demokratskih procesa u Republici Srbiji. 
	Verujemo da će predložene izmene Zakona o finansiranju političkih aktivnosti doprineti da izborni proces u Srbiji bude transparentniji, pravičniji, odgovorniji i otporniji na eventualne zloupotrebe. 
	Zbog toga će poslanička grupa Saveza vojvođanskih Mađara podržati izmene i dopune Zakona o finansiranju političkih aktivnosti, kao i druge zakone i odluke koji  su na dnevnom redu. Zahvaljujem.
	PREDSEDAVAJUĆA: Najlepše hvala vama.
	Gospođa Milena Kalender.
	Izvolite.
	MILENA KALENDER: Hvala.
	Predsedavajuća, koleginice i kolege narodni poslanici, članovi Vlade, uvaženi građani, pred nama je Zakon o integrisanom sprečavanju i kontroli zagađivanja životne sredine.

	Na prvi pogled mnogo toga u ovom zakonu zvuči dobro. Govori se o evropskim standardima, najboljim dostupnim tehnikama, kontroli zagađivača, dozvolama, inspekcijama i odgovornosti. Ja nemam problem da kažem da su nama potrebni evropski standardi, ali imam jedno jednostavno pitanje. Kako će ovaj zakon izgledati u stvarnom životu, kako će izgledati u Novom Pazaru, kako će izgledati u Tutinu, kako će izgledati u Sjenici, Prijepolju i Priboju.
	Mi u Sandžaku već godinama živimo jednu potpuno drugu stvarnost, u Novom Pazaru i Tutinu, ne postoji trajno rešenje za odlaganje otpada, nakon problema sa Deponijom „Golo brdo“, otpad se vozi u druge opštine. Prema javno iznesenim podacima, Novi Pazar za transport i odlaganje otpada izdvaja oko 30 miliona dinara mesečno, dok opština Tutin na mesečnom nivou za transport i odlaganje otpada izdvaja 5 miliona i 540 hiljada dinara. Od početka 2026. godine,  opština Tutin je za ovu namenu platila 33 miliona i 239 hiljada dinara. To su sredstva koja se ne ulažu u puteve u škole, vrtiće, vodovode, kanalizaciju i druge potrebe građana. U Sjenici smo pre samo nekoliko  nedelja gledali gomilu otpada na ulicama i otpad iz Sjenice se odlaže u Priboju, na ne sanitarnoj deponiji. Regionalno rešenje Banjica, godinama se čeka i još uvek nije postalo ono što je trebalo da bude, funkcionalan odgovor na probleme ove regije i u Prijepolju je godinama postojala deponija Stanjevina uz Lim. U Priboju postoji problem dubokog potoka i stalno se vrtimo u istom krugu, ne sanitarna deponija se zatvara, otpad se odlaže na drugu lokaciju, lokalna samouprava se sama snalazi kako zna i ume, a Vlada Republike Srbije se pojavljuje tek kada problem preraste u krizu, a ni tada nema rešenje. Nijedan problem koji opterećuje ljude ne rešava se saopštenjem za javnost, već se preduzimaju konkretne mere i aktivnosti, ali na žalost toga nema.
	Zato, danas moramo da kažemo nešto vrlo jasno, nisu evropski standardi samo evropske kazne, evropski standardi su i evropska infrastruktura. Ne možete u Beogradu propisati obaveze, napisati kaznene odredbe i onda reći lokalnim samoupravama, snalazite se, ne možete isto tretirati opštinu koja ima sanitarnu deponiju, na razumnoj udaljenosti i opštinu koja mora da vozi otpad stotinama kilometara. Ne možete tražiti iste rezultate od svih, ako svima niste obezbedili iste uslove, i to nije pravedna politika, to je kažnjavanje građana, i upravo zato smo predložili amandman koji tražimo da vlada utvrdi program teritorijalne dostupnosti infrastrukture, da se jasno vidi gde nema odgovarajuće deponije i gde nema transfer stanice i gde nema reciklažnog dvorišta i koliko je najbliže odgovarajuće postrojenje udaljeno, koliko lokalnu samoupravu košta transport otpada, i koliko država mora da uloži da svi građani ove zemlje dobiju približno jednake uslove, jer konkurs Ministarstva nije sistem, jedne godine ima novca, druge godine nema.
	Jedna opština uspe da pripremi projekata, a druga nema dovoljno ni ljudi ni stručnog kadra, a najčešće i najsiromašnije opštine kojima je pomoć najpotrebnija imaju manje kapaciteta, da prođu kroz komplikovane procedure i zato država mora da preuzme deo odgovornosti. Drugo važno pitanje su nesanitarne deponije. 
	Ovaj zakon je veoma precizan, kada govori o formalnom postrojenju opereateru, dozvoli i kontroli, a šta ćemo sa mestima koja decenijama rade mimo uređenog sistema, šta ćemo sa nesanitarnim deponijama koje nemaju odgovarajuće dozvole, nemaju sisteme za prečišćavanje voda, nemaju sistem za gasove, nemaju adekvatan tretman otpada, a svakog dana ugrožavaju vazduh, zemljište i podzemne vode.
	Da li su oni manji problem, zato što su nelegalne, naravno da nije, naprotiv, problem je veći i zato smo predložili da obaveze hitnih mera i sanacija važe i za nesanitarne deponije i organizovana smetlišta, bez obzira na to da li imaju uredu dozvolu.

	Neko će možda reći da je to pitanje drugog zakona, ali građanina koji živi pored deponije, ne zanima broj Službenog glasnika, njega zanima voda koju pije, vazduh koji diše, i zemljište na kome proizvodi hranu. Ako ovaj zakon govori o sprečavanju i kontroli zagađivanja, onda ne sme da žmuri pred najvećim izvorima zagađivanja, samo zato što nisu deo urednog administrativnog sistema.
	Pitanje za nas u Sandžaku koje je posebno važno, jeste član 2. ovog zakona,u njemu se kaže da se zakon ne primenjuje za istraživačke aktivnosti. Ta formulacija je preširoka i zbog toga smo predložili da se jasno kaže da izuzeće za istraživanje i razvoj novih proizvoda i procesa ne može automatski da obuhvati visoko rizična i geološka istraživanja. 
	Zašto je to važno? Zato što imamo Rogoznu, a na Rogozni se sprovode geološka istraživanja i duboka bušenja. Građani već mesecima iznose ozbiljnu zabrinutost zbog mogućeg uticaja tih radova na zemljište i vodu, a ako nema opasnosti neka se to dokaže, nezavisnim monitoringom, ako nema zagađenja, još bolje, ali građani imaju pravo da znaju i imaju pravo na zaštitu.	
	
16/1	GD/MP		12.30 – 12.40
	
	I, na kraju, želim da kažem još nešto. Nije prihvatljivo da građani Sandžaka budu tretirani kao građani drugog reda u Srbiji. Nije normalno da Novi Pazar desetine miliona dinara mesečno troši na odvoz otpada zato što nema trajno rešenje. Nije normalno da Sjenica dočekuje leto sa smećem na ulicama. To je odgovornost ove vlasti. Nije normalno da se godinama čeka funkcionalni regionalni sistem. Nije normalno da Prijepolje i Priboj jedan problem rešavaju tako što opterećuju drugu lokaciju i nije normalno da građani Rogozne se sami bore da saznaju šta se dešava sa njihovom zemljom i vodom. 
	SDA Sandžaka već je javno tražila da se problem odlaganja otpada ne rešava parcijalno, samo za jednu ili dve opštine, već pitanje celog prostora Sandžaka uz ozbiljnu institucionalnu podršku države. 
	Mi podržavamo evropske standarde, ali tražimo evropske standarde i za Sandžak. Dakle, ne samo evropske kazne, nego i evropsku infrastrukturu, ne samo obaveze lokalnim samoupravama nego i odgovornost države. Zato pozivam Vladu i kolege iz vladajuće većine da prihvate naše amandmane ne zbog opozicije, ne zbog SDA Sandžaka, nego zato što zakon koji ne može jednako da se primenjuje u Beogradu, Novom Pazaru, Tutinu, Sjenici, Prijepolju i Priboju. Nije dobar zakon za celu Srbiju. Hvala.
	PREDSEDAVAJUĆA: Molim vas samo vodite računa o vremenu koje imate da je na bih prekidala.
	Reč ima gospodin Hadži Milorad Stošić.
	Molim vas, prijavite se.
	Hvala.
	HADžI MILORAD STOŠIĆ: Zahvaljujem, poštovana predsedavajuća. 
	Uvaženi članovi Vlade sa saradnicima, dame i gospodo narodni poslanici, poštovani građani Srbije, na početku bih istakao da će poslanička grupa Partija ujedinjenih penzionera, poljoprivrednika i proletera Srbije, PUPS - Solidarnost i pravda u danu za glasanje glasati sve tačke dnevnog reda koje razmatramo na ovoj sednici.
	Predlog novog Zakona o oružju i municiji trebalo bi da nam na novi i celovitiji način uredi ovu oblast. Pogotovo je to važno kada smo bili svedoci nemilih događaja poslednjih godina u kojima je korišćeno vatreno oružje. 
	Kako bi se takvi incidenti što više predupredili, novim zakonom su detaljnije precizirane procedure za nabavku i držanje oružja, a naročito one koje se tiču bezbednosnih procena i zdravstvenih pregleda potencijalnih držalaca. 
	Treba pozdraviti podizanje starosne granice za nabavljanje vatrenog oružja sa 18 na 21 godinu, jer vidimo da sve više mladih ljudi nepromišljeno rukuju sa oružjem. 
	S druge strane, bolje su precizirana brojna pitanja koja su vezana oko lovačkog oružja i njegove nabavke i nabavke municije za to oružje. Njegovo nošenje i van propisanih lovnih terena u urađenim, naseljenim područjima radi lične zaštite i zaštite stoke treba svakako pozdraviti. 
	Mislim da će za pravilnu primenu ovog zakona biti od velike važnosti međusobna i još bolja saradnja i povezanost i razmena informacija između zdravstvenih ustanova i policijskih organa, što se takođe propisuje novim proširenim zakonskim odredbama, ali  sve to neće biti dovoljno ako se među samim našim građanima ne podigne stepen lične i kolektivne svesti o tome kako se mora bezbedno postupati sa oružjem i prama njemu odnositi. 
	Nekolicina nas u poslaničkoj grupi PUPS - Solidarnost i pravda radili smo u vojnom i bezbednosnom sektoru i sami iz sličnog iskustva znamo da nije bilo lako na pravi način u ranijim teškim vremenima držati službeno oružje u kuću u kojoj ima 

male dece, ali se upravo zato mora o tome razgovarati na vreme sa ukućanima i poštovati apsolutno sve mere bezbednosti pa i više od toga.
	Mislim da bi se o ovim stvarima moralo razgovarati i u školama u okviru nekih obrazovnih programa. Bez svega toga neće nam puno vredeti zakoni i podzakonska akta iz obe oblasti, ma koliko dobro da su napisani i koliko god da se izmenama i dopunama Krivičnog zakonika, koji je takođe na dnevnom redu ove sednice, pooštravaju kazne iz ove oblasti. 
	Predlogom Zakona o roditeljima negovateljima u naš sistem socijalne zaštite uvodi se i jedna nova nadasve plemenita kategorija socijalnog davanja i prava. Kao predsednik Odbora za rad socijalna pitanja, društvenu uključenost i smanjenju siromaštva juče sam detaljno govorio o ovom zakonu, ali zbog važnosti ovog zakona i uloge roditelja negovatelja ponovo ću govoriti i ukazivati na njega. 
	Puno smo preko medija, a neretko i iz ličnih kontakata imali prilike da vidimo razne tužne životne sudbine dece sa različitim fizičkim i psihičkim problemima i teškoćama kroz koje prolaze njihovi roditelji i staratelji dok im pomažu u svakodnevnom životu. Mnogi od njih su prinuđeni da skoro ceo svoj radni dan, pa i čitav život podrede brizi za svoju nemoćnu decu, a nisu u mogućnosti da zbog toga budu u radnom odnosu. 
	Usvajanjem ovog zakona tim licima će biti priznati njihovi napori u brizi o svojoj deci i biće im isplaćivano po 65 hiljada dinara mesečno, kao i socijalni doprinosi i taj iznos nadoknade. Time će veliki napori više hiljada ovakvih lica biti bar jednim delom novčano kompenzovani, što svakako treba pozdraviti kao značajni iskorak naprednom sistemu socijalne zaštite i brige o deci. 	
	S druge strane, iako imam u vidu želju da se finansijska sredstva u ovoj oblasti racionalno koriste i da ih nikada nema dovoljno u  meri u kojoj bi svi mi želeli da bude, mislim da nije trebalo ovo pravo ograničavati godinama starosti ili posedovanjem penzije. 
	Juče smo na sednici odbora o tome govorili i u tom duhu su već podneti neki amandmani o kojima treba dobro razmisliti jer ako je namera ovog predloga zakona da prepozna neko drugo lice kao specifični vid novčane naknade za obavljanje svakodnevnog i neretko mučnog i teškog rada, odnosno kao vid prosečnog zaposlenja, podsetio bih na činjenicu da je Ustavni sud još odavno utvrdio da je primanje penzije odvojeno od sticanja zarade za rad, da su to dve odvojene kategorije i da jedna istovremeno ne isključuje drugu. 
	Takođe, nažalost, je sasvim moguće da će neko ko koristi ovu naknadu kao negovatelj kada bude u situaciji da ne može da je prima jer je stekao uslove za penziju, da će mu i iznos penzije možda biti znatno niži od iznosa ove naknade, a i dalje će imati iste obaveze. Naravno, naša poslanička grupa će podržati i ovakav tekst predloga zakona kako veliki iskorak napred u pomoći roditeljima negovateljima, ali mislim da su ovo pitanja na koja se mora obratiti pažnja u praktičnoj primeni ovog zakona. 
	Na posletku osvrnuo bih se na predložena rešenja oko finansiranja izbornih kampanja. Njime se ispunjavaju preporuke koje smo dobili od međunarodnih eksperata i organizacija iz ove oblasti. Naročito smatram da je dobro što su prihvaćena rešenja oko ograničenja iznosa novca koji se može potrošiti i veće kontrole porekla i načina na koji će se trošiti novac u procesu izborne kampanje, oko čega je ranije bilo najviše i sporenja. 
	Mi iz PUPS – Solidarnost i pravda svakako nećemo imati problem sa novim odredbama ovog zakona jer smo uvek vodili skromne izborne kampanje i uvek polagali čiste račune o stranačkom finansiranju. 

	Kolega Milenko je, takođe, podneo manju dopunu kojom se olakšava i ubrzana postupanja pred Ustavnim sudom, što ćemo takođe podržati. 
	Uvaženi narodni poslanici, naša poslanička grupa PUPS – Solidarnost i pravda će u danu za glasanje podržati sve predloge tačaka dnevnog reda današnje sednice. 
	Poštovani prijatelji, uvaženi građani Srbije, zahvaljujem se na pažnji i želim vam svako dobro. Hvala. 
	PREDSEDAVAJUĆA: Najlepše hvala vama posebno što ste govorili o temi dnevnog reda. 
	Sledeća je gospođa Verica Milanović. 
	Izvolite. 
	VERICA MILANOVIĆ: Zahvaljujem.
	I na ovoj Skupštini, sazvanoj,  normalno, po hitnom postupku,  nastavljate sa ciljanim urušavanjem pravnog sistema u Srbiji sa ozakonjenjem prinude i represije prema građanima Srbije. Predloženim izmenama Krivičnog zakonika i Zakona o oružju i municiji upravo to i radite. 

	Kao razloge za predviđene izmene navodite unapređenje bezbednosti i efikasnosti u borbi protiv korupcije. Kako čovek da se ne nasmeje na ovo, kako da vas shvati ozbiljno, s obzirom na sve ono što se svakodnevno u Srbiji dešava?
	Šta se dešava sa predmetom „Nadstrešnica“, ministre Vujiću? Krivično veće Apelacionog suda u Novom Sadu donelo je većinom glasova odluku o zahtevu za preinačenje odluke Višeg suda u predmetu „Nadstrešnica“ pre dve nedelje i više od dve nedelje. Objavljivanje odluke nikako. Znamo da po zakonu objavljivanje odluke se vrši u najkraćem roku, najduže u roku od dva dana. Dve nedelje javnost ne može da sazna kakva je odluka. Šta je razlog? Da li možete niže Ministarstvo pravde da urušite i spustite? Da li je razlog možda protivzakonit zahtev advokata Gorana Vesića za izuzeće sudija, i to nakon što je doneta ova odluka? Od Apelacionog suda nikakve odgovore nismo mogli da dobijemo. Ono razmatra naše zahteve i izjasniće se nekada. Ja vas molim da mi odgovorite šta se dešava u predmetu „Nadstrešnica“. 
	O kakvoj borbi protiv kriminala pričate kada je kriminal u Srbiji u organizaciji vlasti. U takvoj Srbiji, gde je država srasla sa  kriminalom, vi povećavate drakonske visine kazni, da su ubedljivo najviše u Evropi. Raspon u zatvorskim kaznama odredili ste na takav način da je nemoguće kazne odrediti  prema težini krivičnog dela i stepenu ugrožavanja bezbednosti i društvene opasnosti koje učinjeno krivično delo izaziva. Izjednačavate dva krivična dela – krivično delo ubistva i krivično delo držanje i nošenje oružja. Za oba ova krivična dela predviđate kaznu zatvora od pet do 15 godina.
	Kao što vidimo sudovi vama nisu potrebni, samo vam smetaju. Dovoljno je da postoji „Informer“ televizija da ispita i presudi, a po dostavljanju dokumentacije poslušne policije, koja, takođe, takva kakva jeste, ni ona nije potrebna... Još vam je nedostajao ovaj zakonik sa drakonskim kaznama, pa da uklanjate i kažnjavate neistomišljenike uz pesmu i podvriskivanje.
	Smešna je i sama konstatacija koju navodite da ove zakone donosite iz razloga usklađivanja sa standardima EU i Varšavskom konvencijom Saveta Evrope koju je Srbija potpisala 2005. godine, pre 21 godine, i to po hitnom postupku usvajamo ova usklađivanja. Što je hitno, hitno je, znači posle 21 godine.
	Što se tiče predloženih izmena Zakona o finansiranju političkih aktivnosti, mi ovde nekih većih promena nećemo imati. Predložene izmene neće izborni proces učiniti kvalitetnijim, niti će sprečiti funkcionersku kampanju koju, gospodo, iz SNS sprovodite 14 godina i to je sprovodite bez prestanka, o trošku građana, trošenjem javnih sredstava. Neće sprečiti zloupotrebe u javnim preduzećima, ucenjivanje zaposlenih da moraju podržavati aktivnosti SNS ili će ostati bez posla. Neće se promeniti ništa ni sa ovim vašim predlogom da se sada može u izbornoj kampanji koristiti imovina javnih preduzeća i ustanova, imovina lokalnih samouprava. Pa to ste radili i dosada, i to isključivo vi. Nikome drugome niste dozvoljavali da išta u bilo kojoj sali ili objektu održava svoje manifestacije. I ako bi se neko prevario, vrlo brzo biste mu pred samo održavanje uskratili.
	Dakle, nikakve promene, ništa sa predloženim izmenama nećemo dobiti, posebno što ne postoje nikakvi mehanizmi kontrole i kažnjavanja za nepoštovanje predviđenih odredbi ovog zakona, a ni Agencija za borbu protiv korupcije uopšte se i dosada nešto nije trudila da radi svoj posao. Zahvaljujem.
	PREDSEDAVAJUĆA: Hvala vama.
	Reč ima gospodin ministar Nenad Vujić. 
	Izvolite.

	NENAD VUJIĆ: Uvažena potpredsednice Narodne skupštine, uvažene narodne poslanice i narodni poslanici, javnosti radi treba da znamo da ova unapređenja idu ka objedinjavanju standarda EU i koji isto tako nisu nešto što je statično, ni u EU, i da se to stalno i unapređuje. Kroz direktivu 555 je regulisano ovo vezano za oružje i municiju. Naglašavamo da Zakon o oružju i municiji predstavlja okvir u kom se stiče legalno pravo za posedovanje, odnosno za držanje i nošenje oružja i municije, proizvodnju i stavljanje u promet. Sve ono što je pribavljeno, što se radi izvan zakonskog okvira koji je postavljen u Zakonu o oružju i municiji predstavlja nelegalno, odnosno ne ovlašćeno držanje oružja, nošenje, proizvodnju, stavljanje u promet. Zato i idemo sa izmenom Zakona o oružju i municiji vezano za uslove kako i pod kojim kriterijumima neko može to da nosi, a sa druge strane opet kroz Krivični zakon regulišemo na jedan bolji, savremeniji, transparentniji način gde razdvajamo nošenje, posedovanje, proizvodnju, izradu 3D, posedovanje nacrta 3D modela itd. Kroz ovo vidimo da zakon prati i život, ali i sve ono što se dešava. 
	Takođe, Republika Srbija je i izmenom ovih članova zakona, tri, četiri, osam, a uvođenjem 348a, b, c, povećala i podigla i kaznenu politiku. Naglašavamo da je za samo držanje sada predviđeno da je to od jedne do osam godina zatvora, da je za nošenje oružja koje je neovlašćeno, znači nema neku dozvolu predviđenu Zakonom o oružju i municiji, predviđeno od pet do 15 godina. Znači, minimum je pet godina za nošenje oružja. Tako da nikako ne možemo govoriti ni o kakvom širenju i dozvolama koje govore o tome da svako ima pravo da nosi oružje. To nije tačno. 
	Kada govorimo o ovome što je spomenuto, u vezi Apelacionog suda u Novom Sadu, ja kao ministar pravde i niko od nas nema pravo da niti komentariše, niti da ulazi u sudske odluke. Apelacioni sud se izjasnio saopštenjem pre, mislim, dva dana u kome je rekao vrlo jasno da će, kada odluka bude doneta, odluka biti dostavljena, odnosno ekspedovana stranama u postupku. Kada bude dostavljena stranama u postupku, u toj situaciji će se onda Apelacioni sud oglasiti i svojim saopštenjem ukoliko bude smatrao da je to potrebno. Znači, to je nešto što je sve u sudskom postupku i, molim vas, nemojmo da narušavamo ustavni princip, a to je nezavisnost sudstva. Postoje sudske procedure, postoje pravila, tako da je Apelacioni sud rekao u svom saopštenju ono što može u ovom trenutku i da kaže, i to je sve ono što je predviđeno zakonom. 
	Sve ostalo što se tiče usklađivanja sa EU, sa Varšavskom konvencijom Saveta Evrope, tačno je da je Srbija članica Saveta Evrope, tačno je da ta konvencija nije nešto što je novo, ali isto tako na osnovu te konvencije, dok je formiran komitet… Drugo, za zemlje članice EU, recimo, prihvaćena su pravila EU i regulative EU koje regulišu priznanje strane sudske odluke. 

	Mi moramo na obazriv način da pristupimo ovom, zato što izmenom člana 55. mi ne samo da priznajemo stranu sudsku odluku, nego i kad govorimo o ranijoj osuđivanosti, mi onda prihvatamo da je neko bio osuđivan i pred drugim sudom. To je izmena člana 55a. To je vrlo osetljivo pitanje kada govorimo o krivičnom pravu i izmenama u krivičnom pravu, pogotovo kad govorimo o priznanju strane sudske odluke u bilo kom modalitetu. Znači i ovo, kada govorimo o ranijoj osuđivanosti, je vrlo osetljivo pitanje. 
	To je takođe i u EU, vezano za materiju krivičnog prava, uvek vrlo osetljivo pitanje, jer godinama se vode debate u okviru EU, recimo, vezano za evropski nalog za dostavljanje dokaza, evropski nalog za hapšenje, unutar samih zemalja EU. Tako da tu treba biti jako obazriv i treba jako voditi računa kada standarde određene primenjujemo kao što je ovaj, a to je da osuda u nekoj drugoj zemlji predstavlja razlog da se kaže da je neko lice već osuđivano i da se to tretira i u nacionalnom zakonodavstvu. Hvala.
	PREDSEDAVAJUĆA: Najlepše hvala, gospodine ministre.
	Reč ima predlagač, gospodin Petrašinović. Izvolite.
	MIROSLAV PETRAŠINOVIĆ: Hvala, gospođo predsedavajuća.
	Poštovane koleginice i kolege narodni poslanici, ovde se od strane pojedinih predstavnika opozicije iznose paušalne ocene da ove izmene i dopune Zakona o finansiranju političkih aktivnosti neće doneti ništa dobro, neće doneti ništa konkretno, a pri tome, podsećam građane, da smo mi od 2024. godine stalno slušali ovde da mi ne smemo da ispunimo ODIHR preporuke i da će izborni proces u Srbiji biti bolji, demokratičniji, samo ako se ispune ODIHR preporuke i samo je to bio uslov i njihov zahtev da se ispune ODIHR preporuke. 
	Sećate se, onda smo imali predlog mog uvaženog kolege, dr Mrdića, vezano za izmene i dopune Zakona o jedinstvenom biračkom spisku, pa je imao 11 nacrta tog predloga zakona. Bukvalno smo usvojili sve ono što su oni tražili da se uvrsti u te izmene i dopune zakona. Onda smo dobijali kritike kako ta komisija za reviziju biračkog spiska neće početi da radi, pa smo onda videli da ta komisija radi, da je donela svoj pravilnik, da je donela neka svoja akta vezano za njen rad, da zaseda, da ima mogućnost da vrši reviziju biračkog spiska. 
	Dalje smo slušali ovde pitanja kada ćemo da donesemo ostale zakone i da implementiramo ostale ODIHR preporuke vezano za Zakon o izboru narodnih poslanika, Zakon o izboru predsednika Republike, lokalnim izborima, Ustavnom sudu, imali to, usvojili to, a onda, dok smo imali raspravu o tim zakonima, glavna kritika je bila – dobro to, ali kad će zakon o finansiranju političkih aktivnosti, a kad će zakon o sprečavanju korupcije, izmene i dopune tih zakona, itd.
	Sada, kada usvajamo devet preporuka ODIHR-a, implementiramo kroz ovo zakonsko rešenje vezano za izmene i dopune Zakona o finansiranju političkih aktivnosti, e sada nam se ne sviđaju te ODIHR preporuke. Tačnije, ne nama nego njima. Sada im se ne sviđaju te ODIHR preporuke, sada te ODIHR preporuke nisu dovoljno dobre, nisu dovoljno kvalitetne, a vrlo jasno kroz odredbe ovog zakona je propisano ono na šta je ukazivano da neće biti dobro rešeno, a to je da svi politički akteri odnosno svi politički subjekti pod jednakim uslovima mogu da koriste javne usluge i javna dobra koje daju imaoci tih javnih usluga i dobara, da je sada propisano da moraju svim političkim akterima to da omoguće, ukoliko to daju pod tržišnim uslovima, da moraju da to pruže pod tržišnim uslovima i političkim akterima, predviđa kratke rokove da moraju da odgovore kada je u pitanju izborna kampanja, u roku od dva dana svakom političkom subjektu da daju odgovor da li mogu ili ne mogu da mu pruže odgovarajuće dobro ili uslugu na korišćenje. 

	Ukoliko nismo u izbornoj kampanji, treba da odgovore u roku od pet dana. Ukoliko ne mogu nikako da pruže to dobro ili uslugu, da li pod tržišnim uslovima ili ukoliko se ne daje pod tržišnim uslovima, da tu svoju odluku moraju da objave na svom veb sajtu i da ta odluka mora da bude vidljiva. 
	Takođe, ono što je propisano odredbama ovog zakona, gde smo ispoštovali preporuke ODIHR-a, svi ti imaoci javnih ovlašćenja odnosno ustanove koje mogu da pruže javno dobro i uslugu imaju rok od 60 dana da donesu pravilnik od kad ovaj zakon stupi na snagu, na koji način i pod kojim uslovima će omogućiti korišćenje dobara i usluga koje mogu da pruže.
	Znači, vrlo eksplicitno, vrlo jasno, sve ono što je ODIHR od nas tražio mi smo implementirali kroz ovo zakonsko rešenje i predložili, da bi izborni uslovi u Republici Srbiji bili onakvi kako ih ODIHR vidi i onakvi kako su to želele kolege iz opozicije.
	Na kraju krajeva, ono što im je rekao i naš šef poslaničke grupe u prošlom zasedanju, na prošloj sednici Narodne skupštine – ako im se ne sviđaju ODIHR preporuke, zašto nisu tražili da sednu lepo sa nama pa da se dogovorimo, da vidimo šta je to što treba izmeniti, šta je to što treba popraviti u našem izbornom zakonodavstvu. Dve godine nam ovde pričaju da samo trebamo da ispunimo ODIHR preporuke i da će onda izborni uslovi u našoj zemlji biti u redu, a onda kada krenemo da implementiramo sve ODIHR preporuke, e, sad im se ne sviđaju izborni uslovi i sad im se ne sviđaju ODIHR preporuke.
	Znači, ovde se samo traži alibi da na nekim narednim izborima, koje će ubedljivo izgubiti od SNS, bude nešto drugo po sredi. Tada će govoriti da nismo baš trebali da ispunimo sve ODIHR preporuke i da su trebala da ostanu važeća zakonska rešenja, ali to prosto građani Republike Srbije vide. Šta god da uradimo, i kada ispunimo njihove zahteve i kada ispunimo zahteve međunarodnih organizacija, njima se to ne sviđa. Prosto, traži se alibi za izborni poraz koji će im svakako uslediti. Hvala.
	PREDSEDAVAJUĆA: Najlepše hvala vama, tačno znam kako vam je kad kažete – šta god da uradimo, ne valja.
	Gospođa Tanja Rađenović ima reč. Izvolite.
	TANjA RAĐENOVIĆ: Hvala vam.
	Poštovana predsedavajuća, poštovani članovi Vlade, uvažene kolege poslanici, danas raspravljamo o jednom veoma važnom zakonskom predlogu – Zakon roditelj negovatelj.
 	Danas odlučujemo da li ćemo kao država pružiti ruku onima kojima su decenijama u tišini svojih domova nosili možda i najveći teret koji jedan čovek može da ponose. To su roditelji dece sa najtežim smetnjama u razvoju i invaliditetom, roditelji koji ne rade osam sati dnevno. Oni rade 24 sata sedam dana u nedelji, bez slobodnog dana, bez odmora, bez bolovanja. Njihov posao nema kraj. Godinama su upravo ti ljudi morali da biraju između zaposlenja i svog deteta. Ako ostanu na poslu, nema ko da neguje dete. Ako napuste posao, ostaju bez prihoda, radnog staža i bez sigurnosti za svoju starost. Osim toga, ove porodice su veoma često i jednoroditeljske, što problem čini duplo težim. 
	Po prvi put država sistemski priznaje da je celodnevna briga o teško bolesnom detetu rad koji zaslužuje zaštitu, sigurnost i dostojanstvo. 
	Predlog zakona predviđa mesečnu naknadu od 65.000 dinara, uz uplatu doprinosa za penzijsko, invalidsko i zdravstveno osiguranje. Ono što je posebno važno jeste da dete ne gubi nijedno pravo koje već ima. Dete nastavlja da prima uvećani dodatak 

za tuđu negu i pomoć koja danas iznosi 42.500 mesečno, a zadržava i druga prava, poput usluga ličnog pratioca ili dnevnog boravka. 
	Ovo nije samo finansijska mera. Ovo je mera dostojanstva. Ova prava se ne isključuju. Ona se dopunjuju. Ovo je priznanje ljudima koji su godinama bili najveći heroji svoje dece, ali često nevidljivi za sistem. Zato verujem da danas šaljemo važnu poruku, da je država Srbija koja ne okreće glavu od onih kojima je pomoć najpotrebnija. Naša obaveza nije samo da donosimo zakone. Naša obaveza je da donosimo zakone koji menjaju živote ljudi na bolje, a ovaj zakon upravo to čini. Zbog svih roditelja koji su svoje živote stavili po strani da bi njihovo dete živelo iole dostojanstveno, zbog sve dece koja zaslužuju najbolju moguću negu i zbog Republike Srbije koja pokazuje da zna da prepozna žrtvu, ljubav i odgovornost, nadam se da ćemo u danu za glasanje svi kao jedan, bez obzira na politička opredeljenja, podržati ovaj istorijski zakon. Hvala vam.
	PREDSEDAVAJUĆA: Najlepše hvala vama, gospođo Rađenović.
	Gospodin Robert Kozma ima reč.
	Molim vas, prijavite se.
	Izvolite.
	ROBERT KOZMA: Hvala vam, predsedavajuća.
	U toku svog jučerašnjeg izlaganja ministarka Sara Pavkov rekla je da je cilj zakona da se zagađivanje životne sredine svede na najveću moguću meru, i ovo nije bio lapsus nego stvarno verujem napad iskrenosti jer vama je cilj da podržite isključivo profit, još ako se u taj profit možete ugraditi, a sve to radite na štetu i na uštrb zdravlja građana i zaštite životne sredine, jer da vam je stalo do suštine ovog zakona vi biste u proteklih pet godina učinili barem osnovni minimum kada se radi o kontroli postrojenja koja bi trebala da imaju tzv. integrisanu dozvolu kojom se garantuju mere za prevenciju i zaštitu zagađenja životne sredine, pozabavili biste se izdavanjem ovih dozvola i uslovima pod kojima se izdaju i kontrolisali biste da li se postrojenja, odnosno operateri drže predviđenih mera zaštite životne sredine. 

	Ukupno postoji 220 postrojenja koja bi trebala da imaju integrisanu dozvolu. To je spisak iz 2022. godine. Nadležno ministarstvo bi trebalo redovno da ažurira ovaj spisak. Preko 70% postrojenja radi, a nema integrisanu dozvolu. To znači da ne može uopšte da se i proceni da li se drže standarda zaštite životne sredine. Samo 67 postrojenja ima integrisanu dozvolu, ali to ne znači da oni poštuju mere zaštite životne sredine. To bi trebalo opet da utvrdi nadležno ministarstvo svojom kontrolom. A zašto je bitna integrisana dozvola? Ideja koja bi trebala da stoji iza zakona jeste da se javno zdravlje građana štiti štiteći kvalitet vazduha, vode i zemljišta. Cilj je da ulažemo u prevenciju, da brinemo o javnom zdravlju, a ne da se bavimo posledicama. 
	Zeleno-levi front zalaže se za javno, kvalitetno zdravstvo, dostupnost svim građanima. Ali, briga o javnom zdravlju podrazumeva i brigu i zaštitu životne sredine, a ne da posle vaš Aleksandar Vučić nudi jeftine pumpice za astmu, a da građani udišu zagađen vazduh sa prekomernim česticama. Ne da nudite lekove za pritisak i rad srca, a da građani jedu hranu sa zagađenih njiva, piju prljavu vodu i da su konstantno pod stresom i strahuju da li će pored njihove kuće da nikne neka nesanitarna deponija ili da se otvori neki rudnik bez i jedne dozvole. To je poenta koja bi trebalo da stoji iza ovog zakona. 
	Hajde da vidimo kakvo je stanje životne sredine u Srbiji nakon 14 godina vlasti Srpske napredne stranke. Kada govorimo o vazduhu, Srbija je zemlja u kojoj je Zakon o zaštiti vazduha mrtvo slovo na papiru. Agencija za zaštitu životne sredine nema kapacitete da uradi osnovno, a to je da prati i da vrši monitoring zagađenja vazduha i da makar jedanput godišnje izađe sa izveštajem i kaže građanima šta su udisali prethodne godine. Nažalost, u Srbiji i dalje 12.000 građana premine ranije usled komplikacija zbog prekomernog zagađenja vazduha. 
	Kada bismo koristili standarde koji se koriste u EU ili standarde Svetske zdravstvene organizacije, tada bi zagađenje česticama PM2.5 i PM10 bilo prekomerno, ne samo tokom grejne sezone, nego tokom cele godine. Minimum pola godine građani bi, zapravo priznalo bi se da građani udišu zagađen vazduh. Ovakav vazduh najviše ugrožava naše najstarije građane. Žao mi je što nadležna ministarka nije tu da je pitam da li se prošetala ulicama naših najzagađenijih gradova da pita građane Valjeva, Novog Pazara, Kraljeva, Čačka, Kragujevca, ali i Beograda, koliko je teško disati u ovakvim gradovima. 
	Šta su uzroci zagađena? Svode se na jedan, na vaš javašluk. Vi tolerišete da industrijska postrojenja ne budu kontrolisana, da i dalje ne činimo ništa da se odmaknemo od termoelektrana na ugalj. Samo prošle godine termoelektrane su imale emisiju sumpordioksida koja je bila pet puta veća nego što je dozvoljena po našim standardima kojih smo sami rekli da ćemo se držati. 
	Ništa ne radite da omogućite individualnim ložištima da se priključe na centralni sistem građana. Takođe, ne ulažete u javni prevoz nego su građani redovno zaglavljeni u prevozu, u gužvama.
	Kada govorimo o vodi, mi smo nekada kao društvo, kao narod mogli da se ponosimo našim čistim rekama, našim čistim jezerima. Kakva je situacija sada? Sada su predugo zagađene. A zagađene su pre svega jer 85% otpadnih voda se ispušta direktno u vodotokove, bez ikakvog tretmana. Ključni problem kada se radi o zagađivanju površinskih i podzemnih voda su upravo otpadne vode. Samo 15% otpadnih voda se tretira. Kada govorimo o industrijskim otpadnim vodama, tada se stvarno radi o jednom strašnom horor filmu. 

	Kada bismo govorili o pijaćoj vodi u Srbiji morali bismo da priznamo da vodovodni sistemi imaju zastarelu infrastrukturu, da su gubici u vodovodnoj mreži oko 40% godišnje, da barem 20% vodovoda u Srbiji građanima nudi zagađenu, neispravnu vodu, vodu sa prekomernom količinom arsena, da nam se gradovi sve češće suočavaju sa restrikcijama vode. Obična pukotina na magistralnom cevovodu Rzav ostavila je građane Čačka, Požege, Gornjeg Milanovca, Lučana po nekoliko nedelja bez vode. Umesto da se pozabavimo ovim problemima, vaše ministarstvo samo pogoršava situaciju jer se ne bavi kontrolom industrijskih postrojenja, kao i velikih poljoprivrednih kombinata.
	Hajde da vidimo, samo da nabrojimo neke od ovih zagađivača koji rade sa ili bez dozvole. U Beogradu ima 20 postrojenja koja bi trebalo da imaju integrisanu dozvolu. Znate li koliko njih ima dozvolu? Samo jedno postrojenje. Svima su poznate deponije Dubokog kod Užica i Vinče u okoline Beograda. Poznate su po redovnim požarima koji se na godišnjem nivou dešavaju na tim deponijama. Ti požari dodatno zagađuju vazduh i ugrožavaju zdravlje građana. Šta mislite da li ove dve deponije imaju integrisanu dozvolu? Naravno da ne.     
	Odimo do Bačke Topole, do agroindustrijskog kombinata, kafilerije „Žibel“. Građani Bačke Topole protestuju godinama protiv smrada koji se svakodnevno širi gradom zbog rada ove kafilerije. Protestvuju protiv toga da ova kafilerija otpadnu vodu gura u reku Krivaju i time je zagađuje. Šta mislite da li imaju integrisanu dozvolu? Naravno da ne. 
	Hajde da odemo do Bora, do Zijin Mining, do Zijin Copper, isto nemaju dozvolu. Radnici su sami radili testove da utvrde kakva im je krvna slika i utvrdilo se da imaju tragove olova u krvi. Vazduh u Boru je prekomerno zagađen, redovno su prekoračenja sumpordioksidom, suspendovanim česticama itd. 
	Ovo su problemi o kojima bi nadležno ministarstvo trebalo da razmišlja ukoliko bi stvarno želelo da se bavi i prevencijom i kontrolom zagađenja životne sredine. A zašto će i ovaj predlog zakona ostati mrtvo slovo na papiru? Jasno je, iz nekoliko razloga. Prvo, ne želite da se bavite svojim poslom. Drugo, ne bavite se ključnim stvarima, a to je kontrola. Ne možete jer ne postoji dovoljno inspektora u nadležnom inspektoratu. Po sistematizaciji predviđeno je 86, a zaposleno je 58. Ni ovih 86 ne bi bilo dovoljno da se suoče sa svim problemima zagađenja životne sredine. Kada bismo govorili o manjim gradovima i opštinama po Srbiji, utvrdilo bi se da tamo postoji maksimalno jedan do dva inspektora i vrlo često rade različite stvari, a ne samo ono što im je ključna suština njihovog posla, a to je prevencija zagađenja životne sredine. 
	Ono što je ključno, vi zapravo ne kažnjavate zagađivače. Izdajete neke prekršajne suštinske kazne, mali su iznosi, a ne radite ključnu stvar. Ključna stvar bi bila da ih kaznite tako što biste uzeli deo njihovog profita jer je taj profit napravljen na ugrožavanju zdravlja građana i zagađivanju životne sredine. O tome se radi. Kao i uvek, to ne želite da radite jer vaš naprednjački koncept razvoja je zapravo naprednjačka ugradnja koja nas em skupo košta, em nas životno i zdravstveno ugrožava. Hvala vam. 
	PREDSEDAVAJUĆA: Profesor dr Mirka Lukić Šarkanović. 
	Izvolite. 

	MIRKA LUKIĆ ŠARKANOVIĆ: Hvala lepo.
	Jedan od najkompleksnijih i možda najsenzitivnijih društveno-socijalnih pitanja je problem koji se odnosi na roditelje koji se bave pažnjom i tretmanom svoje dece koja su sa trajnim poremećajima u razvoju, bilo da su ona stečena ili nasledna, bilo da su fizička, senzorna, intelektualna, emocionalna, jer ova deca zapravo nisu u mogućnosti da se brinu sami o sebi, odnosno nisu u mogućnosti da se uključe u zajednicu, odnosno u svoje društvo. 
	Ove porodice veoma često, dakle, nije redak slučaj da ove porodice budu na određeni način i diskriminisane, a vrlo, vrlo često i socijalno i materijalno na margini. Zbog čega? Zbog toga što zapravo roditelji nisu u mogućnosti da rade jer je briga o ovakvoj deci 24 sata sedam dana u nedelji, bez ikakvih odmora, vikenda, pauza. Dakle, nema mogućnosti za normalno radno vreme i rad. 
20/1	MZ/MJ		13.10–13.20

	U skladu sa Ustavom Republike Srbije i važećim zakonskim aktima, ove porodice imaju pravo na posebnu zaštitu i u sklopu toga imaju tri mogućnosti da zbrinu svoju decu sa posebnim potrebama. Jedan modalitet jeste da zapravo biološki roditelji brinu o svojoj deci sa posebnim potrebama, takođe mogućnost da se ova deca smeste u neku od ustanova socijalne zaštite i treća mogućnost jeste da roditelji svoju decu smeste u hraniteljske porodice. 
	Naravno, iz iskustva i praksa, a i čista logika kaže da zapravo biološki roditelji, dakle biološka porodica je zapravo najbolja sredina za svako dete, a posebno dete sa smetnjama u razvoju. I u tom smislu zapravo i jeste najveća vrednost ovog predloga zakona, a to je da zapravo omogućimo biološkim roditeljima da predahnu, da nemaju svaki dan neizvesnost kada se ujutru probude kako će, šta će jer ne mogu da rade, a moraju obezbediti svojoj deci, moraju obezbediti mnogo više nego roditelji koji imaju decu bez ovih tegoba, moraju obezbediti, konačno, i sebi i drugoj deci. Dakle, sve je to jedan jako veliki problem sa kojim se oni svakodnevno sreću.
	Takođe, svi smo čuli da je to otprilike, ne otprilike, nego 65.000 dinara, ali je i mnogo više jer se radi o penzijsko-invalidskom osiguranju i zdravstvenom osiguranju i mi smo zapravo tek sada svesni šta to znači ovim porodicama, šta to znači roditeljima ove dece, jer mi u nekom svom životu, u nekim svojim žurbama, svojim životnim problemima nismo, ne sagledavamo dovoljno patnje nekih ljudi koji su bolesni ili patnje ljudi, roditelja, koji imaju ovu decu. Dakle, tek u trenutku ako ih sretnemo negde u liftu, sretnemo ih negde gde smo u zatvorenom prostoru, shvatimo sa koliko pažnje, sa koliko volje, snage ti roditelji se bave svojom decom. A zašto? Zato što imaju ljubav prema toj deci. Dakle, ljubav koja je bezgranična i koja ne traži reciprocitet. Dakle, samo to biološki roditelj može, samo on može da uzvrati tu ljubav. 	
	Podsetiću još da je Poslanička grupa Ivica Dačić – Socijalistička partija Srbije posvećena ovom problemu, dakle problemu rešavanja pravnog statusa roditelj negovatelj još od donošenja ovog aktuelnog zakona o socijalnoj zaštiti 2011. godine. I tada smo postigli rezultat da svaki roditelj koji se bavi svojim detetom sa posebnim potrebama 15 i više godina dobija zapravo primanja koja su zapravo neka vrsta staračke penzije, kada dođe vreme za godine za penziju.
	Takođe, kroz plenume, kroz odbore, kroz radna tela različita, mi smo stalno potencirali ovaj problem, a takođe dali smo i 2024. godine Predlog o izmenama i dopunama Zakona o socijalnoj zaštiti. Zapravo šta je suština ovog zakona i našeg zahteva? Jeste zapravo da se roditelj, biološki roditelj, izjednači sa hranitelj. Kategorija hranitelj, to su ljudi koji se brinu o deci sa smetnjama u razvoju ali su za to plaćeni i da to isto imaju i jednako imaju i roditelji koji su biološki roditelji ove dece. 
	Poslanička grupa Ivica Dačić – Socijalistička partija Srbije izražava zadovoljstvo zbog toga što su u Vladinom predlogu sadržani naši predlozi za rešavanje statusa i ovom prilikom se zahvaljujemo građanima, roditeljima, različitim udruženjima, kao i našim prijateljima sa Zvezdare koji su vodili akciju „Majka je majka“ i bili od početka uključeni u pronalaženje adekvatnih zakonskih rešenja za ovaj problem. Takođe, Poslanička grupa Ivica Dačić – Socijalistička partija Srbije podržava donošenje ovog zakona sa verom da će se život roditelja negovatelja nakon uvođenja ovog zakona značajno olakšati. 
	Dakle, ne može čitav život da se smesti u jedan zakon, ali zakon može da stvori uslove za bolji i kvalitetniji život, a to zapravo radi ovaj zakon. Hvala.

	PREDSEDAVAJUĆA: Hvala vama najlepše.
	Gospodin ministar Nenad Vujić, mislim na izlaganje prethodnog govornika, ja vam se izvinjavam, samo kratko.
	Mislim da je gospodinu Kozmi jako važno da čuje odgovor. 
	NENAD VUJIĆ: Javnosti radi, a što se tiče krivičnih dela u vezi ekologije, čitava glava Krivičnog zakonika će biti posvećena baš krivičnim delima ekologije. To je već Ministarstvo pravde završilo i u septembru prošle godine je poslato i Evropskoj komisiji. Zato što krivična dela u vezi ekologije se usklađuju sa direktivama Evropske unije i važećom direktivom, ali prethodnom direktivom. Zato što trenutno važeća direktiva u Evropskoj uniji i njena puna primena kreće od 2027. godine i mi se spremamo već unapred za to. Međutim, kao što sam i juče rekao, imamo oko 90 krivičnih dela koja se menjaju, menjaju se definicije itd. 
	Vezano za krivično delo za oružje i municiju, 348, to smo uskladili i dobili mišljenje. Mi od septembra meseca nismo dobili još uvek nikakva mišljenja vezano za ekološka krivična dela, tako da to nije nešto što čeka u Ministarstvu pravde, nego je nešto što je u procesu pribavljanja mišljenja vezanih za naše procese pridruživanja Evropskoj uniji, tako da tekst nacrta se nalazi u Evropskoj komisiji. Čim dobijemo mišljenja na pojedine zakone ili kao kada je u pitanju Krivični zakonik, u tom slučaju Ministarstvo pravde vrlo brzo odgovara, reaguje i ulazi u komunikaciju. Ali trenutno Krivični zakonik, deo, glava koja se tiče ekologije je u Evropskoj komisiji i očekujemo njihovo mišljenje vezano za usklađenost sa direktivama. Hvala vam.
	PREDSEDAVAJUĆA: Najlepše hvala, gospodine ministre.
	Gospodine Đorđe Stankoviću, izvolite.
	ĐORĐE STANKOVIĆ: Hvala puno.
	Poštovani građani Srbije, evo nas u julu mesecu 2026. godine i donosimo neke zakone koji su mogli bez problema da se usvoje 2016. godine. I da je to bio slučaj, da je ova zemlja želela da se reformiše, odnosno ova vlast da je želela da reformiše ovu zemlju, možda bi bili deo Evropske unije, a ne bi nas sada Crna Gora i neke druge zemlje na Balkanu preticale ka tom putu.
	Želja da postanemo moderno, uređeno i evropsko društvo ne postoji, već postoji samo fingiranje radi preživljavanja mafije na vlasti. To znamo i mi i građani, ali i Evropa koja sve ovo gleda. Ovde se zaobilaze procedure čak i u predstavljanju zakona. Evo, gospodin Petrašinović ovde zamenjuje Đuru Macuta, koji ne postoji kao premijer i ova vlada apsolutno ništa ne znači, pošto jedan poslanik predlaže zakon kako bi se fingirala cela procedura, kako ne bi postojala javna rasprava, već samo javno slušanje, što nije isto, i time, na taj način, gledamo da ubrzamo celo ovo usvajanje zakona. 
	Zakon o finansiranju stranaka nema, inače se danas, odnosno na ovoj sednici, usvaja nekoliko zakona – Zakon o finansiranju političkih stranaka, Zakon o roditelju negovatelju i Zakon o oružju i municiji i sve na papiru izgleda korektno, ali nije. 
	Zakon o finansiranju stranaka, naime, ograničava limit potrošenih sredstava na šest miliona evra za političke kampanje, ali dobro znate da taj novac uglavnom samo troši jedna stranka, a to je SNS. Međutim, šta troši van te kampanje? Kako se tačno računa onih tri miliona evra potrošenih na protest 27. juna? Kako se tačno računa kada svaki šator koji se organizuje širom Srbije, a organizuje SNS, potroši se na njega 200-300 hiljada evra na tu veliku žurku i gde to tačno ulazi, ko je tu potrošač? Trista hiljada evra je takođe predviđeno da se potroši na šator u Trupalu u Nišu. Pa odakle taj novac? Da li se, inače, u sve to računa i kvazipomoć penzionerima 

koju dajete? Sada je najavljeno 20-30 hiljada dinara, a u isto vreme se kroz račun za struju taj novac oduzima tako što se spustila crvena zona na 1.200 kilovata, i to još oktobra 2025. godine, i od tada je svaki račun za struju skuplji za 70-80 evra. 

	To pričaju građani na ulici svakodnevno. Sa tri, četiri, pet hiljada dinara sada su dvanaest, trinaest hiljada dinara računi, a ponekad i daleko više. I time vi za godinu dana uzmete tim građanima 1.000 evra, a onda im poklonite, eto, 20.000, 30.000 dinara kroz milost ili neku vrstu poklona. Pa, to je pljačka, opet. Ali, opet napravite to na svoj način. 
	Što se tiče Zakona roditelj-negovatelj, dobre su stvari, ali opet u pogrešnim rukama. Ograničili ste različitim propisima da ljudi koji se staraju o deci sa posebnim potrebama da ne mogu da dobiju svi novac. Tako će umesto 50.000 porodica, odnosno bolje rečeno staratelja, umesto 50.000 njih taj novac potencijalno dobiti svega 3.250 ljudi. I to zaista možda, zaista, i jeste u redu za te ljude, ali je poenta da ne sme da postoje ograničenja. Poenta je da svim tim ljudima treba pomoći. Moja majka je defektolog i ja dobro znam kroz šta sve ti ljudi prolaze i smatram da treba da postoji pomoć za sve. 
	Zakon o oružju i municiji. Lepo je to nazvao predsednik Narodnog pokreta Srbije juče u svom obraćanju, taj zakon vam je naoružavanje mafije, a razoružavanje Srbije. Sada, naravno, želite da se donekle dodvorite lovcima kojima ste sve oduzeli pre par godina, pa da pokušate da ispravite neku nepravdu. Međutim, ono što je suština naoružali ste vaše kriminalce koji se sada bahate širom Srbije i Beograda. A, naravno nismo zaboravili da je u Nišu u sred belog dana nestalo nekoliko hiljada komada oružja, i to iz Policijske stanice u Nišu. I gde je to oružje završilo? Pa, verovatno u „ćacilendu“. Onom „ćacilendu“ koji vam služi za odbranu države protiv naroda. 
	Ovo nisu evropski zakoni, ovo su vaši SNS mutan zakoni. Zato za njih Narodni pokret Srbije neće glasati. Posebno neće glasati ukoliko se amandmani koji su sa vrlo dobrim obrazloženjem ponuđeni, ne usvoje.
	Ono što takođe mogu da konstatujem za kraj – suština je da se ovde pokušava da se nekako dodvori Evropi i svetu, a ovi ljudi koji drže vlast nisu ni demokrate, već su jako dobra kriminalna organizacija, jedna od najorganizovanijih u svetu. Nije njima stalo da usklade Srbiju sa Evropom i evropskim zakonima, već im je isključivo stalo da prežive još jedan mandat. 
	Ono što su njihove vrednosti, ono što su vrednosti SNS-a su obračun klanova u sred Beograda uz prisustvo direktora policije Veselina Milića, koji je inače juče pušten, a u isto vreme su tamo betonirali jednog od ubijenih. Njihove vrednosti su prebijanje studenata i zloupotreba policije, odnosno represija. Njihove vrednosti su naoružavanje kriminalaca u „ćacilendu“ radi obračuna sa građanima Srbije. Njihove vrednosti su korupcija od izgradnje puteva i železničkih stanica koje nažalost ubija građane. Njihove vrednosti su posredovanje države u kriminalu od Jovanjice do Konjuha i trgovina narkotika. Njihove vrednosti su podela i uništavanje univerziteta, pravljenje lojalističkih univerziteta, i to sve na račun mladosti i budućnosti Srbije. Njihove vrednosti su mafija koja vodi ovu zemlju na vrhu sa Zvonkom Veselinovićem i Milanom Radojčićem, koje čuvaju specijalne jedinice ove države. Oni se nalaze,  između ostalog, i na međunarodnim poternicama. I, naravno, njihove vrednosti su prodaja ove zemlje i njihovih bogatstava. Rudnik „Bor“ Kinezima, „PKB“ Arapima, „Jadar“ umalo Rio Tintu i hvala Bogu što su to građani Srbije zaustavili.To su vaše vrednosti, to nisu evropske vrednosti. 
	Narodni pokret Srbije želi moderno, uređeno evropsko društvo u kome se poštuju zakoni i zato su sledeći izbori sudbonosni za opstanak ove zemlje. 
	Borićemo se sa vama do kraja i pobedićemo vas zajedno. 
	Hvala puno.

	PREDSEDAVAJUĆA: Gospodin Aleksandar Mirković ima reč.
	Izvolite.
	ALEKSANDAR MIRKOVIĆ: Hvala, poštovana predsedavajuća.
	Malo je dva minuta da se odgovorni na sve ono što je ovde izrečeno, ali probaću. 
	Dakle, ovo je bio prvi govor predstavnika „ringe-raja“ koalicija koja je nastala pre neki dan. Zašto „ringe-raja“? Pa evo, dakle, ostali su upamćeni ovako srećni, zadovoljni, umišljeni lideri koji se drže za ručice. 
	Znam da je smešno kolega, i vama je smešno, pogotovo što je među vam bio najpribraniji Ćuta koji je rekao – daj bre, ljudi, šta radimo?
	Dakle, „ringe-raja“ koalicija nastupa prvi put premijerno u vašem gradu. I imali ste priliku da vidite u šta će se to pretvoriti, na šta to može da liči.
	Ono što je mnogo važnije za građane Srbije, da malo uozbiljimo stvari, jeste da ako verujemo svemu što je izrečeno malopre mi danas ne sedimo u ovoj Skupštini, Skupština danas ne zaseda, mi ovde nismo. Zašto? Jer je prema rečima prethodnog govornika izbori se održavaju sad u nedelju, 12. jula. Čovek je bio u kampanji po televizijama, medijima i govorio – nikako na more, otkazujete letovanja, na more smete tek u avgustu mesecu, Aleksandar Vučić organizuje izbore 12. jula. U jednoj emisiji čak tvrdio i panično pozivao ljude da otkažu aranžmane, da žrtvuju svoje pare jer sad u nedelju su izbori. 
	Dakle, ja sad ne znam šta je istina. Jel mi u nedelju glasamo ili ne glasamo? Ako je verujući prethodnom govorniku, kao što želi da mu verujemo u sve one laži koje je izneo, mi u nedelju izlazimo na izbore.
	Što se tiče tri miliona evra potrošenih za protest, nije bio protest, nego je bio veličanstven, najveći u istoriji Srbije skup, a ta tri miliona možda možete da potražite u onim finansijerima koji vas guraju da napravite ovu „ringe-raja“ koaliciju. 
	Dalje. Što se tiče EU integracija, EU i svega onoga što ste ovde iznosili, pa mi dobismo preporuku od Evropske komisije da se otvori Klaster 3. Šta to bi?
	Malopre smo imali jedan sastanak na kome smo prisustvovali zajedno i mogli ste da čujete pozitivne teze što se tiče Srbije i po pitanju investicija, po pitanju napretka, po pitanja usvajanja ODIHR preporuka, pa ne znam što to niste pomenuli.
	Za sam kraj, da se više ne osvrćem na gomilu budalaština i neistina koje se svode na program „ringe-raja“ koalicije – nije niko iz „ćacilenda“ pucao na vas, već su upravo vaši sledbenici upucali našeg kolegu i saborca ovde ispred Skupštine, a vi se tome smejali i vi to slavili. Dakle, nikakva zamena teza vam neće proći.
	Za sam kraj – mislim da stendap komedija nije pomogla ni mnogo ozbiljnijim političarima od prethodnog govornika, ali ako je „ringe-raja“ i „zajedno za ručice“ sve što možete da ponudite građanima ja vam čestitam, na izborima će biti ono „buć“.
	Hvala. 
	(Đorđe Stanković: Replika.)
	PREDSEDAVAJUĆA: Čekajte, u kom delu ste se prepoznali? 
	„Ringe-raja“, tu ste se prepoznali?
	ĐORĐE STANKOVIĆ: Hvala puno na mogućnosti odgovorim na ovako veličanstvenu repliku. 

	Dakle, pre svega najave za izbore u junu i julu, kada im vreme nije, je naravno radio vaš dragi predsednik Aleksandar Vučić, ali su se malo promenile okolnosti. Prvo im je rejting pokazao da ne mogu da pobede, a onda se desilo betoniranje direktora policije Veselina Milića u ubistvu koje je ovde vaš predstavnik, vi ste ga napravili i zbog toga niste raspisali izbori, jer ste kukavice. 
	Tako da, nemojte vi nama da pričate o evropskim vrednostima kada dobra znate da kada bi bilo zakona niko od vas ovde ne bi ni sedeo. Kada bi bilo zakona nikada ne biste ni dobili izbore, jer vi ove izbore uvek pravite na vaš način, tako što manipulišete građane, tako što sve uzurpirate, tako što uništavate sve moguće medije. I zato niste održali izbore. Ali, eto, najavljujete ih za jesen. Pa, evo jedva čekam da dođe do tih izbora. Pošto sad u julu, 12. jula, niste ih raspisali, ja verujem da će većina građana biti tu oktobra ili novembra i da vas pobedimo. 
	Hvala puno.
	PREDSEDAVAJUĆA: Reč ima gospodin Aleksandar Mirković.
	ALEKSANDAR MIRKOVIĆ: Hvala, predsedavajuća. 
	Razumem ja vašu želju za širokom demokratijom, ako uđemo sada u to da na pomen ili samo odgovor na gomilu neistina i budalaština ova sednica može otići u totalno drugom smeru. I vidite da replika koju ste dali nema veze sa istinom, sa bilo čim. Niti je bilo osnova, ali da se vratimo na ovo.
	Dakle, suština jeste da smo iz „ringe-raja“ koalicije čuli da su obmanuli javnost kad su rekli da ostanu u Beogradu, u Srbiji, da je svaki glas presudan i važan i bitan. I sada ja postavljam pitanje građanima Srbije, koji su možda bili naivni i dozvolili sebi da ovakvom čoveku poveruju – šta da rade oni ljudi koji su otkazali svoja letovanja? Ja mislim da bi moralno bilo da čovek preuzme odgovornost i kaže – dajte mi, ispostavite mi račune, ja ću da vam platim sve ono što ste vi potrošili, za šta sam vas ja slagao i obmanuo.
	Što se tiče rejtinga, e hvala vam, mislim da je to idealna tema o kojoj mi možemo ovde da popričamo, jer rejting SNS,, po svim istraživanjima koja prihvataju i ovi blokaderi koji vas sada neće, kažu da mi jako dobro stojimo, dok ovu „ringe-raja“ koaliciju još nisu zahvatili, ali kad su vas individualno… 
	Jesi li nešto rekao ili?

	 Vodi računa pošto sam ja mnogo veći mangup od tebe, tako da vodi računa. Vidiš kako si se opekao. Tako da možeš da nastaviš. Samo te pitam jesi li mislio tvoja mama? Samo to kaži. Nisi mislio. Dobro.
	Da se vratimo na rejtinge. Što se tiče rejtinga i svega toga vaši blokaderi su rekli za vas da je svaka koalicija koju vi napravite besmislena jer ne dobacujete više od 2%, a onda ovaj vaš ideolog čiji citate spominjete u govorima vam je rekao da svi zajedno i ova ringe-raja koalicija i ovaj euro 3 ne prelazite više od 4%. Da citiram njih „toliko su vam se, da oprostite na izrazu, zadnjice navikle na fotelje da ćete se ujediniti sa crnim đavolom samo da sačuvate privilegije“.
	Što se mene tiče ja ništa drugo ne bih citirao ovde, već samo one ljude u koje ste se do juče kleli. I za sam kraj. Ne budite toliko nervozni. Izbori se približavaju, biće za dva do tri meseca, a onda po svoj prilici ovu Skupštinu ili neke od nas moći ćete da gledate samo na TV jer neće ni prevarante, ni lažove. Hvala.
	PREDSEDAVAJUĆA: Bogu hvala blizu su izbori.
	Gospođa Dunja Simonović Bratić. Izvolite.
	DUNjA SIMONOVIĆ BRATIĆ: Zahvaljujem potpredsednice Raguš.
	Moram da priznam da sam baš iznenađena ovom inspirativnom debatom dvojice kolega, budući da smo samo prošle nedelje, evo da se vratimo u taj mali vremeplov, imali prilike da na Odboru za kulturu i informisanje čujemo baš predstavnike Narodnog pokreta Srbije koji su dali pomoć da se vrate kandidati, tj. pokušaj vraćanja ovih naših tzv. nezavisnih kandidata koji su u međuvremenu postali ćaci kandidati od onog trenutka kada su odlučili da bi možda mogli da se vrate u REM.
	Kako smo došli do ovog autentičnog tumačenja koje je prvobitno bilo prihvaćeno i u javnosti, a onda su zadnjih par dana krenuli amandmani da se briše, da ne postoji, kao i od onih koji su to podržali, pad sada slušamo da je to sve loše i da ne treba da se radi ništa sa vladajućom koalicijom, tj. da ne treba da se otvori Klaster 3, nisu potrebne evropske integracije dok je ova koalicija na vlasti.
	Pričate o izborima, a svi znate da bez formiranja REM-a izbora nema, jer neće biti ni legalni, ni legitimni. To je prva politička konsekvenca ako se ovi kandidati ne vrate i ako se ne organizuju izbori za savet nacionalnih manjina koji treba da budu održani između avgusta do kraja decembra. To su rokovi. To je prva stvar.
	Druga stvar, ako želite izbore i pričate o izborima valjda je poenta da taj REM proradi. Kome je u interesu da REM ne radi? Stav SPS o održavanju izbora i našeg predsednika Ivice Dačića, to svi dobro znate mi smo uvek za redovne parlamentarne izbore, uvek za redovne. Mi nikada nismo ni tražili vanredne parlamentarne izbore, a ovi što ih traže sada naprasno neće da učestvuju u onome u čemu su faktički ne dali doprinos nego bili incijalna kapisla da možemo da dođemo do autentičnog tumačenja.
	Ko je radio autentično tumačenje? Po kom osnovu se pisalo? Naravno da je nikakav papir, ali kompromis između tih istih nezavisnih kandidata, vladajuće koalicije, NGO, OEBS-a i EU. Hajde više da prestanemo da zamajavamo narod i da se bavimo ovde smečovanjem na krajnje primitivnom nivou. Prosta je stvar ljudi. Hoćete na izbore. Mora da se formira REM. Hoćete da uđete u EU. Mora da se formira REM. Ne znam šta je tu nejasno više.
	Ako nećete na izbore i ako je ovo samo priča radi priče, onda je jasno da nećete podržati tzv. autentično tumačenje, ali je za mene trik pitanje kako ste prošle nedelje svi bili za to, a sada naprasno niste?
	Sada slušam ovde velike povike i kritike, moje kolege iz Strazbura, stalno pričaju iz opozicije, tamo o slobodi medija i o tome kako se nije formirao REM. 

	Evo je šansa, jer vi ste kao poslanici Narodnog pokreta Srbije, dali legalitet i legitimitet da možemo da pozovemo nazad te kandidate, javno istupili napravili autentično tumačenje i sada slušamo ove priče. Znači, ljudi, dogovorite se sami sa sobom u razmaku od par dana.
	Stav SPS je tu jasan i mi ćemo svakako to podržati, da bi se agonija oko REM-a, navodno razrešila, ako je moguće da se razreši, ako ima volje političke, jedne, druge i treće i tj. ako ste svi zaista zajedno za izbore, onda ćete nužno podržati i to autentično tumačenje i dati šansu tzv. nezavisnim kandidatima, da imaju opravdanje pred njima samima i pred onima koji su pumpali pred blokaderima, pred ovima da zakorače u to divno društvance i da nešto probaju da rade i da imaju kada se završi taj izborni proces, legalitet i legitimitet te zlokobne priče.
	Zahvaljujem.
	PREDSEDAVAJUĆA: Hvala potpredsednice vama.
	Gospodin Miroslav Aleksić, replika pomenuta stranka, izvolite.
	MIROSLAV ALEKSIĆ: Zahvaljujem, zanimljiva diskusija.
	Kaže, kome treba REM? Treba građanima Srbiji i treba Srbiji, vama ne treba, vi funkcionišete bez njega evo punu deceniju i po i idealno vam je stanje, trujete narod, delite narod, bez ikakve kazne, bez ičega. Onda sada kada se približavaju izbori i kada ste izgubili podršku međunarodne zajednice, u vašem starom maniru, počinjete da klečite  pred strancima. Nema veze da li su Kinezi, Amerikanci, Rusi, Evropljani, klečite. Ono što kažete ne, mi nećemo da formiramo REM, mora da bude kako mi kažemo, sad odjednom bap, povukoste Bodžonija, pa odjednom ajmo da pravimo pravne bravure, samo vama svojstveni i onda kažete, pomaže opozicija. Ne gospodo, Narodni pokret Srbije će pomoći za sve ono što je u interesu države i građana Srbije, vama nikada ništa, niti u ovom slučaju, ko da vam podrži autentično tumačenje? Vama, koji ste pokrenuli novi proces, pa kada su vam zavrnuli uši, vi sada kažete, ajde možda će ovi ljudi da se povuku, niti smo koga predlagali, niti imamo svog kandidata, i zalažemo se za nezavisne institucije kao što je REM. A taj REM, treba da služi da sankcioniše vaše trovačnice preko kojih trujete građane Srbije, iznosite neistine, govorite sve najgore što može da se kaže o političkim neistomišljenicima, da su studenti izdajice, ustaše, strani plaćenici opozicije, već ko zna kako nazivate i onda kažete, treba nam dijalog u društvu. 
	Stvarno, a kako izgleda taj dijalog? Tako što nekom polomite rebra pendrekom, pa onda kažete, dođi sada da razgovaramo. Vrlo zanimljivo i sada više niste u situaciji da možete sujeverno da donosite odluke, nego morate da služite i slušate, jer nema više podrške građana, nego da probate da prodate strancima ako je još šta ostalo od Srbije. 
	PREDSEDAVAJUĆA: Gospođa Dunja Simonović Bratić, izvolite.
	DUNjA SIMONOVIĆ BRATIĆ: Ne znam zašto je gledao u Mirkovića kada sam ja pričala i govorila o tome, jer Mirković nije pominjao REM, ali kada smo kod toga, to što ste vi rekli za trovačnice, da , treba da postoji REM koji će da sanckioniše one televizije koje su govorile da je ubijen dečak u Valjevu, treba da sankcioniše one televizije koje su govorile da imate zeleno svetlo šta želite na ulicama sa velikih skupova i treba da sankcionišete one televizije koje su pričale o prebijenoj devojci u podrumu u policiji, koja takođe nije postojala. Da, da, svakako, i one novinare koji kažu, ništa se ne dešava osim što se pale zgrade i ljudi pozadi.
	Znači, da, definitivno treba da postoji REM. Ali kako ćemo da ga formiramo ako ga ne formiramo zajedno? Ne može drugačije.

	E sada, da li ćete da vi učestvujete u tome ili nećete, to ćemo da vidimo kada bude bilo glasanje, ali moje pitanje je šta se desilo od prošle nedelje, ljudi, vi ste pokrenuli to i dali doprinos, i treba da budete ponosni na to, a ne da se ljutite što sam vas podsetila na to. Meni je krivo što i druge kolege koje su učestvovale u tome i takođe su bile za to, a sada ćute i neće da kažu šta su hteli da kažu, nego su juče podnosili amandmane da se brišu ta autentična tumačenja. Nismo ga pisali mi, to je stvar dogovora i ovo treba da bude stvar dogovora svih nas, pogotovo sa aspekta činjenica ako želite da idete na izbore, ko što pričate. Ja sam lepo rekla, SPS, predsednik Ivica Dačić, mi smo uvek za redovne izbore i mi u ovoj temi uopšte ne funkcionišemo na taj način, ali vi hoćete da idete na vanredne parlamentarne izbore. Kako bez REM-a? Znate da je nemoguće, i hajte više prestanite da zamajavate javnost, ja samo o tome pričam.
	Prošle nedelje ste bili svi za to, nije prošlo par dana, sada opet slušamo ove priče i to znači da nećete na izbore. Onda recite svima lepo da nećete na izbore i onda nadležne institucije ne moraju da se bave organizacijom vanrednih parlamentarnih izbora, a mi ćemo to od srca podržati. Zahvaljujem.

	PREDSEDAVAJUĆA: Gospođa Tatjana Pašić ima reč.
	Izvolite.
	TATJANA PAŠIĆ: Hvala.
	Niste prihvatili naš Predlog zakona i obmanjujete juče javnost da nismo pitali roditelje šta im je potrebno i da smo u našem Predlogu zakona roditelj negovatelj, u stvari, predvideli samo socijalnu pomoć. To, naravno, nije tačno. Naprotiv, suština našeg predloga je bila da svi roditelji koji brinu o deci sa smetnjama, kojima je neophodna stalna nega, dobiju status roditelj negovatelj, naknadu, doprinose, staž i pravo na penziju.
	Zakon smo predložili onako kako su roditelji to zahtevali i oni su protestvovali ispred Vlade, jer ste vi iz vlasti uporno odbijali da glasate da se ovaj zakon nađe na dnevnom redu, tako da nemojte da govorite neistine i da izmišljate. Zato ste vi sada napravili vaš zakon da sada lepo vi to popravite. Šta smo dobili? Dobili smo zakon po kome će pravo na status roditelj negovatelj, umesto 37.000 roditelja dece koja primaju tuđu negu i pomoć, dobiti samo 3.270 roditelja. 
	Poštovani građani Srbije, a pre svega vi dostojanstveni, umorni i od strane ove vlasti poniženi roditelji dece sa smetnjama, morate da znate da ovo nije zakon o podršci roditeljima, već diskriminatorski zakon koji ih ostavlja na margini da i dalje strepe šta će biti sutra.
	Pominjete juče poimence hrabre roditelje koji imaju decu sa smetnjama i brinu o njima 24 sata i kažete da su oni, kao i hiljade drugih koji godinama čekaju ovaj zakon, nevidljivi za sistem. A u kom sistemu vi živite i vladate? Pričate kao da sa ste prekjuče postali ministarka i kao da niste preleteli u ekipu koja vlada već 14 godina. Dok smo mi predlagali zakon šest puta, vi ste se igrali države, kampanje, rejtinga, populizma i vi ste pravili od toga političko pitanje. 
	Po zvaničnoj evidenciji, oko 37 hiljada lica su korisnici tuđe nege i pomoći. Pravo na status roditelj negovatelj će dobiti, kao što sam malo pre i rekla, ali nije loše da ponovim, oko 3.270 roditelja, jer ste uvećanu tuđu negu i pomoć stavili kao jedan od eliminacionih uslova za status negovatelja, zajedno sa ostalim uslovima, da roditelj ne sme da bude u radnom odnosu, niti da se bavi bilo kojim dodatnim poslom, da ne sme da ima više od 65 godina i da ne može da bude penzioner. Svesno i namerno brišete preko 90% dece i roditelja iz ovog zakona. 
	Za koga tačno predlažete ovaj zakon? Za vas, da se hvalite da ste ga vi doneli i da biste rekli da je to istorijski korak, a prava svrha zakona i namera zakonodavca su nebitni, kao što su vama nebitni ovi ljudi na koje se zakona odnosi. 
	Građani treba da znaju da se ovako restriktivan zakon predlaže jer država nema para za sve roditelje, a nema zbog kriminala, korupcije, milijardi evra koje idu na EHRO, stadione i razne druge besmislene projekte. 
	Ovakav Predlog zakona je ogledalo društva u kojem živimo i mera naše solidarnosti i humanosti. Ovo je sramota jedne države i socijalne politike koju vodite i za koju ste odgovorni, iako uporno pokušavate da prebacite tu odgovornost na opoziciju. Međutim, vi koji ste na vlasti 14 godina, odgovorni ste za sav haos i svo ludilo u ovoj zemlji. Odgovorni ste za podele, za mržnju i strah koji sejete i odgovorni ste za sve bolesne, siromašne i socijalno ugrožene. 
	Ovakav zakon nije istorijski korak sve dok ne podrži oko 50 hiljada roditelja koji 24 sata brinu o svojoj deci sa smetnjama i dok svi ne dobiju zasluženi status roditelj negovatelj i negovatelj i prava koja iz toga proizilaze. Hvala.
	PREDSEDAVAJUĆA: Sledeća na listi je gospođa Lidija Načić.
	Izvolite.
23/2	GD/VZ		

	LIDIJA NAČIĆ: Poštovana predsedavajuća, uvaženi ministri, kolege narodni poslanici, poštovani građani Republike Srbije, dragi roditelji, ja ću se posebno osvrnuti na 5. tačku dnevnog reda, odnosno na Predlog zakona o roditeljima negovateljima i negovateljima. 
	Naime, ovaj zakon predstavlja opredeljenje države da da punu podršku porodicama koja neposredno pružaju pomoć i negu deci kojima je zbog telesnog ili senzornog oštećenja intelektualni poteškoća ili promena u zdravstvenom stanju potrebna pomoć i nega drugog lica da bi zadovoljili svoje osnovne životne potrebe. 
	Odredbe ovog zakona doprinose poboljšanju položaja navedenih lica, pružajući podršku njima i porodicama koja neposredno brinu o njima. 
	Ističem da se ovim zakonom prvi put sistematski priznaje rad roditelja koji danonoćno brinu o teško bolesnoj ili deci sa invaliditetom. 
	Takođe, reč je o dugogodišnjem zahtevu roditelja i udruženja i ovaj zakon predstavlja važan iskorak u socijalnoj politici. 
	Ova finansijska podrška nije nagrada, već način da se porodicama omogući dostojanstven život i ona iznosi 65.000 dinara mesečno sa posebnom uplatom doprinosa za PIO i zdravstveno osiguranje. 
	Ovaj zakon, naravno, nije sveto pismo. Važno je pratiti primenu zakona u buduće i po potrebi ga treba unapređivati kroz amandmane i izmene. 
	Takođe, treba obezbediti jednostavnu i brzu proceduru za ostvarivanje prava bez nepotrebne administracije donošenjem podzakonskih akata nakon usvajanja zakona. 
	Usvajanjem ovog zakona šalje se jasna poruka da država vidi i priznaje roditelje koji svakodnevno, danonoćno, bez radnog vremena i bez odmora brinu o svojoj deci. 
	Ovo nije pitanje politike, već humanosti, solidarnosti i odgovornostima prema najugroženijim porodicama u Srbiji. 
	Ne mogu a da ne istaknem da je grad Bor prvi prepoznao značaj podrške porodicama koje brinu o deci sa najtežim smetnjama, pa je tako na sednici Skupštine grada, 13. septembra 2025. godine, usvojio odluku o načinu ostvarivanja statusa roditelj negovatelj na teritoriji grada Bora sa početkom primene od 1. januara 2026. godine. time je pokazano da empatija i odgovornost mogu da budu pokretači konkretnih mera koje menjaju život ljudi. Danas imamo priliku da ono što je u Boru dobra lokalna praksa postane pravo dostupno svim građanima Srbije, bez obzira u kom gradu ili opštini žive, bez obzira na političke razlike, zajedno sa odbornicima opozicije jednoglasno je usvojena navedena odluka u borskoj Skupštini i na kraju, kada govorimo o pdršci osobama sa invaliditetom, ne smemo se zaustaviti samo na jednoj meri. Potrebno je graditi sistem, posebno kada su u pitanju osobe sa invaliditetom i pružiti im punu podršku tokom čitavog života. U tom smislu želim da istaknem primer dobre prakse grada Bora. Pored toga da je prvi usvojio odluku koja se odnosi na podršku roditeljima negovateljima na teritoriji grada Bora i Timočke krajine, počev od 1999. godine posluje preduzeće za profesionalnu rehabilitaciju i zapošljavanje osoba sa invaliditetom „Lak Žica“, d.o.o., koje zapošljava 26 radnika od 19 osoba sa invaliditetom; i tu ne trebamo stati.
24/1	TĐ/LjL		13.50 – 14.00 

	I tu ne trebamo stati. Treba raditi na daljem zapošljavanju ovih lica, a takođe postoji i specijalna škola "Vidovdan", koja školuje takve kadrove.
	Status roditelja negovatelja i zapošljavanje osoba sa invaliditetom nisu odvojene teme, one predstavljaju dva dela iste politike – politike dostojanstva, politike jednakih šansi i podrške onima kojima je najpotrebnije. Primer grada Bora pokazuje da je to moguće kada postoji dobra volja i želja da se pomogne najugroženijima. 
	U danu za glasanje očekujem da svi poslanici jednoglasno usvoje ovakav predlog zakona. Hvala vam.
	PREDSEDAVAJUĆA: Hvala vama, najlepše. Svi očekujemo, makar slično.
	Gospođa Dijana Radović ima reč. Izvolite.
	DIJANA RADOVIĆ: Zahvaljujem, uvažena predsedavajuća. 
	Koleginice i kolege narodni poslanici, uvažena gospođo Đurđević Stamenkovski, mi danas imamo važne tačke na dnevnom redu. Negde bi se reklo, na prvi pogled, da su u pitanju različite oblasti, međutim ono što je svim ovim tačkama zajedničko jeste da je u pitanju želja države da unapredi poverenje naših građana u institucije, ali i poverenje građana u našu državu.
	Socijalistička partija Srbije kao državotvorna partija za ovu diskusiju je izdvojila tri teme kao najvažnije i ključne kada je u pitanju ovako obiman dnevni red. Na prvom mestu je oblast koja se odnosi na brigu o porodici i deci, na drugom mestu je bezbednost građana i kao treća tema jeste ono što je važno, a to je unapređenje izbornog procesa, u ovom slučaju predlog koji je naš kolega Petrašinović podneo a odnosi se na finansiranje političkih aktivnosti.
	Briga o porodici i deci verovatno je negde oblast koja je, pa možemo sigurno reći, najviše kritikovana u prethodnom periodu od strane opozicije, a negde kada pogledamo samo ovaj saziv Narodne skupštine od februara 2024. godine, verovatno smo najviše uradili u toj oblasti. Napomenuću samo, zbog građana Republike Srbije, da smo doneli Zakon o alimentacionom fondu, zakon na koji se dugo čekalo i sada mi ovde možemo da govorimo da li je to moglo ranije. Moglo je, bile su i neke druge političke opcije koje su mogle da obezbede većinu pa se to nije dogodilo. 
	Zatim, unapređen je i izmenjen Zakon o finansijskoj podršci porodici sa decom. Obezbedili smo i odluke koje se odnose za mlade a koje se tiču rešavanja njihove egzistencije, odnosno rešavanje stambenog pitanja.
	Kada sve to uzmemo u obzir, onda možemo reći da je zaista kruna tog uređenja u normativnom smislu, normativnog okvira, upravo ovaj zakon koji danas ovde imamo na dnevnom redu, a to je zakon roditelji negovatelji.
	Mi mislimo da svi treba da iskažemo zadovoljstvo što je taj zakon danas ovde, da ga svi treba da podržimo, zato što je i samo negde interesovanje građana i kada će se doneti a i kada ćemo ga izglasati, kada će stupiti na snagu, zapravo najvažnije pitanje ovih dana i zbog toga je to možda i najbolji odgovor na sve kritike koje ovih dana čujemo, da li je dobar ili nije. Zasigurno možemo reći da je dobar, kada građani jedva čekaju da on stupi na snagu. 
	Ono što je takođe važno jeste bezbednost građana. To je vrlo važna oblast, vrlo osetljiva. Naravno, nismo zaboravili sve ono što nam se izdogađalo u prethodnom periodu, na našu veliku žalost i mislim da je bilo važno i sačekati i sa jedne vremenske distance predložiti ovakvo zakonsko rešenje koje se tiče i oblasti vezano za oružje i municiju. Pohvalila bih rad MUP, na čelu sa ministrom Ivicom Dačićem, koji je doneo jedan zakon i kada uporedimo negde zakonska rešenja u okruženju, zaista možemo reći da je dobar, jer održava jedan dobar balans između očuvanja bezbednosti građana, a sa druge strane uvažava potrebe onih savesnih vlasnika oružja.
24/2	TĐ/LjL

	Sa druge strane, jedan od takođe najviših zakonskih predloga koji se tiču unapređenja izbornog procesa smo doneli u prethodnom periodu. Tema su uvek aktuelni izbori. Stav SPS jeste da mi jesmo isključivo za redovne izbore, ali kada god oni budu raspisani, mi ćemo ih spremno dočekati, pre svega zato što smo ubeđeni u podršku građana Republike Srbije da će dobro vrednovati sve ono što smo radili, i u ovom parlamentu Narodne skupštine i naši resorni ministri u Vladi Republike Srbije, ali takođe duboko verujem da će vrednovati i ono što svi ostali jesu radili ili što nisu radili. Tu bih posebno izdvojila da nikada poslanici SPS nisu urušavali dostojanstvo parlamenta, nikada nismo donosili bilo kakve odluke koje nisu u interesu građana Republike Srbije, a posebno ono što imamo priliku da vidimo, da su nekad određene političke partije odbijale da donesu neke odluke isključivo radi političkih interesa, ne uvažavajući interese građana Republike Srbije i naše države. Zahvaljujem.
	PREDSEDAVAJUĆA: Hvala vama najlepše.
	Reč ima dr Tatjana Marković Topalović. Izvolite.
	TATJANA MARKOVIĆ TOPALOVIĆ: Zahvaljujem.
	Ja ću se pre svega obratiti poštovanim roditeljima negovateljima, a potom i građanima Srbije.
	Pred nama je konačno zakon o roditeljima negovateljima i negovateljima. Kažem "konačno", jer posle 13 godina, kada ste ga prvi put pomenuli i posle četiri godine od kako su naše kolege iz Stranke slobode i pravde pokušale da ga stave na dnevni red. Imali su šest pokušaja i nije im uspelo. Taj predlog zakona je bio vrlo korektan u odnosu na današnji. 
	Pred nama je danas zakon za koji Srbija centar smatra da je diskriminatoran, loše napisan, ograničavajući i da ne pruža pravu pomoć detetu i roditelju. 
	Odmah želim da naglasim da stranka Srbija centar, naravno, podržava rešenje problema roditelj negovatelj, ali ne ovako formulisani zakonom, koji bih lično nazvala "sbrdasdolisanim" i zakonom koji zapravo neće napraviti efekat koji svi želimo da postigne. 
	Moja lična pretpostavka je da ovaj zakon sada stavljate u proceduru zbog pritiska i apela roditelja, zbog pritiska javnosti, zbog toga što vam se omaklo u nekoliko gradova da su vam prošle odluke roditelj negovatelj koje je inicirala opozicija. Mi smo to u Šapcu pokušali i, evo, šabačka gradska uprava ćuti već šest meseci, ali došli ste u situaciju da vam se u lokalnim sredinama ovaj zakon, odnosno odluka usvaja, a da zakon na nivou države ne prolazi. Naravno, ono što je možda najstrašnije, najjeftinije, to je neka vrsta političkog poena koji možete dobiti. 
	Da napomenem građanima Srbije, da ste zaista želeli da se bavite ovim zakonima, vi ne biste po ko zna koji put zakazivali hitnu sednicu, vanrednu sednicu i objedinjenu, odnosno načelnu raspravu. E sad, time ste zapravo oteli roditeljima detaljnu analizu, oteli ste popravku i donošenje zakona po meri tih tužnih ljudi koji žive veoma ozbiljne i delikatne živote sa svojom decom. 
25/1	AL/IR		14.00 – 14.05

	Mi u Srbija centru smatramo da je zakon diskriminatoran i da vređa i u suprotnosti je i sa Ustavom, član 60. koji kaže da svaka osoba ima pravo na rad. Zatim, u suprotnosti je sa Zakonom o radu koji dozvoljava rad sa nepunim radnim vremenom. Zatim, u suprotnosti je sa Zakonom o socijalnoj inkluziji koji promoviše zapravo socijalno uključenje. 
	Šta se dešava sa ovim roditeljima koje isključujete iz sredine? Oni kršenjem ovih zakona i ovi zakoni dovode i do ekonomske nestabilnosti porodice, a vode zdravstvenom propadanja i pasivizaciji samog roditelja. 
	Naravno, ponoviću kao i ostali, zbrinuli ste samo 10% dece, uzeli ste podatke iz 141 centra za socijalni rad, imate vrlo pažljivu analizu, imate 37.000 korisnika, od nulte do 40 godine, vi ste odlučili da zbrinete 10%. Vaša predikcija do 2028. jeste da će se broj korisnika povećati na 3.800 i odvojili ste sumu za dva meseca, jer ne znate kako vam izgleda budžet u 2027. i 2028.
	Ono što je posebno diskriminatoran status jeste da roditelj-negovatelj gubi svoj status posle 65. godine. Em, ima neku umanjenu penziju ili je nema uopšte jer ne radi, a i dalje ima dete koje je bolesno.  
	Znači, mi smo vam dali izuzetno korektne i kvalitetne amandmane. Ovaj zakon može biti dobar samo ako usvojite sve amandmane. 
	Šta je ono što je posebno sporno? Tužno je da ovaj status ne priznajete korisnicima poljoprivrednih i porodičnih penzija. Pogledajte koje su vrednosti tih penzija. Poljoprivredna penzija ne prelazi 25.000 dinara. Znači, ti ljudi nisu u stanju da zadovolje niti svoje osobne potrebe, niti potrebe porodice, a kamoli dece koja žive veoma, veoma tužne živote.
	Ono što je posebno diskriminatorno jeste da prava roditelju prestaje ako se zaposli po bilo kom osnovu. Ja ću vas podsetiti, ovo je 21. vek. Postoji mogućnost onlajn rada, postoji mogućnost rada u privremenim i povremenim poslovima. Znači, možete da ostavite prostor tim roditeljima da privređuju i zarađuju. Na ovaj način vi ste im ukinuli sve šanse. 
	Ja vas molim da dobro razmislite, da uvažite amandmane i da zaista usvojimo zakon koji odiše empatijom, koji odiše odgovornošću i koji odiše brigom zemlje o ovoj deci. Hvala vam lepo.
	PREDSEDAVAJUĆA: Hvala vama.
	Gospođa resorni ministar je tu. Dug je dan. 
	Sada idemo na pauzu. Posle pauze verujem da će na sva vaša konkretna pitanja, konkretno profesionalno da odgovori. 
	Vidimo se za 60 minuta. 
26/1	MV/MJ		15.00 – 15.10

	(Posle pauze)

	PREDSEDAVAJUĆA (Marina Raguš): Dame i gospodo, nastavljamo sa zasedanjem.
	Reč ima gospođa Nada Macura.
	Izvolite.
	NADA MACURA: Poštovana predsedavajuća, poštovani ministri sa saradnicima i kolege poslanici, kao i poštovani građani, danas je pred nama Predlog zakona o izmenama Zakona o sprečavanju dopinga u sportu. Kao lekar, na ovaj predlog zakona o sprečavanju dopinga u sportu ne mogu i ne želim da gledam kroz prizmu politike. Za mene je ovo, pre svega, pitanje zdravlja, medicinske etike i očuvanja ljudskih života. 
	U javnosti se doping često pogrešno posmatra samo kao sportski prekršaj. To je opasna zabluda iz lekarske perspektive. Doping je svesno i destruktivno uništavanje organizma. Govorimo o supstancama koje izazivaju trajna oštećenja kardiovaskularnog sistema, otkazivanje organa, a neretko i iznenadne tragedije na samim sportskim terenima. Zato je naša dužnost da podignemo neprobojan zdravstveni štit oko naše omladine. 
	Upravo zato želim da pohvalim Vladu Republike Srbije koja je ovaj zakon pripremila sistematski, odgovorno i na vreme. Usklađivanjem našeg zakonodavstva sa novim Svetskim antidoping kodeksom mi ne ispunjavamo samo administrativnu obavezu. Mi pružamo punu podršku Antidoping agenciji Srbije, ADAS skraćeno, da kroz edukaciju i strogu kontrolu nastavi da radi ono najvažnije, da štiti zdravlje naših sportista. Takođe, obezbeđujemo da Srbija ostane kredibilan domaćin velikih svetskih takmičenja i da naši sportisti ponosno nastupaju pod našom zastavom.
	Kolege poslanici, kada je u pitanju zdravlje i čist sport, u ovoj sali ne smeju da budu dve strane. Ovde nema mesta politizaciji i zato verujem da kolege u opoziciji nemaju ni jedan argument protiv predloga ovog zakona.
	Šta su ključne izmene koje danas treba da usvojimo? Mi ovim zakonom  vršimo duboku institucionalnu reformu u skladu sa novim Svetskim antidoping kodeksom za 2027. godinu. 
	Pod jedan, apsolutno izmicanje postupaka iz sportskih saveza prema članu 1. ovog predloga. Menjamo član 10. dosadašnjeg zakona – nacionalni sportski savezi više neće moći sami da utvrđuju disciplinske mere i vode postupke, to se pokazalo kao prostor za potencijalni sukob interesa. 
	Pod dva, potpuna nezavisnost kod odlučivanja u postupcima u vezi sa povredama antidoping pravila, poveravaju se isključivo nezavisnim specijalizovanim telima i time garantujemo stopostotnu nepristrasnost, pravičnost i profesionalnost.
	Pod tri, međunarodni kredibilitet ovim izmenama Antidoping agencije Republike Srbije, ADAS skraćeno, dobija status zvanično usklađene organizacije, što je eliminacioni uslov da naši sportisti uopšte nastupaju pod zastavom Srbije i da naša zemlja zadrži pravo organizacije velikih evropskih i svetskih prvenstava. 
	Ovaj predlog zakona direktno prati i novousvojenu Strategiju razvoja sporta u Srbiji za period 2026. do 2035. godine, čija je vizija sportski aktivna, zdrava i uspešna Srbija. Bez čistog sporta nema ni zdrave nacije. 
	Od izmena i dopuna zakona u 2021. godini situacija u pogledu pravnog uređenja borbe protiv dopinga u sportu na međunarodnom planu je bitno izmenjena. Prvenstveno usled usvajanja novih izmena Svetskog antidop kodeksa iz 2025. godine, čije odredbe stupaju na snagu 1. januara 2027. godine. Razlog za pristupanje izmenama Zakona 

o sprečavanju dopinga u sportu leži u potrebi usaglašavanja ovog zakona sa osnovnim principima novog Svetskog antidoping kodeksa i najvažnijim odredbama kojima se ti principi operacionalizuju. 
	Prema odredbama Svetskog antidoping kodeksa postoji određeni broj odredbi koje moraju doslovno biti preuzete i prihvaćene od svih učesnika iz sistema sporta u svetu, i na međunarodnom i na nacionalnom nivou. Inače, organizacija u oblasti sporta i sportisti u Republici Srbiji mogu biti izloženi izuzetno teškim sankcijama, uključujući zabranu na međunarodnim sportskim takmičenjima. Izmenama Svetskog antidoping kodeksa koji stupaju na snagu 2027. godine dodatno je pojačan zahtev za operativnom i institucionalnom nezavisnošću tela koja odlučuju o povredama antidoping pravila. 
	Zato vas pozivam da prepoznamo državni i nacionalni interes u ovoj temi. Pokažimo jedinstvo kada je reč o našim sportistima koji su najbolji ambasadori ove zemlje u svetu. Podržimo ovaj zakon u danu za glasanje i osigurajmo pravnu sigurnost u svetlu budućnost za srpski sport. 
	PREDSEDAVAJUĆA: Najlepše hvala. Posebno na tome što ste govorili o temi. Hvala najlepše.
	Ministar sporta, gospodin Zoran Gajić. 
	Izvolite. 
	ZORAN GAJIĆ: Poštovani narodni poslanici, poštovana gospođo Macura, hvala vam na iscrpnoj analizi. Ne bih imao šta puno da dodam, osim toga da pohvalim našu agenciju i našu doktorku Milicu Vesić, koja zaista ima veliki međunarodni ugled i mi svi zajedno sa njom, što potvrđuje da ćemo u septembru imati Izvršni odbor Svetske antidoping organizacije ovde u Beogradu.   
27/1	MZ/MP		15.10–15.20

	Mogu već slobodno da kažem da je naš prijatelj Vitold Banka, Poljak, predsednik WADA-e. Nekoliko puta smo se sastali sa njim i dobili velike pohvale za rad naše Antidoping agencije, što potvrđuje i istraživanje koje smo napravili, gde smo došli do zaključka da, upravo ovo što ste vi rekli, korišćenje nedozvoljenih i opasnih sredstava po zdravlje nije samo u vrhunskom sportu, gde je to manje-više regulisano i vrhunski sportisti su uglavnom uplašeni i manje to koriste.
	Međutim, u rekreativnoj populaciji je veliki, veliki trend korišćenja, pre svega anaboličkih steroida, i to sumnjivog porekla, tako da je naša Antidoping agencija inicijalno pokrenula taj problem i došli smo do veoma respektabilne akcije našeg Ministarstva unutrašnjih poslova, gde je uhapšeno puno ljudi koji su se bavili trgovinom i prodajom nedozvoljenih sredstava zaplene, čini mi se nekoliko stotina hiljada evra i nekoliko stotina kilograma nedozvoljenih sredstava sumnjivog porekla i stali smo na put takvom jednom trendu. 
	Posebno je važno da kažemo da naša Antidoping agencija je dobila priliku da bude sedište međunarodne, tj. agencije za Jugoistočnu Evropu evropske i radimo na tome da, zahvaljujući autoritetu pre svega naše Milice, predsednice ADAS-a, da Beograd bude sedište WADA-e za Jugoistočnu Evropu, što je apsolutno, složićete se, veliko, veliko priznanje uopšte za ceo sistem srpskog sporta, a pre svega za našu Antidoping agenciju. 
	Tako da, mislim da u ovoj oblasti smo vodeći, neću reći u svetu, ali u Evropi, jer imamo nultu toleranciju na upotrebu dopinga u našem sportu i zaista ne gleda se nikome kroz prste. Naši nacionalni savezi su svi edukovani, i to totalno besplatno, od strane ADAS-a. Maltene svakodnevno su u situaciji da u roku od dva sata, ukoliko imaju sumnju ili su negde u svetu, da mogu da dobiju informaciju šta da uzmu, da ne uzmu, koja je procedura da prijave ukoliko su bolesni, neko od sredstava za lečenje i veoma, veoma velika uloga u ostvarenju svih sportskih rezultata je i naša Antidoping agencija. 
	Tako da, hvala vam na svemu ovome. Nadam se da ćemo uskladiti ovaj naš zakon sa svetskim trendovima, jer od 1. januara 2027. godine mi apsolutno to moramo da uradimo, da bismo mogli dalje da funkcionišemo u svetskim okvirima. Hvala vam.
	PREDSEDAVAJUĆA: Najlepše hvala, gospodine ministre.
	Gospodin Đorđe Pavićević. Ostalo je još tri minuta i 10 sekundi, da znate.
	Izvolite.
	ĐORĐE PAVIĆEVIĆ: Hvala.
	Poštovani građani, poštovane građanke, ja bih nekoliko reči hteo da kažem o zakonu ili izmenama Zakona o finansiranju političkih aktivnosti, jer činjenica je da SNS opet pokušava da izlazi u susret zahtevima za poštenim i slobodnim izborima, ali to je samo tako na prvi pogled i ova rasprava prosto pokazuje na koji način će se on primenjivati i koji su pravi motivi, u stvari, za donošenje ovog zakona, jer njima očigledno nije stalo do poštenih i slobodnih izbora jer oni na poštenim i slobodnim izborima koje nisu oni organizovali nikada nisu ni pobedili.
	U tom smislu, kada slušamo, recimo, rasprave o delovima zakona koji se odnose na učešće trećih lica u kampanji, pomislio bi čovek da ćemo razgovarati npr. o delovanju Centra za društvenu stabilnost, koji troši, recimo, veliki novac kako bi vodio prljave kampanje protiv političkih protivnika. 
	Ja bih podsetio samo, recimo, da za snimanje svih onih filmova i aktivnosti koje je taj centar radio tokom prethodne godine potrošio je negde oko 82 miliona dinara i to je, recimo, kada pogledate uporedno budžete, negde oko 40 puta više nego što je trošio 2004. ili 2003. godine. 

Da ćemo razgovarati, recimo, o CEROB-u, organizaciji koja je učestvovala u organizovanju kol-centara i kupovini glasova u kampanji 2023. godine i koja je očigledno kršila zakon jer je plaćala u kešu one koji su učestvovali u takvim aktivnostima, i ne samo da je kršila zakon nego je i prijavljena za to, prijavljena je od strane „Transparentnosti“ Agenciji za sprečavanje korupcije. Poslanici Zeleno-levog fronta su podneli krivičnu prijavu protiv ljudi koji su u tome učestvovali. I šta se dogodilo? Nije se dogodilo ništa.
	Znači, i prema ovom zakonu Agencija za sprečavanje korupcije će biti zadužena da po prijavi ili sama prati ono što se dešava tokom kampanje i da reaguje na nepravilnosti i na kršenje zakona. Ali poslednji put kada je bezuspešno reagovala ova agencija bilo je 2013. godine, znači, za sukob interesa koji je imao tadašnji ministar Selaković i za spor koji nikada nije okončan. 
	Tako da ništa od ovoga ne možemo očekivati, ništa ne možemo očekivati u pogledu toga da će sledeći izbori pošteniji i slobodniji nego što su bili oni prethodni. Hvala.
	PREDSEDAVAJUĆA: U ime kluba, gospodin Aleksandar Mirković.
	ALEKSANDAR MIRKOVIĆ: Hvala, poštovana predsedavajuća.
	Na samom početku hteo bih da uputim izvinjenje kolegi narodnom poslaniku s kojim sam pre nekih sat-dva vremena imao prepucavanje i dobacivanje, iako smatram da nije bilo adekvatno i nije bilo pristojno i primereno ono što je on meni dobacio, ali svakako nije bilo primereno sa moje strane da mu na isti način uzvratim. I ovom prilikom se izvinjavam i njemu, ali i građanima Srbije, jer ako nečija nepristojnost se pojavi ne bi smeli ni mi da odgovaramo na isti način i zato se ovom prilikom izvinjavam.
	Što se tiče prethodnog govora, ono što je jako zanimljivo istaći ovde jeste da uporno se priča kako SNS ne pobeđuje ili kada pobedi to nije po zakonu, nije u skladu sa zakonom, nešto tu nije bilo kako treba, a oni uredno potpisuju sve te zapisnike, uredno uzimaju mandate, uredno učestvuju u svim skupštinama, uredno učestvuju u svim delegacijama. Pa čekajte, ljudi, je l' jedno ili drugo? Dakle, ne može da su izbori pokradeni i ne može u isto vreme da vi te mandate prihvatate. 
	Prethodni govornik je takođe pričao o pobedama SNS-a, a uvek zaboravi da kaže koliko smo samo u ovako teškoj situaciji pobeda kao SNS izvojevali na svim lokalnim izborima. Dok, sa druge strane, prethodni govornik nije uspeo da pobedi ni u sopstvenoj stranci, u kandidaturi za predsedništvo ili veliko veće, kako li se to već zove. 
	I za sam kraj, bilo bi jako dobro da konačno i nekada u celoj ovoj situaciji koju danas imamo makar budu ljudi toliko iskreni prema sebi i prema građanima koji su možda nekad glasali za nas. Vi ste nas optuživali da Srbija ne može da sedi na više stolica jer će joj se neka stolica izmaći i Srbija će da padne. Srbija ne sedi na više stolica, Srbija sedi na stolici svojoj, svojih građana. A vi ste pokušali da sedite na više stolica, pokušali ste i da sedite na ovoj stolici „ringeraja“ koalicije, pokušali ste da sedite na stolici „euro 5“ koalicije. Kada su vam se obe izmakle, okrenuli ste se „blokaderskoj listi“, ovoj studentskoj. Međutim, kako vas je Jelena Pavlović ispljuvala, ostalo je i vama samo ono – buć, tako da nakon sledećih izbora sačuvajte poslaničke legitimacije, biće vam samo u lepom sećanju. Hvala. 
	PREDSEDAVAJUĆA: Gospodin Đorđe Pavićević.
	Izvolite.

	ĐORĐE PAVIĆEVIĆ: Razumem ja da je nekima iz SNS nerazumljivo da neko ne želi da se kandiduje za funkcije, ali da bi izgubili potrebno je da se kandidujete. Tako da, ja bih voleo da vidim te rezultate koje sam ja dobio na poslednjem kongresu, jer se o tome nije ni glasalo. 
	Govorio sam i o nečemu drugome, a to je načinu na koji SNS organizuje izbore. Znači, to je ona stara maksima koju je još Staljin proklamovao – da je najvažnija stvar ko organizuje izbore i da je to garant pobede na izborima. U tom pogledu, recimo ako pogledate unazad rezultate, u stvari videćete da oni rezultati kojima se vi hvalite jesu samo na onim izborima koje ste vi organizovali, ali ne i na nekim drugim izborima. Kao i sa tim ciframa, recimo. Pogledajte izbore 1990. godine. Na primer, Milošević 3,3 miliona, SPS skoro 2,5 miliona glasova,  a pogledajte gde su sada i pogledajte koliko sada mogu da osvoje u tom pogledu onda kada oni ne organizuju takve izbore. 
	Slično je bilo i sa mnogim organizacijama u Srbiji koje su imale takve uspone i padove. Ti usponi i padovi su često bili vezani za to da li je ta organizacija na vlasti ili ne. Zeleno-levi front nikada nije bio na vlasti, nikada nije učestvovao ni u kakvim takvim raspodelama i zbog toga nema takvu istoriju i zbog toga vi teško možete da razumete kako on funkcioniše. 
	Hvala.
	PREDSEDAVAJUĆA: Gospodin  Aleksandar Mirković. Izvolite.
	ALEKSANDAR MIRKOVIĆ: Poštovana predsedavajuća, dakle takmičenje poraženog krila u tom bloku danas dobija novi oblik jer svi oni koji su poraženi prosto se kroz replike koje im vi širokim tumačenjem Poslovnika dozvoljavate, prosto briljiraju u svojim govorima.
	Oni više govore u Skupštini nego što govore u sopstvenoj stranci i više ih ljudi čuje i sluša ovde nego što ih je slušalo u njihovoj organizaciji. I ako je to neki doprinos da se oni ispišu što bi rekli klinci iz ovog mandata, nemam nikakav problem sa tim.
	Ono što je ovde vrlo interesantno, ja sam čini mi se dobro ispratio, iako govor nije bio preterano vešt i dovoljno glasan, ali čini mi se da je prethodni govornik uporedio rezultate jedne stranke iz 1990. godine sa rezultatima koje imaju 2026. godine. Čini mi se da je takva komparacija bila.
	Dakle, ako uzmemo da je sve to tačno kao što ovaj čovek kaže. On nama predviđa još 36 godina vlasti, jer poredeći te rezultate i ovo što je sada hteo da poentira znači da će mi vladati još 36 godina. Moram da vam samo kažem još jednu stvar, pa sada vi raspravite šta ste hteli da kažete.
	Takvi kakvi ste ja bih voleo da vi ostanete opozicija i narednih 50 godina, međutim svojim delovanjem, svojim mudrim nastupima koje ste i sad prikazali došli ste u poziciju da vas neće više niko.  I ne znam koliko procenata ćemo mi osvojiti na narednim izborima, ali ćemo pobediti sigurno. Ali, ono što takođe sigurno znam je da vi tu više sedeti nećete, jer vas neće ni ovi sa leve, ni sa desne strane, a bogami Jelena Pavlović vam je lepo rekla – sa njima nikada i nikako, da bi bili faktor mogli bi prvo da održe nekakav skup. Prvo se kvalifikujte kod Jelene Pavlović, pa onda izađite pred građane. 
	Hvala.
	PREDSEDAVAJUĆA: Gospodin Marković ima reč. 
	Pomenut je SPS, zbog toga.
	Izvolite. 

	UGLjEŠA MARKOVIĆ: Pomenut je SPS i to kako je SPS u vreme Miloševića… 
	Tačno, uzimali smo preko 3,5 miliona glasova. Na konstataciju, pogledajte gde je sada SPS, da odgovorim uvaženom profesoru, a obraćajući se vama pre svega potpredsednice poštujući Poslovnik.
	Socijalistička partija Srbije nakon 36 godina je i dalje na političkom nebu Srbije. Uvažena potpredsednice bez namere da zvučim arogantno ali samo vas molim da kažete uvaženom profesoru dve stvari. Prva je, da smo jedina parlamentarna partija koja postoji 36 godina na političkom nebu Srbije od uvođenja višestranačja u Srbiji, to je prva stvar, a druga stvar, znam da nije umesno ispravljati profesora ali daću sebi to za pravo, čisto kao korekciju, da nije Staljin i njemu se ne pripisuje da je rekao – da je bitno ko organizuje izbore, već da je bitno ne ni ko broji, već da je važno da je bitno ko glasa. Bitno je ko glasa. To se njemu pripisuje, a to ko broji, to se pripisuje Putinu da je on to rekao.
	Bitno je ko glasa. I za Slobodana Miloševića je glasalo, profesore to znate bolje od mene, stariji ste, 3,5 miliona ljudi. Definitivno i dan danas za SPS glasaju građanke i građani Srbije, a to mogu da potvrde i vaši kontrolori na biračkim mestima koji svake izbore potpišu iste te zapisnike. Zahvaljujem se uvažena potpredsednice.
	PREDSEDAVAJUĆA: Najlepše hvala.
	Iz moje perspektive nema uskog i širokog tumačenja Poslovnika. Ovo je najveća i najviša kuća demokratije i zaista se kolegama koji su politički neistomišljenici zahvaljujem na vrlo kvalitetnoj razmeni argumenata, posebno vama, gospodine Mirkoviću. Izuzetno je teško i velika je stvar izviniti se, ali vidite nije ipak teško biti fin. Jel tako?
	Molim vas, profesore, završili smo ovu razmenu argumenata. Nisu vas pogrešno protumačili.  I Uglješa je imao pravo da odgovori. 
	Ne, nisu. Dozvolite, član 104. stav 3 – predsedavajući tumači pravo na repliku. Ali, imaćete vi vremena.
	Gospodin Marijan Rističević je sledeći na listi. 
	Izvolite. 
	MARIJAN RISTIČEVIĆ: Dame i gospodo narodni poslanici, kad vidim ono malopre prof. dr ja ne znam, razumeš, kukala majka studenti kojima takvi profesori predaju.
	Dakle, danas je 7. jul, to smo vas nekoliko puta podsetili, i sve što se dešavalo pred taj 7. jul me podseća na današnju neku situaciju. Ovde je jedan poslanik iz te grupe zapretio prekim sudovima. Dakle, oni mene podsećaju na neke neokomuniste. Samo da podsetim da ima mnogo sličnosti. Recimo, taj Ustanak 7. jula je bio ustanak Srba protiv Srba. Počeo je tako što je Srbin ubio dva druga Srbina. Umesto da smo živeli za sebe mi smo se borili za druge. Dobitnici tog ustanka su Hrvati i Slovenci, da se ne lažemo. Hrvatska i Slovenija su na takav način uspele preko komunističkih vlasti da ostvare svoje nacionalne države koje su im obećane još na Drezdenskom kongresu, mislim da je bilo 1928. godine. 
	Dakle, ima još jedna sličnost. U jeku velikog progona i pokolja nad srpskim stanovništvom podignut je ustanak Srba protiv Srba. Valjda nije bilo dovoljno što su klani u Hrvatskoj, nego je, eto, bilo potrebno i da se digne ustanak Srba protiv Srba u samoj Srbiji. Tada su nam poslali Broza bravara, sada mislim da nam ovi šalju i podržavaju Piculu. Mislim da smo ovoga puta možda još lošije prošli, ali bravar je iskoristio neke međunarodne okolnosti i uspeo da realizuje program koji je bio na štetu Srba. Ali, Bože moj.

	Da vidimo malo šta su sve danas pričali. Govorili su o tome kako mladu decu ne treba obučavati rukovanju oružjem. To su oni govorili. Ali, da ih pitam zašto ne kažu slučaj Marije Vasić, one čuvene gospođe koja je planirala državni udar. Dakle, ona kaže, doduše 2009. godine, ali ja, eto, imam neku memoriju, ona kaže da njenog zajedničkog sina sa Nenadom Čankom Čanak uči rukovanju oružjem, vodi u lov i, čak, šta više, uči ga da kolje svinje, jer se navodno tako postaje muškarac. 
29/1	VS/VZ		15.30 – 15.40

	Ukoliko je otac onog ubice iz Ribnikara odgovoran, mora biti odgovoran onaj koji je pokušao da obuči svoje dete od deset godina rukovanjem oružjem i klanjem svinja, da se tako postaje muškarac. Ali, naravno oni su to zaboravili, sve što je protiv nas, za njih je dobro, pa verovatno i taj slučaj je za njih benigni. 
	Evo da vidimo šta je kod tog, koji je postao muškarac, zaplenjeno od oružja, to je sin taj, pet pušaka, među njima jedan snajper i dva pištolja. Dakle, kada se oni naoružaju sve je to uredu, kada oni pucaju ispred Narodne skupštine na ćacije, a tako ih je proglasila gospođa, koja je ovo napisala, Marija Vasić. 
	Dakle, dame i gospodo idemo dalje, danas je Marin le Pen, osuđen u francuskom sudu, zabranjeno je bavljenje politikom, zbog prekršaja finansijskih sredstava namenjenih strankama. 
	Dakle, zabranjeno mu je da se bavi politikom, valjda 45 meseci ili četiri i po godine, nisam baš siguran da ću reći tačan podatak. Ali, dame i gospodo Zakon o finansiranju političkih stranaka koji je na dnevnom redu, važeći, kaže, da politički subjekti ne mogu, politički subjekti definicija, ne samo stranke, a vi ste svakako politički subjekti, ne mogu da primaju novac iz inostranstva, ni od pravih, ni od fizičkih lica. Oni na svojim sajtovima objavljuju koliko su dobili para, 23 hiljada, 33 hiljada, 53 hiljada, oni se ponose time. Valjda zbog toga čije pare dobiješ njihovu pesmu pevaš. Verovatno je to razlog za aktivnosti koju cenim da su duboko antidržavne. 
	Moram nešto reći i o ekologiji, zato što je to na dnevnom redu. Rat protiv prirode niko nije dobio, ali bože moj svaka privredna aktivnost nanosi određenu štetu životnoj sredini. Ali, mora da postoji neka linija dokle se to može tolerisati. Dame i gospodo, vama je poznato da su oni organizovali preko 30 hiljada, jel tako gospodine Mirkoviću, nezakonitih protesta i blokada širom Srbije. To je sigurno. Sada, pošto se oni bave zaštitom životne sredine to svakako ne ide u korist zaštite životne sredine. Zašto? 
	Kaže, 30 hiljada protesta, ako blokiraju samo po 100 automobila, u Beogradu je to više hiljada i u Novom Sadu, to vam je negde tri miliona automobila, tri miliona automobila na 30 hiljada skupova, to je sigurno. Svaki taj automobil potroši zbog toga najmanje pet litara više goriva. Zbog toga se emituje, verovali ili ne, 14 hiljada tona ugljenika. Znači oni koji se staraju o životnoj sredini su doprineli da se emituje 14 hiljada tona ugljenika ili 42 hiljada ugljendioksida. Za to je potrebno da godinu dana 2,1 milion odraslog drveća da preradi tu količinu ugljendioksida. 
	Ja se ne sećam da su oni zasadili i jedno drvo. Najbolje vreme za sadnju drveća, kažu bilo je pre 10 i 20 godina, najbolje drugo vreme je sada, ali njima ne pada napamet, zato što su to licemeri. Dakle, njima je ekologija politička stvar, oni se time ne bave. Naprosto, oni ne brane životnu sredinu, nije ekolog onaj koji kaže da je reka prljava, već onaj koji sve čini da se reka ili neko zemljište očisti. Ne, oni rade obrnuto, njima je ekologija samo podloga za političku temu, i eto bože moj oni su ekolozi. 
	Pri tome, svi koriste dizel automobile, niko se ne ponaša ekološki, svi žive onako kako ne žive ekolozi. Dakle, ako ste protiv zagađenja životne sredine, onda gledate da gasna goriva eliminišete u korišćenju za vozila koja se kreću putevima. Onaj mi tamo dobacuje, ne znam zašto, valjda misli da sam izneo netačne podatke, pa ja očekujem kao neki ekolog to iznese. Evo njegov primer. 

	Recimo, Austrija ima pet hiljada malih elektrana, hidroelektrana, a Srbija ima stotinak, nema ni toliko, ali on je digao ustanak protiv malih elektrana u Srbiji, a finansijer svega toga je River Voč, tamo neka agencija iz Nemačke iz Austrije i toliko se oni staraju o ekologiji i naravno smeje se onaj prof. dr koji žali bože kome on predaje, dakle koji je aktivan u uništenju životne sredine, odnosno nanosi štetu životnoj sredini i toga nije svestan.
	Ako blokirate neka vozila, nesumnjivo je da će zbog klime uređaja ili pokušaja obilaženja to vozilo potrošiti više od 5 litara goriva. Tih pet litara goriva, je 15 kilograma ugljen dioksida, pa lepo to sami pomnožite i vidite koliku ste štetu naneli životnoj sredini. Vi bi trebalo da podržavate litijum, dakle da zamenimo automobile sa gasnim gorivima, električnim automobilima, ali koji ste vi ekolozi kada ste protiv električnih automobila odnosno litijuma. Volvo je trebao biti u Inđiji, gotova investicija, prostorni plan su izmenili po želji Volva. Al onda gle čuda, nikli protesti u Novom Sadu i u Beogradu između. Šta se desilo kada je Vlada donela onu uredbu, investitor se povukao pa sada kucnite lepo tri hiljade i trista zaposlenih, oko milijardu i dvesta miliona evra investicija, proizvodnja 250 hiljada električnih automobila godišnje i to kucnite i naći ćete u Slovačkoj i kada se kampanja povukla u Slovačku? E toliku su oni štetu napravili državi Srbiji. Država Srbija ima litijum.
	Recimo Hrvatska, ona se ne odriče mora ni turizma iako turizmom malo se šteta nanosi životnoj sredini, u jednom priobalnom pojasu i bogami uzduž Hrvatske i ima 20 miliona ulazaka zbog turizma. Emituju se ugljen dioksid i tako dalje.
	Ima čamci, gliseri, avioni, ali njima ne pada na pamet da se odreknu 15 milijardi evra od turizma, a vi ste naterali državu Srbiju da se odrekne 7,5 do 8 milijardi godišnje od električnih automobila koji se proizvode u Inđiji. Uzmite, Arapske emirate, Dubai, Abu Dabi, vi ste u tim destinacijama više nego ja, oni su nastali na eskploataciji rudnih blaga nafte. Nafta je sigurno u eksploataciji bila zagađivač, ali se nisu odrekli toga. Znate koliko je sada prihod Dubaija od nafte? Svega 5 posto, jer se u rudnom blagom korišćenjem pogurali finansije, turizam itd.
	Vi ste ti koji nanose štetu državi Srbije i nemate vi, ne kradu se izbori. Ovde se citira, kaže – nije bitno koji su rezultati izbora, već ko broji izbore, stalno se citirao koliko ja vidim ovog prof. dr. I ne brojimo mi glasove, nego vi, ne brojimo mi glasove. To radi izborna komisija u biračkim odborima, a svim biračkim odborima, izborna komisija, oni imaju većinu, a da li je ovo bilo samooptuživanje, ja ne znam. Ne organizuje vlast izbore, ona ih raspiše, ali izbore organizuje i sprovode komisije, biralčki odbori i tako dalje.
	Nemate vi problem sa izbornim zakonima, vi imate problem sa biračima, jer oni znaju da je Srbija previše dragocena stvar da bude prepuštena u ruke vama. Hvala.
	PREDSEDAVAJUĆA: Reč ima narodni poslanik, lično vas je pomenuo, ja nisam, čula vaše ime i prezime, ali izvolite.
	ALEKSANDAR JOVANOVIĆ: Samo kratko, Marijan Rističević, a i mi svi zajedno patimo ovde zbog toga što on ovde očigledno ne piše svoje govore, nego govori iz glave i to sve ima veze samo ne sa mozgom. Marijan je izgovorio da 3 miliona protestanata dolazi svojim kolima, a 2, 5 miliona ima registrovanih automobila u Srbiji, Marijane. Tako da bi mogao da se pripremaš za govore, a ne da govoriš iz glave u kojoj ne znam koliko imaš ali je to opterećenje za sve prisutne. Hvala lepo.

	PREDSEDAVAJUĆA: Možete da kažete svoj politički stav, ali vas po ko zna koji put molim – nemojte da vređate kolege poslanike, ma koliko se razlikovali od njih. Hajde da budemo primer lepe, civilizovane, demokratske rasprave.
	Gospodin Marijan Rističević, izvolite.
	MARIJAN RISTIČEVIĆ: Ko govori iz glave, očigledno da ima ono što on nema.
	Dame i gospodo, možda je, kad se rodio, sve bilo u redu. Ja pretpostavljam da je bilo u redu. Ali, kasnije, zbog veće količine alkohola, verovatno je ono što je tu bilo, sada kad bi mu skenirao glavu, ne bi našao ništa. Ne znam da li je on više izvukao pića ili piće iz njega. Mislim da je ovo drugo. Hvala.
	PREDSEDAVAJUĆA: Drage kolege, još jednom, molba, sa uvažavanjem jedni prema drugima, bez obzira što se politički ne slažemo. Dajte da u regionu i u zemlji budemo primer, za naše građane, najviše to zaslužuje, hajde da pokažemo u regionu da imamo dugu, dugu tradiciju demokratije.
	Ima reč dr Ana Jakovljević. Izvolite.
	ANA JAKOVLjEVIĆ: Dragi građani, ako se dok slušate predstavnike vlasti kako vas ubeđuju da sjajno živite osećate kao Alisa u zemlji čuda, ne brinite, nije do vas.
	Jer, u zemlji čuda ove vlasti policija sarađuje sa kriminalcima i štiti ih. Lik koji je šetao magarca po plaži dospeo je na čelo fudbalskog saveza, pa je pretio jednom od najboljih fudbalera kog je Srbija imala, jer je fudbaler hteo da se bavi onim što zna. 
	To što vam je vlast pre 14 godina obećala da će iskoreniti korupciju, ispitati privatizacije, uvesti nas u EU, da će ukinuti subvencije za strane kompanije, a nije ispunila, e, to su krivi neki drugi.
	U zemlji čuda, vlast je genijalna. Samo nije sposobna da organizuje da sami eksploatišemo naše prirodne resurse i bogatstva, nego deli šakom i kapom strancima, koji rade bez ikakvog nadzora i poštovanja zakona naše zemlje i  pri tome truju naše radnike i građane. 
	Takođe, ta genijalna vlast nije sposobna ni da vam obezbedi uredno vodosnabdevanje, čemu se naročito radujete, na 50 stepena. A dodatno se radujemo i tome što imamo probleme sa kanalizacijom, pa se 80% otpadnih voda ispušta direktno u reke, bez ikakvog prečišćavanja. Ali, nema razloga za brigu.
	Super nam ide, puna nam je kasa, a ipak se svako malo zadužujemo, pa nam trenutni dug iznosi 41 milijardu evra, što znači da je svaki građanin zadužen po 6.200 evra. 
	Što se napada patriotizma i busanja u srpske grudi tiče, i tu je stanje redovno, iako tokom prethodnih 14 godina njihove vlasti srpske institucije više ne postoje na Kosovu, a naš narod je tamo prepušten sam sebi.
	Ono što je sad već postalo pravilo rada ove vlasti je da kad god ih vidite da dobiju napad patriotizma, mi ostanemo ili bez teritorije ili su duboko zavukli ruku u naš džep.
	Istini za volju, povremeno dobijaju i napad evropeizma, u zavisnosti od toga da li treba iz EU da stignu neke pare ili ne. Pošto sad EU u julu treba da odlučuje šta će biti sa parama za zapadni Balkan, na ovoj, a i na prethodnim sednicama, opet vas ubeđuju kako oni sve ODIHR preporuke ispunjavaju i baš su posvećeni evropskom putu. A opet, sve isto rade u svom maniru – izigravaju procedure predlaganja zakona, ne organizuju javne rasprave nego ih simuliraju, od preporuka uzimaju samo ono što ih najmanje ugrožava i vrte sve iste priče u krug koje i vrapci na grani znaju.

	Jedino što sporo i teško shvataju je da svaka obmana ima svoj kraj i da vi, dragi građani, više verujete svom novčaniku nego njima, a međunarodna zajednica veruje više vašoj pobuni nego njima. 
	E sad, ja nisam verovala da ću se u nečemu složiti sa predstavnicima ove vlasti, ali, evo, slažem se sa njihova dva slogana koje kače i lepe širom Srbije. Kaže prvi – Žuti lopovi, nikad više. I baš tako. Kad ih na sledećim izborima smenite, neće više biti žutih lopova, neće biti Siniše Malog, Vesića, Šapića, Zorane Mihajlović, Gordane Čomić, Jelene Trivan i ostalih bivših DS-ovaca i DSS-ovaca. 
	Kada budete na sledećim izborima smenili ovu vlast, Srbija će pobediti, ali ne ona iz njihove zemlje čuda, već ona koja godinu i po dana traži pravdu na ulicama Srbije. 
	I da zaključim. Dragi građani, na prvim sledećim izborima pobediće pravedna Srbija i u njoj nikada više neće biti žutih radikalskih lopova i kriminalaca, a vidite da vam i oni sami to poručuju.
	PREDSEDAVAJUĆA: Gospođa Olja Petrović ima reč.
	OLjA PETROVIĆ: Zahvaljujem. 
	Uvažena predsedavajuća, uvaženi članovi Vlade, poštovane dame i gospodo narodni poslanici, poštovane građanke i građani Republike Srbije, pred nama je danas Predlog zakona o roditeljima negovateljima i negovateljima koji je sigurno privukao najviše pažnje i kojim se po prvi put u pravnom sistemu Republike Srbije sistemski uređuje status roditelja i članova porodice koji svakodnevno, neprekidno i sa punom posvećenošću brinu o detetu ili o odraslojo osobi kojoj je zbog zdravstvenog stanja potrebna stalna pomoć drugog lica. 
	Ovo je zakon koji predstavlja mnogo više od pravne norme. On predstavlja priznanje jednoj od najtežih životnih uloga u našem društvu, ljudima koji godinama, bez pauze, nose svoju brigu. Upravo zato država danas jasno pokazuje da takav rad, takva posvećenost i takva odgovornost ne smeju biti nevidljivi za sistem. 
	Ovim zakonom prvi put se jasno uvodi i jasno je definisan i zaokružen status roditelja negovatelja i uz precizne uslove postupak ostvarivanja prava i puna pravna sigurnost za sve korisnike. 
	Ključna rešenja su mesečna novčana naknada u iznosu od 65.000 dinara, uz uplatu doprinosa za PIO, kao i zdravstveno osiguranje. Time se ne obezbeđuje samo trenutna podrška, već i dugoročna sigurnost za ljude koji su svoj život u potpunosti posvetili brizi o drugima. 
	Prava deteta ili odrasle osobe, uključujući uvećan dodatak za pomoć i negu drugog lica i sva druga prava iz sistema socijalne zaštite ovim zakonom ostaju u potpunosti očuvana. 
	Takođe, postupak ostvarivanja prava biće značajno pojednostavljen zbog elektronske komunikacije i bolju razmenu podataka između institucija, čime se država dodatno približava građanima i njihovim realnim životnim okolnostima. 
	Prema procenama, oko 3.270 porodica već u prvoj fazi primene zakona moći će da ostvari ovo pravo, što jasno govori da se radi o merama sa konkretnim, merljivim i stvarnim učinkom. 
	Ovaj zakon šalje jasnu poruku – da država prepoznaje odgovornost, ali i ljude koji tu odgovornost svakog dana nose. 

	Ono što je, takođe, veoma važno za građane jesu i mere koje je predsednik Aleksandar Vučić nedavno predstavio, jer se radi o merama koje utiču direktno na životni standard građana i koje su već izazvale veliko interesovanje u javnosti. Kako smo u stalnom kontaktu sa ljudima, mogu da kažem da postoji jasno prepoznavanje i pozitivan utisak o ovim merama, jer se oni odnose  na konkretne i svakodnevne potrebe ljudi. 
	Reč je o paketu vrednom čak 600 miliona evra, usmerenom na jačanju životnog standarda građana i podrazumeva više od tri miliona građana koji će ovim paketom biti obuhvaćeni. 
	Ove mere obuhvataju direktnu podršku penzionerima gde će najugroženiji dobiti pomoć od 35.000 dinara, dok će ostali penzioneri, u zavisnosti od visine primanja, dobiti 27.500 dinara ili 20.000 dinara. 
	Predviđena je i dodatna podrška socijalno ugroženim građanima, korisnicima dečijeg dodatka i boračkih prava, kao i finansijska pomoć borcima. Poseban segment odnosi se na svakodnevni život građana kroz sniženje cena određenih lekova i nastavak programa turističkih vaučera, čime se istovremeno jača i standard građana, ali i domaća ekonomija. 
	Ove mere imaju jedan jasan cilj, da se konkretno osete u svakom domaćinstvu i da pokažu kontinuitet politike koja se zasniva na rezultatima, a ne na obećanjima. 

	Zato ovaj zakon zajedno sa širim paketom socijalnih i ekonomskih mera nosi jasnu poruku da država stoji iza svojih građana, da ne ostavlja najranjivije bez podrške i da svaka odluka ima jedan cilj – sigurniji i stabilniji život za svakog čoveka. Srbija danas ne bira lak put, ali bira put odgovornosti, ne bira neizvesnost već stabilnost i ne stoji, već ide napred, sigurno i odlučno. Hvala.
	PREDSEDAVAJUĆA: Najlepše hvala vama.
	Reč ima gospodin Goran Petrović.
	Izvolite.
	GORAN PETROVIĆ: Hvala. 
	Poštovani građani, ministar policije je juče govorio da je cilj donošenja Zakona o oružju i municiji usklađivanje sa propisima EU i da treba da se pojača odgovornost imalaca legalnog oružja, jer se time podiže nivo bezbednosti. I ja ne verujem da bilo ko u ovoj zemlji ima nešto protiv podizanja nivoa bezbednosti i odgovornosti svih koji imaju legalno oružje, ali vi to danas namećete kao ključno rešenje problema bezbednosti, a to u suštini nije tačno. 
	Zvanični podaci Ministarstva unutrašnjih poslova kažu da se preko 90%, pa do čak 95% svih ubistava i pokušaja ubistava u ovoj zemlji vrši upotrebom nelegalnog oružja, a sad recite građanima kako stojite sa rešavanjem problema nelegalnog oružja ili mislite da ćete im zamenom teza zamazati oči. Vi ovim zakonom pokušavate da operete sopstvenu nesposobnost, da podignete nivo bezbednosti građana. Neće Zakon o oružju i municiji rešiti pucnjave i ubistva na ulicama gradova Srbije. Kriminal se vrši nelegalnim oružjem i vi to dobro znate. 
	Nakon tragedija 2023. godine, koju su zemlju zavile u crno, umesto profesionalne policije i ulica očišćenih od nelegalnog oružja i kriminala, vi nam danas nudite zakon koji funkcioniše po principu – pošto ne umemo ili nećemo da pohapsimo mafiju, hajde da razoružavamo i maltretiramo pošten svet. Odredbama ovog zakona u velikoj meri uskraćujete ljudima pravo da štite ličnu bezbednost, pa ko će i da ih štiti kada je poverenje u policiju na najnižim granama. Je l' treba da veruju policiji koja ne štiti novinare, pa na 30 zahteva za proveru uopšte ne odgovori tužilaštvu. 
	Ovim zakonom dali ste diskreciona prava da svaki policijski načelnik ima veću moć od suda, on procenjuje opravdani razlog i bezbednosnu smetnju na osnovu operativnih saznanja. Pa gde su vam bila ta operativna saznanja kada su se dešavale najgore tragedije u ovoj zemlji? Kakva operativna saznanja kada vam načelnik Beogradske policije ne prijavljuje najteži zločin, a policija vam je kao što se vidi povezana sa kriminalom? Umesto da uvedete zakonitost tok postupka, vi utvrđujete i cementirate diskreciono pravo policije da bez obrazloženja odbije zahtev ili oduzima oružje od građana. Reći ćete mi – građani se mogu žaliti Ministarstvu unutrašnjih poslova, pa Upravnom sudu, koji samo u prošloj godini ima preko 150.000 nerešenih predmeta. Dok vam se kriminalci sa poternica slobodno šetaju sa nelegalnim oružjem, pošten lovac mora da piše molbu MUP-u da bi kupio deo za lovačku pušku. 
	Ovim zakonom dajete pravo da se običnim građanima upada u kuće bez sudskog naloga i proveravate sefove gde drže oružje, a u Konjuhu vam je čitav vojni arsenal. Na imanju vašeg odbornika četiri automatske puške, gospodo, i jedan ručni raketni bacač. Čemu je bilo namenjeno ovo oružje, zna li neko? 
	Vi sada dozvoljavate i privatnim pravnim licima, znači privatnim agencijama, da poseduju automatsko oružje bez ikakvog ograničenja. Dakle, dok razoružavate građane, lovce, delimično i sportiste, pooštravate uslove za legalnu nabavku oružja, vi agencije naoružavate automatskim oružjem. Zašto? Je l' to znači da 

ćete Danetu Šijanu i Agenciji „T&M solutions“ i njegovom kumu Mandiću omogućiti nošenje automatskog oružja? Šta je cilj? Privatne naoružane jedinice, je l' to cilj? Pripadnici agencija su tukli ljude ispred Skupštine Grada Beograda, svedoci smo toga, a sad im dajete automatsko oružje. Šta će njima automatsko oružje kada već ima više od 50.000 komada kratkih cevi kojima su naoružane agencije, da čuvaju objekte? Pa je l' su ti objekti do sada napadani? Ko je ugrožavao te objekte do sada? Na to niste dali odgovor u obrazloženju ovog zakona, a mislim da je odgovor trebao da bude sadržan u obrazloženju. 
	Otišli ste toliko daleko da pokušavate da dovedete u pitanje lekarsku tajnu i pretvorite izabrane lekare u doušnike MUP-a, da vam lekari daju obaveštenje o zdravstvenom stanju onih koji imaju oružni list, da vam daju tajne podatke, pa da ih izbacujete u tabloide i diskreditujete te ljude, je l' to. Vi pravite sistem u kome će se bez ozbiljne provere svaka prijava uzimati u obzir, a imati za posledicu oduzimanja oružja, a za to vreme građani gledaju kako vaši partijski jurišnici prolaze bez kazni.
	Ne radite vi ovo da bi napravili bezbedno društvo, jer nema bezbednosti dok ste vi na vlasti. Da to radite zbog toga ne bi se događalo da policija čuva huligane umesto da ih pretrese i hapsi. Je l' nekom palo na pamet da se od njih krene sa rešavanjem pitanja bezbednosti? I, naravno, vi ovde imate većinu i možete sve što hoćete, ali sigurno ne možete dokle hoćete. 
	PREDSEDAVAJUĆA: Reč ima gospodin ministar Nenad Vujić.
	Izvolite.
	NENAD VUJIĆ: Kada govorimo o Zakonu o oružju i municiji i izmenama Krivičnog zakona, ponavljam, javnosti radi, to moramo gledati kao jedan jedinstveni paket. Prvo, Zakon o oružju i municiji, odnosno Nacrt zakona koji se nalazi pred narodnim poslanicima usklađen je sa EU i MUP, Vlada Republike Srbije su sve vreme prilikom izrade ovog nacrta bila u komunikaciji sa Evropskom komisijom kako bi naš zakon ispratio i odgovarajuće direktive EU, kao što radili i 2015. godine. Naravno, u ovom desetogodišnjem periodu i direktive EU su se dodatno menjale, tako da ovaj naš zakon isto tako prati i te određene promene. On jeste usklađen sa EU i sa direktivama EU.  
	Što se tiče toga šta je legalno, legalno je samo ono što se danas pribavi, odnosno dobija kao za držanje ili nošenje, ono što je u skladu sa zakonom. Sve ostalo je neovlašćeno. Neovlašćeno držanje i nošenje oružja reguliše Krivični zakon, odnosno Krivični zakonik. Zato i menjamo član 348. kako bismo dodatno ispratili sve ono što se dešava i što se menja kada govorimo o oružju i municiji, jer svedoci smo da danas može i na 3D štampačima da se prave oružja. Tako da i to mora biti regulisano zakonom. Dodatno je pojašnjena definicija i razdvojeno vezano za držanje, nošenje, proizvodnju, ilegalnu proizvodnju, ilegalni promet itd. 
	Uvodi se procedura dodatnih evidencija, odnosno praćenja. Napominjem da je Zakon o oružju i municiji rađen u saradnji sa udruženjima lovaca, sa sportskim udruženjima kada govorimo o sportskom oružju, ali i udruženjima građana kako bismo našli pravi balans između toga da građani mogu u kontrolisanim i pod kontrolisanim uslovima da poseduju ovlašćeno, odnosno legalno oružje i da bismo jasnije razdvojili i jasnije upozorili građane koji poseduju ilegalno oružje, odnosno neovlašćeno. 
	Kada govorimo o neovlašćenom oružju, što je materija Krivičnog zakonika, Republika Srbija je ovim izmenama dodatno, ne samo pojačala i unapredila definicije, ona je i podigla kazne. Ponavljam, kazna za držanje oružja je sada od jedne do osam godina, a za neovlašćeno nošenje oružja od pet do 15 godina. 

	Tako da, vrlo jasno je opredeljenje Republike Srbije da svako neovlašćeno držanje i svako neovlašćeno nošenje će biti teško sankcionisano. Tako da, to je vrlo jasno, a sam zakon o oružju i municiji prati najviše standarde koji važe u Evropi i u Evropskoj uniji. Hvala.
	PREDSEDAVAJUĆA: Najlepše hvala gospodine ministre.
	Sledeći je gospodin Aleksandar Marković.
	Izvolite.
	ALEKSANDAR MARKOVIĆ: Zahvaljujem, predsedavajuća. 
	Gospodine ministre, dame i gospodo narodni poslanici, evo nas u drugom danu rasprave o veoma važnim predlozima zakona, kako iz domena unutrašnjih poslova, tako i iz domena pravosuđa, socijalnih pitanja, ljudskih prava itd., itd. 
	I, sad, da ne bi dolazio u situaciju da ponavljam sve ono što su brojne moje kolege iz SNS isticale kako kao predlagači, tako i kao i govornici, ja ću se u najkraćem osvrnuti na Predlog zakona o izmenama i dopunama Zakona o finansiranju političkih aktivnosti, a koji je predložio moj uvaženi kolega Petrašinović.
	Dakle, ove izmene predstavljaju izraz volje vladajuće većine da prihvatimo sve ODIHR-e preporuke, a u vezi sa predstojećim izborima, unapređenju izbornog sistema i dodatnog stvaranja uslova za fer i poštene izbore. I to je, ako želite, direktno u skladu sa apelom predsednika države Aleksandra Vučića s početka godine kada je pozvao, odnosno apelovao da se prihvate sve ODIHR-e preporuke. 
	Dame i gospodo, unapređenje izbornog sistema,  poboljšavanje izbornih uslova, je nešto što nije došlo preko noći, to je nešto što se radi permanentno od izbornog turnusa do izbornog turnusa i odmah da kažem to nikako ne znači da su izborni uslovi do sada bili loši, naprotiv, već ono što želimo to je da otklonimo i najmanju moguću sumnju i da omogućimo maksimalno fer i jednak tretman svim učesnicima izbornog postupka i to je nešto na čemu insistiramo mi iz Srpske napredne stranke i sada već možemo da kažemo da smo praktično zaokružili čitav proces usvajanja ODIHR-ih preporuka i unapređenje izbornog sistema. 
	Nakon usvajanja Zakona o jedinstvenom biračkom spisku, potom uspostavljanje Komisije, zatim izbora članova REM-a,  takođe otklanjanja nedoumica u pogledu sastava REM-a kroz autentično tumačenje, pa do prošlomesečnog usvajanja seta izbornih zakona, pa sve do ovog danas, možemo reći da kontinuirano vršimo unapređenje izbornog sistema i da smo došli do toga da niko neće imati ozbiljne zamerke na izborne uslove. I, predsedavajuća, kad ne kažem niko, tu svakako ne mislim na ove preko puta nas, ako i uvek nekako nađu opravdanje za svoje izborne poraze. Dakle, biće im kriva i kiša, biće im kriv sneg, biće im krivo Sunce, biće im kriva Rusija, Amerika, Kina, ne znam, Evropa, svi će im biti krivi. Naći će oni već lako nekog krivca, ali ne bi li pokušali da krivicu nekako svale na nekog drugog, a istina je, predsedavajuća, da je krivica uvek bila jedino isključivo njihova. Dakle, nedostatak program, nedostatak ideja, nedostatak konkretnih predloga, nedostatak ikakvog konkretnog plan. Jednom rečju, nedostatak politike. Zatim, na sve to treba dodati i neorganizovanost i nespremnost, a dame i gospodo često i lenjost. Znate kako, treba obilaziti Srbiju, svaki grad, svako mesto, svako selo, svaki zaseok. Treba graditi stranačku infrastrukturu, pričati sa građanima, formirati mesne odbore, je l' tako, to je vrlo mukotrpan posao, to je težak posao. Znam ja. E, ali onda dođu izbori, oni dožive debakl. E, onda hajde traži krivca. I onda kreće kuknjava kako  nisu bili fer uslovi, kako nije bilo poštenih izbora, i šta ti ja znam, a istina je da ne postoje ti izborni uslovi koji će vas dovesti na vlast ukoliko nemate program, ukoliko nemate politiku. 

	I ja, predsedavajuća, uvek volim da podsetim na period kada je SNS bila u opoziciji, dakle od 2008. do 2012. godine. Dakle, nismo kukali. Nismo se žalili kako ne postoje izborni  uslovi, kako su loši izborni uslovi, nismo jadikovali kako nemamo medije, nego smo šta? Zavrnuli rukave, obišli celu Srbiju, ušli u svaku kuću kod svakog domaćina, doprli do svakog građanina, predstavili program, ponudili našu politiku i pobedili na prvim izborima koji su usledili 2012. godine. 
	Prema tome, sve dok njihova politika bude jedino, samo i isključivo usmerena, odnosno oličena u goloj mržnji prema Aleksandru Vučiću i nama iz Srpske napredne stranke, dok mi sa druge strane svakodnevno pokazujemo brigu o građanima, dakle, u fokus stavljamo brigu o svim ljudima u Srbiji, a pogotovo o ugroženim kategorijama i o tome najbolje govori ovaj paket pomoći od preko 600 miliona evra, a koji je najavio predsednik države, dakle, za sve kategorije penzionera, za korisnike socijalne pomoći, za korisnike dečijeg dodatka, za borbe itd. itd. Dakle, mi ovde govorimo o više miliona ljudi u Srbiji koji će direktno biti obuhvaćeni ovim merama. Dakle, samo je penzionera preko milion i 660 hiljada u Srbiji, a gde su korisnici socijalne pomoći, dečijeg dodatka, borbi itd. itd. i to je ono što najvažnije. To sve bez dodatnog zaduživanja. Dakle, sve je iz sopstvenih sredstava. Dakle, sve je zahvaljujući i stabilnosti javnih finansija. 
	I danas, zapravo, upravo ubiramo plodove teških, hrabrih i nepopularnih mera iz prošlosti kada je Aleksandar Vučić tada još, setićete se,  kao premijer sproveo konsolidaciju javnih finansija i uveo red u tom sektoru. Dakle, nije to palo sa nema. Niko nije došao ovde i poklonio te pare. Dakle, neko je morao marljivo, disciplinovano, posvećeno, odgovorno i domaćinski da radi, da sredi stanje u državi, da gradi ambijent, da stvara uslove za privlačenje novih investicija, da otvara fabrike, da otvara nova radna mesta, što je sve dovelo do toga da danas možemo i da gradimo razvojne infrastrukture projekte, ali i da izdvajamo, odnosno da smo u situaciji da možemo da imamo izuzetno visoka socijalna davanja. E taj neko je Aleksandar Vučić, i građani to vrlo jasno i vide i osete, a vi samo nastavite sa dosadašnjom politikom, sa praznom politikom, pa tako ćete proći i na sledećim izborima. Zahvaljujem.
	PREDSEDAVAJUĆA: Najlepše hvala.	
	Gospođa Ana Miljanić ima reč.
	Molim vas samo se prijavite. 
	Izvolite. 
	ANA MILjANIĆ: Zahvaljujem, predsedavajuća.
	Poštovani ministri, kolege narodni poslanici, dosta je važnih tema na ovoj sednici, ali smatram da je zbog građana Republike Srbije važno istaći da je strateško opredeljenje Republike Srbije članstvo u Evropskoj uniji i da je to jedan od naših spoljnopolitičkih prioriteta. 
	Na prethodnim sednicama, pa tako i na ovoj sednici, mi imamo zakone koji su u direktnoj vezi sa našim evropskim integracijama i samo u toku ove godine mi smo usvojili 23 takva zakona. E, sad, i danas i juče mi slušamo neosnovane kritike, da ne kažem laži, neistine, a samo kada bi se izvukli podaci koje stranke su glasale za upravo te zakone, došlo bi se do toga da je vladajuća većina ne čelu sa Srpskom naprednom strankom upravo ta koja suštinski sprovodi proces evrointegracija, a opozicija možda može u teoriji da bude proevropska opozicija i nije mi jasna ta politika da se neko raduje kada se Republici Srbiji ne otvaraju klasteri i smatram da bi im bolje bilo da su malo odgovornije i konstruktivnije prihvatili ovaj posao i zajedno sa nama glasali za te zakone na evropskom putu, možda ih ulica ne bi pojela u toj meri koliko je to sada urađeno, ali to je već njihov problem.

	Što se tiče Republike Srbije nijedna država u ovom procesu nije imala takva politička uslovljavanja, ali mi svakako ostajemo posvećeni reformama. Oformili smo i Operativni tim za pristupanje Evropskoj uniji. Još jače radimo na ispunjavanju svih normi, ali sve to pre svega zbog svih naših građana.	
	Danas je pred nama i Predlog zakona o izmeni Zakona o sprečavanju dopinga u sportu. U toku 2021. godine smo imali jednu sličnu ovakvu izmenu i važeći Zakon mora  da se uskladi sa najnovijim Svetski antidoping kodeksom da bi naši sportisti ostali u sistemu međunarodnog sporta. Smatram da je izuzetno važno da svi danas iz ovog doma, odnosno u danu za glasanje pošaljemo poruku da je tolerancija na doping 0%.

	Sport je delatnost od značaja za Republiku Srbiju i svako ima pravo da se bavi sportom, ali bavljenje sportom pre svega mora biti humano. Zabranjeno je izlagati sportistu bilo kakvim aktivnostima koje mogu da naruše ili ugroze njegovo zdravlje. U skladu sa tim, postoje tri cilja borbe protiv dopinga. Prvi i najosnovniji je zaštita zdravlja sportiste. Zatim, očuvanje konkurencije i održanje verodostojnosti sportske grane.
	Mislim da je možda dobar trenutak da se spomene i zdravstvena komponenta sporta, odnosno fizičke aktivnosti, ali pre svega toga želim da pohvalim i eks-ante analizu koja je urađena pred samu izradu Strategije razvoja sporta u Republici Srbiji od 2026. do 2035. godine. Mislim da sistem sporta nikada nije imao tako temeljnu analizu. Targetirani su svi problemi, data su merila za njihovo rešavanje. Ali, jedan podatak je meni posebno zabrinjavajući tu, a to je procena stanovništva Republike Srbije koji je neaktivan. U skladu sa preporukama Svetske zdravstvene organizacije, mi smo na nekih 11%, ako ne grešim, a to je zaista malo s obzirom da znamo da fizička neaktivnost predstavlja jedan od vodećih faktora rizika za smrtnost povezanu sa nezaraznim bolestima.
	Zaista imamo mnogo prostora i mnogo posla u narednih 10 godina da povećamo svest naših građana o zdravstvenim benefitima fizičkog vežbanja. Ono što je veoma važno istaći, fizička aktivnost može da zameni mnoge lekove, a nijedan lek ne može da zameni fizičku aktivnost.
	Na samom kraju, želim da podelim jedan detalj iz razgovora sa sugrađanima. Ljude, naime, zanima šta mi ovde radimo, koje zakone usvajamo. Nakon mog odgovora dobila sam pitanje – a šta vi to sada radite, to je Vučić već rekao. E, sad, predstavnici lažne blokaderske samozvane elite bi se možda nasmejali ovom pitanju, ali ovo pitanje upravo predstavlja političku veličinu predsednika Aleksandra Vučića. Ljudi veruju u njegovu reč, oni znaju kada on nešto obeća ili kaže da će se to realizovati u najkraćem mogućem roku. On svakodnevno radi za bolji život svih naših građana i na tome da Srbija bude uspešnija, a Srbija je sa njim na čelu u proteklih 12 godina pretekla gotovo čitav region u svim najvažnijim parametrima. 
	Ono što je najznačajnije, za nas je politika borba, rad, ideje, planovi, programi, za razliku od nasilja, mržnje, blokada, noževa. Zato će i sada i na narednim izborima i u budućnosti pobeđivati ujedinjena Srbija. Zahvaljujem.
	PREDSEDAVAJUĆA: Najlepše hvala.
	Reč ima gospodin Branislav Josifović.
	Izvolite.
	BRANISLAV JOSIFOVIĆ: Zahvaljujem, predsedavajuća. 
	Uvaženi ministre, poštovane kolege, danas imamo jedan veoma važan dnevni red pred nama. Sa jedne strane imamo zakone kojima sprovodimo reforme i jačamo institucije naše zemlje, a sa druge strane imamo zakone koji pokazuju i dalje da je Srbija i politika Srpske napredne stranke sa jedne strane razvojna, a sa druge strane socijalno odgovorna.
	Najvažniji zakon koji je danas na dnevnom redu siguran sam da je zakon koji bi trebalo da prevazilazi sve političke razlike – zakon roditelj negovatelj. To nije mera koja je došla sama od sebe. Država Srbija je sistemski počela da se bavi porodicom i demografijom, pre svega formirajući ministarstvo za te potrebe. To je bila suština, pokazati odgovornost prema tome šta je jedan od većih problema u našoj zemlji. 

	Pored ove mere, država Srbija je godinama ulagala u različite vidove i donosila nove zakone i nova zakonska rešenja kako bismo pomogli porodice i pre svega mlade ljude koji su na početku osnivanja svojih porodica. Pored alimentacionog fonda, pored subvencije za kupovinu prve nekretnine majke, pored najvećeg roditeljskog dodatka na Balkanu, pored subvencija mladima jeftinih kredita za stanove, pored lečenja steriliteta i pokrivanja troškova vantelesne oplodnje, ovaj zakon koji je danas na dnevnom redu prvi put sistemski uređuje status roditelja negovatelja. Ono šta je dala, matematika je egzaktna stvar i brojevi su egzaktna stvar, ova politika kad je u pitanju porodica, politika koju sprovodi naša država je dala rezultate – od januara do maja meseca ove godine rođeno je 700 dece više u odnosu na isti period prethodne godine. Ja sam siguran da sve ove mere imaju značajan uticaj na ovaj rezultat. 
	Takođe, ovaj zakon je nastavak politike podrške porodici i najosetljivijim kategorijama stanovništva. Roditelji koji moraju 24 časa sedam dana u nedelji da brinu o svojoj deci, o svojim najbližima, zaslužuju da država sistemski reši njihov status i da sagleda sve probleme i da im bar na jedan način olakša sve to. 
	Takođe, iskoristio bih priliku, mnogo mera je država sprovela kad je u pitanju i socijalna politika. Žao mi je što ministarka trenutno nije u sali. Postoji veliki broj nekretnina, kuća, stanova, kuća na selu, koji su po osnovu hipoteke za boravak u gerontološkim centrima naših građana naše države završili u vlasništvu PIO fonda i Republičke direkcije za imovinu. Ta imovina sada je potpuno pasivna, ne služi ničemu, ne koristi se. Rešavajući taj problem i stavljajući u funkciju tu imovinu, zajedno sa lokalnim samoupravama, kroz jasne konkurse, gde bismo sagledali socijalnu ugroženost stanovništva, mlade ljude, ponudili im te nekretnine na dugoročno korišćenje, smatram da bismo bez ikakvih dodatnih finansijskih ulaganja od strane države rešili veliki problem popriličnog broja građana.
	Takođe, danas na dnevnom redu imamo i zakone koji su deo reformske agende i zakone koji se tiču sprovođenja ODIHR preporuka koje je predložio kolega Petrašinović. Svi znate u ovoj sali da je naša zemlja još od 2021. godine spremna za otvaranje Klastera 3, da je naša zemlja prihvatila da sprovede dodatne reforme kako bi pokazala želju za ubrzanjem i za sprovođenjem dodatnih aktivnosti kada je u pitanju evropski put naše zemlje. Tu su bili medijski zakoni i sprovođenje ODIHR preporuka, dodatno usaglašavanje politike naše zemlje sa spoljnom i bezbednosnom politikom Evropske unije, jačanje dijaloga između institucija i civilnog sektora. 
	Ali, nažalost, kao što su i prethodne kolege govorile, na tom putu ka EU u sprovođenju reformi, borbi da se te reforme ubrzaju i da što pre napredujemo na evropskom putu, na tom putu su Srpska napredna stranka i vladajuća koalicija potpuno sami. Nažalost, mi smo jedina zemlja koja je kandidat gde imamo i opoziciju i deo civilnog sektora koji ne da ne učestvuju u toj borbi, već je potpuno aktivno sabotiraju. Nažalost, to ima posledice po našu zemlju, ali sam siguran da ovim zalaganjem i ovim trudom i predsednice Narodne skupštine i svih nas, i Vlade i predsednika Republike, da ćemo prevazići sve te probleme. Kao što je kolega Mirković jutros rekao, da smo i opet dobili preporuke Evropske komisije da se otvori Klaster 3 i nadam se konačno dobrim vestima, jer je svaki odnos, pa i naš odnos pristupanja ka EU, jedna dvosmerna ulica gde moraju da se mere rezultati i gde moraju da sve ono što smo mi uradili, što nije bilo lako, što je bilo izazovno, da se na kraju krajeva i ceni i da građani Srbije mogu da vide da je to jedan proces u kome ima pomaka. 

	Na kraju, kada spojimo odgovornu ekonomsku politiku, ulaganje u infrastrukturu, podršku porodicama i reforme koje naša država sprovodi, koje jačaju naše institucije, dobijamo jasnu sliku Srbije koju vodi predsednik Republike i koju vodi Srpska napredna stranka, a to je Srbija koja se istovremeno i gradi i razvija i vodi računa o svim svojim građanima. Zahvaljujem.      
	PREDSEDAVAJUĆA: Najlepše hvala. 
	Gospođa Svetlana Milijić.
	Izvolite. 
34/1	MZ/CG		16.20–16.30

	SVETLANA MILIJIĆ: Hvala.
	Poštovana predsedavajuća, poštovani ministri u Vladi Republike Srbije, uvažene narodne poslanice i narodni poslanici, roditelj negovatelj nije zanimanje koje se bira. To je životna uloga koju nameću određene okolnosti. To je dvadesetčetvoročasovna briga roditelja za život svog deteta, bez vikenda, bez odmora, bez pauze, bez prava da se razbolite ili da odustanete.
	Danas ne govorimo samo o jednom zakonskom predlogu. Danas govorimo o hiljadama porodica koje se bore za život svoje dece i koje vode najtežu životnu borbu, a to je borba za svoje dete. Pred nama je danas ispit naše savesti i naše odgovornosti da prepoznamo borbu onih građana koji svakog dana nose teret koji malo ko od nas može i da zamisli. Zakon o roditelju negovatelju nije socijalna pomoć, to nije milostinja, to je priznanje činjenice da jedan roditelj zbog nege deteta sa teškim invaliditetom ili teškom bolešću nije u mogućnosti da radi, jer on ima najzahtevniji posao na ovom svetu, a to je da svom detetu obezbedi život dostojan čoveka.
	Društvo se ne meri po tome koliko brine o najjačima, već po tome kako štiti one kojima je pomoć najpotrebnija. Zato je naša obaveza da usvojimo zakon koji će roditeljima negovateljima obezbediti finansijsku sigurnost, radni staž, penziono i zdravstveno osiguranje, kao i podršku koja neće zavisiti od nečije dobre volje ili od neke administrativne prepreke. Ovo nije pitanje politike, ovo nije pitanje ni vlasti ni opozicije, ovo je pitanje ljudskosti. Bolest deteta ne pita kojoj stranci pripadaju njegovo roditelji. Invaliditet nema političku boju i zato naš odgovor mora biti ljudski, a ne politički. 
	Zato vas pozivam da podržite zakon roditelj negovatelj i da dan za glasanje bude zapamćen kao dan kada je Srbija postala ujedinjena i pokazala da poštuje požrtvovanost, humanost i dostojanstvo svakog čoveka, jer država je jaka onako kako štiti najslabije. Živela Srbija. Hvala vam.
	PREDSEDAVAJUĆA: Sve potpisujem. Hvala najlepše.
	Gospodin Aleksandar Ivanović. 
	Samo se prijavite, molim vas. Izvolite.
	ALEKSANDAR IVANOVIĆ: Zahvaljujem.
	Poštovani građani  Srbije, predsednica Parlamenta trenutno nije u sali, inače bih želeo da joj postavim isto pitanje koje sam postavio i na junskoj sednici –  šta je sa sednicom o raspravljanju o poverenju Vladi? Zašto je to toliki problem da nakon koliko već meseci od februara do danas izbegava zakazivanje te sednice? Da li je moguće da toliko moćnoj SNS smeta jedna sednica na kojoj bi mogli da raspravljamo o svemu onome što pogrešno radite po našem dubokom uverenju?
	Danas ste, kad smo o toj kvazimoći, danas ste mnogo puta licitirali kada ste to sa ove strane čuli da će biti održani izbori, pa me nije mrzelo, malo sam istraživao, i tu pre svega mislim na glavnog, centripetalnu tačku svih političkih odluka sa vaše strane, na predsednika Aleksandra Vučića, a onda i sve vas kao glasnogovornike. Dakle, prvi put su izbori najavljeni u decembru 2024. godine, a onda u martu, maju, junu, avgustu, septembru i oktobru 2025. godine, pa je nastavljeno u januaru, martu, aprilu, maju i junu 2026. godine i evo sada kažete da će biti to tokom jeseni. Ja pripadam onoj školi mišljenja, smeo bih, a nikad se u životu nisam kladio, da ni na jesen ove godine nećemo imati vanredne republičke izbore, jer vi odlično znate šta dolazi posle tih izbora. Jer da ste ijednog trenutka za prethodne dve godine imali matematiku na vašoj strani, da ste ijednog trenutka znali da ćete i nakon tih izbora biti u kapacitetima u kojima ste danas, pa zar mislite da bilo ko od građana Srbije ima dilemu da se ti izbori do sada ne bi deset puta održali.

	Što se tiče ove današnje sednice, poseban osvrt na zakon roditelj negovatelj. Znate, velika je sramota što dve godine pokušavamo da taj zakon stavimo na dnevni red i vi niste hteli da glasate o tome. A sada i ovaj ovakav predlog koji ste dali, a daleko je od dobrog i idealnog, stvarate i prikazujete kao neki istorijski uspeh. Zar je istorijski uspeh udahnuti nekome dostojanstvo u dnevni život i funkcionisanje porodice? To, gospodo, nije nikakav istorijski uspeh. Ta vrsta jednakosti je ustavna kategorija. To je nešto što je zagarantovano pravo svih koji se rode i imaju državljanstvo ove zemlje. Ali gde je problem? Što vi imate to autentično tumačenje svih propisa i svih životnih situacija onako kako vama odgovara. I upravo kad smo kod tog autentičnog tumačenja, to je ono što se u šumi ovog dnevnog reda zapravo krije. To je način na koji vi brišete svoje brljotine koje pravite u svom radu i funkcionisanju. 
	Da bi građani Srbije shvatili šta je autentično tumačenje, to je kada zakon definiše da u ovoj sali ima 250 poslanika, a onda vi tu činjenicu ne možete da prenebregnete, e onda, koristeći većinu i institut autentičnog tumačenja zaključite da nas ima 260. I dalje u budućnosti koristite se tim podatkom. Znate šta je najveći problem? Što vi autentično tumačenje izmeštate iz ove sale. Vi imate i autentično tumačenje onoga što se desilo u „Restoranu 27“ na Senjaku. Vi imate autentično tumačenje onoga što se desilo na naplatnoj rampi Doljevac, u Savamaloj, u Banjskoj, ko je ubio Olivera Ivanovića, vi za svaku situaciju imate autentično tumačenje. Ali nemate odgovornost. 
	Kreirali ste jedan takav sistem koji generiše ljude sa društvenog dna, a marginalizuje ljude poput Vidića, čoveka koji je globalna institucija i veličina. Mi kao društvo smo dozvolili da nam opet taj talog i mulj dovodi u pitanje život nekoga ko se samo svojim likom delom i biografijom kandidovao za poziciju na kojoj se taj vaš član stranke i promoter politike našao u tom trenutku. E, to je slom države i to je veliki poraz svih nas, i nas što smo vam dozvolili da to tako sprovodite i radite u prethodnih 14 godina.
	Završavam. Možete, gospodo, vi da licitirate kako će se koalicija sa ove strane zvati, hoće li to biti, kako ste to danas rekli, „ringeraja“, „studentska“, „evropska koalicija“, ali jedno je sigurno, možete i još neko vreme da odlažete tu sednicu o poverenju, možete još neko vreme svojim autentičnim tumačenjima da izbegavate odgovornost, ali jedno je sigurno, susret sa građanima Srbije nećete moći da izbegnete, a onda ćete videti kakav je sud za ono kako ste upravljali državom u prethodnih 14 godina. Hvala.
	PREDSEDAVAJUĆA: Gospodin Aleksandar Mirković.
	Izvolite.
	ALEKSANDAR MIRKOVIĆ: Hvala, poštovana predsedavajuća.
	Dakle, dobro je da smo čuli u ovom izlaganju da priznaju da su ipak nesposobni, jer ako smo mi takvi kako nas je opisao prethodni govornik, a sam priznao da su oni krivi što za 14 godina nisu uspeli da nas smene, pobogu, kakvi ste to vi onda i kako imate pravo da tražite glas građana da vam pruže podršku, ako ovakve nas kakvi smo vi 14 godina niste uspeli da smenite.
	Druga stvar, kaže čovek – bežite od sednice o poverenju Vladi. Nigde ne bežimo. A evo sad mogu da pitam sve kolege narodne poslanike i građane Srbije – je l' neko stvarno misli da ćemo mi nešto novo čuti na toj sednici, pored ovoga što konstantno ponavljate jedne iste laži, bljuvotine, izmišljotine, gadosti, neistine, sto puta dokazane budalaštine? Je l' mislite stvarno da neko očekuje s ove strane da ćete vi nešto novo pametno reći? Apsolutno da ne. Ali ono što ja vama sada kažem – da će te 

sednice biti. Samo nemojte posle da kukate, kao vaš kolega, da pozivate vaše poslanike da otkazuju more, da otkazuju holideje, da se vraćaju iz inostranstva, da pakuju peškire i kupaće gaće i da se vraćaju nazad. Samo nemojte da kukate na to. 
35/1	MT/VZ		16.30 – 16.40

	Za sam kraj, ono što je meni posebno interesantno bilo. Nabrajali ovde ljudi koliko puta smo najavljivali izbore, pa kreće januar, februar, a pola od tih izbora oni odbijali, pretili nam krvoprolićem, pretili da neće biti bojkota, već će aktivno učestvovati u sprečavanju izbornog procesa. Kada su videli da im ovi blokaderi to ne dozvoljavaju, onda smislili novu varijantu kako bez glasova u fotelje, tražili prelaznu Vladu.
	Pa, kako bre, ljudi, možete, na dva klika se sve ovo proveri? Pa, tražili Vladu eksperta, a ovi blokaderi im rekli –pa, gde, vi nemate ni jednog eksperta u vašim redovima. Kada su videli da ni to ne prolazi, onda kaže – ajmo svi zajedno u neku široku koaliciju. Kada ni to nije prošlo –e, onda ipak hoćemo izbore.
	I za sam kraj, da budem iskren do kraja sa vama ovde i to sam rekao vašim kolegama, mislim da onu opkladu, ponudu, šta god ste rekli, nećete biti u prilici da potvrdite i da uputite izvinjenje građanima Srbije sledeći put iz prostog razloga, što će izbori biti ove godine, samo što vas neće biti u ovoj skupštini da kažete – da, pogrešio sam. 
	I budite uvereni, vodite vi računa o vama, o vašim glasovima, o „ringe-raja“ koaliciji, kako god se vi nazvali, politika SNS, ali iznad svega politika, odgovorna politika predsednika Aleksandra Vučića i još jednom će pobediti, jer briga o ljudima, koji vi uporno ponižavate, je ono što građani cene i prepoznaju. 
	Hvala.
	PREDSEDAVAJUĆA: Hvala.
	Gospođa Sanja Milošević ima reč. 
	Izvolite.
	(Aleksandar Ivanović: Replika.)
	Na šta? 
	Izvinite, samo je odgovorio, pažljivo sam slušala, na ono što ste vi pričali. To je to.
	Gospođa Sanja Milošević. Izvolite.
	SANjA MILOŠEVIĆ: Zahvaljujem.
	Poštovana predsedavajuća, uvaženi članovi Vlade, poštovane koleginice i kolege narodni poslanici, građani i građanke Republike Srbije, pred nama je Predlog zakona o roditeljima-negovateljima i negovateljima, zakon koji je dugo očekivan i koji će, sigurna sam, doneti promene u životima velikog broja porodica u Republici Srbiji. Njegov osnovni cilj je da pruži institucionalnu podršku roditeljima, ali i drugim licima koja svakodnevno brinu o deci i odraslim osobama sa teškim telesnim, senzornim i intelektualnim smetnjama, kao i licima kojima je zbog zdravstvenog stanja neophodan takav vid podrške.
	Ovaj zakon je izuzetno važan, jer po prvi put država sistemski prepoznaje roditelja-negovatelja. I to nije samo novo pravo u našem pravnom sistemu, već priznanje jedne važne životne uloge, one najteže sa kojima se porodica nose. Zbog toga ovaj zakon nikako ne sme da bude predmet politizacije, jer njegov cilj jeste pružanje podrške onom najvulnerabilnijem našem stanovništvu.
	Dakle, roditelj-negovatelj nema radno vreme. Nema osmočasovno radno vreme, nema smene, nema praznike i nema vikende. Njegov radni dan traje 24 časa godišnje i taj posao ne može da se ostavi za sutra. Zato je važno što je i država, ali i nadležno ministarstvo prepoznalo ovu potrebu i što su poslali jasnu poruku da se njihov trud prepoznaje, ceni i da je država uz porodicu.

	Želim da istaknem da je grad Leskovac tokom 2024. godine, na čelu sa gradonačelnikom dr Goranom Cvetanovićem, na sednici Skupštine grada usvojio odluku o statusu roditelj-negovatelj, i to je samo dokaz da i lokalne samouprave prepoznaju upravo potrebu i da će se ovim zakonom unaprediti taj rad.
	Time smo jasno pokazali da život koji vode porodice kojima je potrebna dodatna podrška zapravo vode najteže životne borbe i da te borbe nisu isključivo njihove, nego su to naše zajedničke borbe. To su borbe odgovornog i solidarnog društva koje prepoznaje potrebe svojih građana i nastoji da na njih odgovori konkretnim merama. Zato je važno naglasiti da građani Republike Srbije, bez obzira na izazove sa kojima se suočavaju, nisu marginalizovani, niti su zaboravljeni, naprotiv njihove potrebe su prepoznate i ovaj zakon je isključivo dokaz tome. 
	Posebnu težinu ovom zakonu daje činjenica da se on donosi u vremenu kada se Srbija razvija. I to se razvija tako da se priprema za EHRO 2027, preko izgradnje putne infrastrukture, ali i drugih kapitalnih projekata. Upravo zato što se uz sve te razvojne prioritete na dnevnom redu danas nalazi i prioritetno zakon o roditelju- negovatelju dokaz je da ekonomski razvoj, ali i briga o čoveku idu ruku pod ruku.  I to je politika predsednika Aleksandra Vučića, koja nastoji da istovremeno gradi snažnu državu, ali pruži i oslonac porodicama.
	Smatram da je ovo jedan od zakona koji ne treba da deli, već da okuplja sve nas, jer se tiče ljudi koji svakoga dana vode najteže životne borbe i da naknada koja je propisana ovim zakonom nije i ne može da bude cena požrtvovanosti i posvećenosti roditelja, već je dokaz da država stoji uz te porodice i uz te roditelje.
	Poštovana ministarka, ja se zaista nadam da u danima kada treba da govorimo o amandmanima nećemo doživeti ono što smo danas doživeli. Dakle, govorićemo o konstruktivnim predlozima. Neće se ponoviti lupanje i udaranje u poslaničke klupe, čemu smo svedočili dok ste pričali o majkama, o porodicama, o nečemu što je danas glavna tema u Srbiji. Želim da verujem da je i njima prekoputa zaista stalo do ovog zakona. 
	Što se tiče samog zakona, smatram da je zakon izuzetan, ali da uvek ima prostora za unapređenje i da ćemo zaista kada bude bilo reči o amandmanima o tome i govoriti.
	Zakon je važan i pokazuje da kao društvo želimo da budemo rame uz rame, odnosno da budemo podrška onima kojima je to i potrebno. I naš zadatak nije samo da donesemo zakon, već da donesemo što bolji zakon, jer iza svakoga člana ovog zakona ne stoji samo jedna pravna norma, već porodica, dete i roditelj koji 24 časa brine o tome detetu. Zato verujem da imamo obavezu da najbolje moguće rešenje donesemo.
	Ja ću u danu za glasanje podržati set zakona sa velikim zadovoljstvom. 
	Živela Srbija! Hvala vam najlepše.
	PREDSEDAVAJUĆA: Najlepše hvala vama, posebno što ste govorili o dnevnom redu i posebno na takav način.
	Reč ima gospodin Branko Miljuš.
	Samo se prijavite.
	Izvolite. 
	BRANKO MILjUŠ: Hvala vam.
	Pre nekoliko dana počelo je emitovanje treće sezone telenovele „izbor Saveta REM-a“. U prve dve sezone bilo je svega i svačega, ali nije bilo neizvesnosti. Dakle, REM-a nije planirao niko da bude i REM nije ni izabran. Sada smo na početku te treće sezone u kojoj gledamo zloupotrebu Instituta autentičnog tumačenja zakona. 

	Režim građanima ovim Predlogom autentičnog tumačenja poručuje da niko osim njih u Srbiji ne zna ni da čita, ni da misli. Zato je važno da se vratimo činjenicama. 
	U ovoj Skupštini izabrali smo osam članova Saveta REM-a. Četiri člana su podnela ostavke ovoj Skupštini, pa im je mandat prestao. Odbor za kulturu i informisanje je te ostavke konstatovao i raspisao novi konkurs za te četiri kategorije. Ovim je nastupila pravna posledica koju je nemoguće poništiti. Nema te gumice, ni tog tumačenja koje može to da obriše. 	
	Da prevedem ja to sad vama – sve što piše u ovom tumačenju je negacija zakona, ali i logike i to traje više od 600 dana. Nema REM-a, a za to vreme predstavnici režima televizije koriste kao svoje profile na društvenim mrežama, pričaju šta hoće, kad hoće i koliko hoće. 
	Ovo su manje-više radili i pre toga, dok smo kao imali REM koji je funkcionisao pod budnim okom bivše direktorke Zekić. I ovoga treba da budu svesni svi koji nas ubeđuju kako je bolje da imamo bilo kakav REM. Bilo kakav REM smo imali i takav REM nam ne treba. Srbiji je potreban funkcionalan REM, izabran u skladu sa zakonom. Bez toga dobićemo nejaki ili krnji REM, i to je od početka bila ideja onih koji bi da REM postoji na papiru, ali da ne radi. 
	Ova namera se najbolje vidi kada predstavnici vlasti kažu da oni ne daju REM, da odnos treba da bude 7:2, ali predsednik je dobar čovek pa, evo, daće nam 5:4. U Zakonu o elektronskim medijima nema dobre volje jednog čoveka, nema vaših, naših kandidata, ali u ovom procesu zakon je zgažen. Zato danas slušamo da REM ne može da uradi ništa i da ne služi ničemu. Ne znam zašto ga onda biramo.

36/1	VS/LjL		16.40 – 16.50 

	Zato slušamo da su platforme za širenje laži i mržnje, koje se lažno predstavljaju kao mediji, sprečile građanski rat, da su građanski rat sprečili oni koji su kao onaj policajac Gavrilo u "Tri karte za Holivud" navijali da policija bije narod, oni koji za svakog neistomišljenika kažu da je ustaša, antisrbin, izdajnik, lopov, itd. Oni huškaju ljude na ljude. Izbor za REM ste pretvorili u poslednju liniju odbrane tih i takvih.
	Zbog svega ovoga, ni na kraju ove sezone neće biti REM-a. Možda nešto napravite, nešto izaberete, neko krnje telo bez legitimiteta i sposobnosti da radi svoj posao. Takav REM neće biti ni funkcionalan, a neće ni odmrznuti evropski put Srbiji. Takav REM će zapravo biti prepreka u uspostavljanju normalnosti.
	Ja sam sada još nešto hteo da vam kažem o ovim vašim šatorima koje pravite po Srbiji, ali neću. Neću, jer sam danas dobio poruke od ljudi kojih se tiče zakon roditelj negovatelj. Ja ću sada, bez obzira na sve, na kraju svog izlaganja, vas sve zamoliti da usvojite amandmane i proširite obuhvat. Molim vas, ljudi, hajde da uradimo to, da uradimo jednu dobru stvar za građane. Hvala.
	PREDSEDAVAJUĆA: Hvala vama.
	Gospodin Dragan Jovanović ima reč. Izvolite.
	DRAGAN JOVANOVIĆ: Uvažena gospođo predsedavajuća, uvaženi ministre, koleginice i kolege narodni poslanici, ja bih najpre nešto rekao, par reči, o Predlogu zakona o potvrđivanju Dopunskog protokola uz Konvenciju o ugovoru za međunarodni prevoz robe drumom. 
	Važna stvar za sve prevoznike u Srbiji, a ta važna stvar se odnosi pre svega da ćemo tovarni list ubuduće, kad ovaj zakon budemo usvojili, imati u elektronskom obliku a do sada je bio isključivo u papirnom, što je iziskivalo gomilu troškova.
	Ono što bih iskoristio kada govorim o ovoj povoljnosti za sve prevoznike u Srbiji jeste da zamolim i prisutnog ministra pravde i Vladu Republike Srbije, uz pomoć privredne komore, da pomognu prevoznicima u Srbiji. Bili smo svi svedoci prethodnih šest do osam meseci kada su prevoznici iz ovog dela zapadnog Balkana blokirali granične prelaze i kada su pokušavali da ukažu na nepravdu koja se dešava od strane Evropske komisije koja je ograničila vreme svim vozačima iz zemalja koji su kandidati za članstvo u EU da duže od 90 dana ne mogu da budu u EU. To je dovelo do toga da imamo probleme sa transportom, da imamo gužve i čekanja na granicama i uz dodatne probleme, a to su bile blokade svih graničnih prelaza, što po Crnoj Gori, Bosni i Hercegovini, naravno i kod nas, i ovo je prilika da na taj problem još jednom ukažemo i da zamolimo sve nadležne da se potrude da ovakvih problema u budućnosti bude manje.
	Moje kolege iz SNS, narodni poslanici su dosta toga govorili, o možda najvažnijem zakonu o kome danas razgovaramo, a to je zakon roditelj negovatelj. Taj zakon verujem da je važan za svakog od nas. Ja sam dugo godina, više od 20, bio predsednik SO Topola i susretao sam se dosta sa porodicama koje imaju decu sa posebnim potrebama i znam kada se taj trenutak desi koliko to menja život svakog od roditelja. I sama visina naknade o kojima je dosta kolega pričalo i sa moje leve i sa desne strane, da li je ona dovoljna, da li je velika, da li je mala, mislim da u ovom trenutku sama visina nije najvažnija, već pre svega ta empatija i solidarnost koju mi treba da pokažemo i kao Vlada Srbije i kao narodni poslanici i kao Narodna skupština, da jednostavno mislimo na te ljude, da hoćemo da im pomognemo, a iznos od 65 hiljada dinara, resorna ministarka je već govorila da će se usklađivati svakog 1. marta sa prosečnom platom na nivou Republike, tako da će taj iznos realno rasti iz godine u godinu.
	Ono što bih pre svega zamolio uvaženu ministarku Stamenkovski jeste da nam tri stvari pomogne u vremenu koje dolazi. 

	Ja dolazi iz sela  Braznava, koje je podno Rudnika, između Oplenca i Rudnika i imam u svom komšiluku na stotine domaćinstava koji žive na selu i koji žive u tzv. gazdinstvu. Da bi jedna porodica, prosečna četvoročlana, koja živi na selu, na primer u brdsko-planinskom ruralnom području, ostvarila dečiji dodatak, a prosečan dečiji dodatak je oko 4.500 dinara, potrebno je da ima manje od osam hektara zemlje. 
	To možda sada za kolege koji ne znaju tu problematiku i ne izgleda to kao podatak ne znam kakav, međutim, taj podatak je veoma važan, zbog toga što imamo ljude u tim brdskim predelima koji imaju zemlju koja je pre svega ili šuma ili utrina. Ja razumem da neko ima osam hektara voća ili povrća, on je tada gazda i domaćin i nije problem i da nema dečiji dodatak, to dete ili ta deca koja se u tim porodicama rode, ali je problem za porodice koje žive u planinskim predelima i imaju ili zemlju koja je potpuno neobradiva ili je utrina ili je šuma. Zbog toga vas molim, ovo nije veliki izdatak ni za republički budžet, ni za Vladu Republike Srbije, da iznađemo mogućnost i da tim ljudima pomognemo.
	Ja sam iskoristio i pauzu da vas upitam gospođo ministarka , za još jedan aspekt kao predsednik opštine, učestvovao sam u osnivanju Udruženja hranitelja opštine Topola i ti ljudi rade jednu stvar koja je neverovatna i humana za sve nas, ali prethodno, ljudi koji u svojim domovima kao hranitelji imaju decu sa posebnim potrebama i oni u ovom trenutku primaju 50 hiljada dinara nadoknade za troškove tog deteta i plus oko 29 hiljada dinara kao troškove koje imaju kao nadoknadu koju dobijaju kao hranitelji i ja bih vas zamolio da za te ljude, jer malopre smo govorili koliko je važno za roditelje negovatelje, ali zamislite sada za ljude koji su hranitelji i imaju u svojim porodicama decu sa posebnim potrebama, koliko je važno da i njih prepoznamo i da njih na adekvatan način nagradimo za sve ono što oni rade, a to je jedan posao koji je od izuzetnog značaja kako za svaku lokalnu samoupravu, tako uopšte za državu Srbiju.
	Nešto bih vas pitao na samom kraju, pošto želim da moje kolege koje su prijavljene, posle mene dobiju reč, da kažem, malo je ovde govoreno a juče je ovde bila ministarka zaštite životne sredine, gospođa Sara Pavkov, kada smo govorili o predlozima izmnene zakona o zaštiti životne sredine, ali ja bih da pomenem dve stvari koje su od izuzetnog značaja, kako za zapadnu tako i za Centralnu Srbiju, to da je pre tri ili četiri dana, izašao javni poziv, javna nabavka za sanaciju regionalne deponije Duboke kod Užica. To je za sve nas koji živimo u Centralnoj Srbiji važna stvar i naročito za te ljude koji su gore i važno je da je država Srbija izdvojila više od 30 miliona evra, za sanaciju regionalnog centra Dubokog, i nadam se da će vreme koje donosi do kraja sledeće godine, da ćemo taj problem, a to je ozbiljan problem, ne samo za taj region, zapadne Srbije, već i za celu državu Srbiju, biti na adekvatan način rešen.
	Vlada Republike Srbije i  resorno ministarstvo su takođe raspisali javni poziv za izgradnju novog regionalnog centra u Novoj Varoši, i taj novi regionalni centar i deponija, će biti od izuzetnog značaja i zbog tog jednog drugog projekta a to je izgradnja Bistrice, hidrocentrale, Bistrica koja treba da pospeši energetsku vrednost čitave Republike Srbije, tako da su ove stvari koje su vredne pomena, a kako ih moje kolege nisu u prethodnim obraćanjima obradile, tako je bila prilika da ih pomenem.
	Naravno, da ću u danu za glasanje podržati, kao i moje kolege iz SNS, sve ove predloge zakona jer oni treba da donesu dobar i iskren boljitak u svaku porodicu u Srbiju. Hvala i živela Srbija.

	PREDSEDAVAJUĆA: Gospodin Milimir Vujadinović ima reč.
	Izvolite.
	MILIMIR VUJADINOVIĆ: Hvala, predsednice.
	Poštovane kolege, poštovani predstavnici Vlade, građani Republike Srbije, svaka politika pre ili kasnije posle istorije i sećanja. Koliko vam to negirali da je tako, ali, verujte mi, ako se okrenete unazad, potvrdiće vam se to. 
	Nekoga istorija pamti na ovaj ili na onaj način, a neko se u istoriji opisuje time što istovremeno bude prisutan u skupštinskoj sali sa karticom do ključa u Priboju, a opet nekoga istorija pamti po velikim delima i upisuje ga velikim slovima. 
	Danas i ovih dana je pred nama skup zakona koji su manje-više svaki važan na svoj način, manje-više utiču na svakodnevni život građana, neki u većem obimu, neki u manjem, a neki jesu istorijska stvar.
	Mnogo istorijskih stvari urađeno je u periodu politike današnjeg srpskog predsednika Aleksandra Vučića, današnje SNS i njenog predsednika Miloša Vučevića. Trajalo bi to dugo kada bi pokušao da nabrajam koliko je toga i šta je sve urađeno u prethodnoj deceniji i u prethodnim godinama, počevši od puteva, pruga, ustanova kulture i ustanova zdravstvene i socijalne zaštite, fabrika, pomoći Srbima u regionu itd., itd., ali jedna od istorijskih stvari zbog kojih sam lično zadovoljan što u njoj učestvujem je i ovaj Zakon roditelj negovatelj. Da nije tako, verovatno ne bi  budilo toliko pažnje među samim poslanicima i u samoj srpskoj javnosti. To jeste istorijska stvar, istorijska prekretnica, gde po prvi put država jasno i institucionalno prepoznaje brigu i muku i posvećenost roditelja koji svoj ceo život od početka do kraja posvećuju deci kojoj je ta pomoć neophodna tokom čitavog njihovog životnog veka.
	Kao što reče moj kolega Dragan, možda tih 90.000 sad i nije nešto najvažnije u svemu tome, ali treba napomenuti da tih 90.000 dinara u bruto iznosu ne isključuje svaku drugu vrstu novčane pomoći koju dete prima po drugim zakonskim osnovama. 
	Možda ja nešto emotivnije mogu da govorim o ovome zbog mnogo mojih ličnih prijatelja za koje znam koliko sebe posvećuju deci koju podižu i koja imaju određeni invaliditet. I, da vam kažem, pre nego što sam došao ovde od njih nekoliko tih mojih ličnih prijatelja sam zadužen da prenesem zahvalnost srpskom predsedniku, Vladi i svim poslanicima koji će podržati ovaj predlog zakona. 
	Verujte mi da, koliko god to negirali i pokušali da umanje, ovim zakonskim predlogom se svi apsolutno upisujemo u istoriju u pogledu jednog političkog ili životnog posla kojim smo se bavili. 
	Ministre, što se tiče Zakona o oružju i municiji i kako, rekoste, sa njim povezanog ovog Krivičnog zakonika, jer su oni međusobno veoma uslovljeni, slušali ste juče ove neke koji su rekli da se radi o razoružavanju naroda do ovih dole koji su valjda žalili i što pooštravamo uslove za one, da kažem, legalne držaoce naoružanja i čini mi se da tom bukom i galamom koju su proizvodili u sali pokušali su da prikriju jednu mnogo važniju činjenicu. U prethodnim godinama mnogo je i drastično naoružan onaj ko je trebao da se naoruža i to je jako važno napomenuti. 
	Nije važno da li je naoružan njihov ludak i mračnjak Anđelković, da li je naoružan onaj koji je pucao ispred Skupštine i ranio čoveka, nije važno da li je naoružan onaj, kako se zvaše, Mladenović u Vrnjačkoj Banji koji je pucao na policiju i na prostorije SNS. Važno je da je naoružana srpska vojska. Do zuba je u prethodnim godinama i decenijama naoružana srpska vojska. Naoružana srpska armija je nužnost u svakom trenutku, a u vremenima u kojima živimo verujte mi da je ključ opstanka i našeg 

37/2	GD/IR

naroda u Srbiji i našeg naroda u regionu i, sviđalo se to njima ili ne, za to je direktno zaslužan sadašnji srpski predsednik, a ako bog da, i budući srpski premijer Aleksandar Vučić.
	Nemamo mi nikakvu dilemu da je to nešto i jedna od političkih stvari koja njima ne odgovara, kao što nas apsolutno ne zanima njihov žal za time što će ovim zakonskim rešenjem, ministre, mračnjaci i ludaci poput Anđelkovića i Mladenovića, njihovih aktivista, njihovih pulena, njihovih političkih sledbenika biti barem malo sprečeni da rade ono što su radili i, gle čuda, legalnim naoružanjem. Eto, taj deo nas apsolutno ne interesuje. 
	S tim u vezi, da ne bi dužio, da bi kolege stigle i dalje da govore o ovim zakonskim rešenjima, samo na kraju - podržaćemo i ove zakone o kojima sam govorio i sve druge koji su danas na dnevnom redu.
	Dragi prijatelji, hvala vam i živela majka Srbija!
	PREDSEDAVAJUĆA: Hvala vama. 
	Reč ima dr Aleksandra Tomić. 
	ALEKSANDRA TOMIĆ: Uvažena predsedavajuća, poštovani ministri, kolege poslanici, današnja tema na dnevnom redu, sastavljena od 18 tačaka, govori o sedam zakonskih predloga, dva autentična tumačenja i sedam kadrovskih rešenja koje je Narodna skupština dužna da donese, ali kada pogledate sav ovaj skup zakona, videćete da su u stvari svi vezani za sam proces evropskih integracija iz  razloga što svi ovi predlozi su negde sastavni deo pregovora, dogovora sa Evropskom komisijom, ali i prošli su odbore za evropske integracije u pravo da bi pokazali usklađenost sa najnovijim evropskim direktivama. 
	Znate, kada pričamo o Klasteru 3, s obzirom da smo u pregovorima sa EU otvorili 22 poglavlja, dva zatvorili, pa onda su promenili metodologiju u šest klastera, dva smo znači otvorili, dolazimo do tog famoznog Klastera 3 koji poslednje četiri godine nije otvoren, a svi govore o tome da uslovi zbog kojih u tehničkom smislu ne postoje prepreke, ali u političkom smislu postoje, a to je od 2022. godine, očito odnosi EU sa Ruskom Federacijom i negde pritisak da uvedemo sankcije Ruskoj Federaciji. Druga stvar je da priznamo državu kao što je nezavisno Kosovo, koje samozvano sebi daje za pravo da određene zemlje koje su priznale kao članica EU, jednostavno nas pritisnu i nateraju da donesemo takve političke odluke, suprotno mišljenju većine građana Srbije i to je ono što treba biti realan kada govorimo o evropskim integracijama, a na nama je bilo da vredno radimo u tehničkom smislu i da sva ova poglavlja, kojih ima osam, koji su sastavni deo Klastera 3, u svakom trenutku popravljamo zato što u tehničkom smislu mi smo bili spremni još pre četiri godine i to govori izveštaj od 2023, 2024, 2025. i sada u 2026. godini. Imate u poslednjem izveštaju Evropske komisije za 2025. godinu, na strani 107. koja govori o tome da su svi ovi klasteri u tom tehničkom smislu za nas izvršeni, da smo mi svoje obaveze odradili. Međutim, onaj deo politički koji se stvorio prethodnih godinu i po dana, sa određenim akcijama finansiranih projekata iz inostranstva, a najviše iz regiona su pokazali da protesti koji su bili u protekloj godini su doveli do toga da u saradnji sa ovim opozicionim strankama koje nam ovde spočitavaju o našoj prošlosti i demokratiji su doveli do toga da se donesu određene rezolucije u kojima su traženi novi zahtevi, kao što smo imali priču o REM-u o kojoj ne žele da pričaju zato što smo mi kao većina glasali za njihove kandidate i ne žele da pričaju o tome da smo zaista uradili sve da bi jednostavno uspostavili funkcionisanje ove institucije, a da oni imaju kandidate koji čim budu izabrani, nisu još stupili na dužnost, daju ostavke jer jednostavno žele da blokiraju rad, pokažu nesposobnu Srbiju na tom putu evropskih integracija i prikupe jeftine političke poene za tako nešto. 

	Sada mi to imamo i ovde kada je u pitanju ova sednica, kada je u pitanju Zakon roditelj negovatelj i imamo priču koja se odnosi na Poglavlje 19, koja se odnosi na tzv. socijalnu politiku i zapošljavanje, koja je sastavni deo Klastera 3 i jedan od tih zakona koji unapređuje stanovište države u tom pogledu saradnje sa socijalnim kategorijama u društvu je i roditelj negovatelj.

	Pored toga, mislim  da su i ove mere koje je najavio predsednik Srbije, koje govore upravo o određenim davanjima socijalnim kategorijama koje će iz budžeta, jednostavno, pod ovih pet-šest mera, pogoditi tri miliona građana.
	Kada govorimo o Zakonu roditelj-negovatelj, mi imamo situaciju u ovom trenutku da nam oni, koji su najviše zbog ličnih sujeta blokirali praktično u prošlom sazivu donošenje ovog zakona, sada spočitavaju da ovaj zakon nije dovoljno adekvatno napravljen, da ga treba proširiti na veći deo, opseg od 37 hiljada ljudi koji imaju decu sa posebnim potrebama. Treba reći da ovaj zakon obuhvata, znači, nezaposlena lica i zbog toga obuhvata 3.270 roditelja, odnosno staratelja, a da plan za sledeću godinu je da će biti 3.400, za 2028. godinu 3.600. Naravno, sredstva u budžetu za ovo sada još uvek nisu opredeljena, ali ona iznose 591,5 miliona koje ćemo verovatno iz budžetske rezerve obezbediti za ta dva meseca, koji se odnose na oktobar i novembar. 
	Kada govorimo o tome koja su prava, jednostavno, ove razlike od 34.000 roditelja koji imaju, takođe, decu sa posebnim potrebama, treba reći da su oni zaposlena lica, da oni imaju plate i kod poslodavaca u svakom trenutku kada žele da budu sa svojim detetom 24 sata, odlaze kod lekara, otvaraju bolovanje i prvih mesec dana poslodavac jednostavno finansira to bolovanje i sledećih, čak do 18, meseci imaju prava da budu sa svojim detetom 24 sata. Država finansira njihove plate u bruto iznosu. Te plate su  sigurno veće od 65.000 dinara zato što je ovo minimalac o kome sada govorimo, i to je ta zagarantovana minimalna plata koju će ovih 3.270 roditelja-negovatelja dobiti. 
	Znači, ukoliko bi mi sad i prihvatili predloge koje nam daju ovde zarad jeftinih političkih poena, mi bi onda došli u situaciju da država mora po dva osnova da plaća za istu stvar određena davanja. Zašto to govorimo? To jednostavno nije moguće i oni to znaju da nije moguće, ali žele u tih 34.000 građana da nađu određene svoje političke istomišljenike i da na taj način kreiraju jednu novu realnost u kojoj govore, kao što smo imali prilike da čujemo, kako mi nismo dovoljno humani, kako ne pokazujemo dovoljan stepen ljudskosti, kako smo prema tim ljudima surovi i kada dođemo do toga, na čistac, da u stvari svako od ove dece prima tu tuđu negu i pomoć i koja iznosi 41.000 u neto iznosu i ovih 65.000 koje će dobijati kao nezaposleni roditelji, znači kao jedan vid primanja za koji će steći posle uslov da odlaze u penziju, dolazimo blizu cifre koja iznosi prosečni lični dohodak u Republici Srbiji.
	Prema tome, pogledajte kada govorimo kakve su to manipulacije kojima se bave oni koji su u prošlom sazivu govorili – a nećemo mi da povlađujemo Aleksandru Vučiću, pa da ispadne da je on zaslužan za donošenje ovakvog zakona. Umesto da su seli lepo i u radne grupe, pokazali svoju političku demokratičnost, pokazali da mogu da se ne vrše podele između ljudi kada su u pitanju ovakvi zakoni, jednostavno mislim da bi im to više poena donelo, s obzirom da oni sve gledaju kroz određene poene, skupljajući svoje glasačko telo, jer su očito u problemu kada su u pitanju blokaderi, sada su isterani na čistac sa ovim zakonom, jer će u trenutku kada budu trebali da stisnu ovaj taster morati da se opredele – ili su za građane Srbije koji imaju pravo da glasaju ili su za građane koji jednostavno ne žele da podrže ovakve predloge zakona. 
	Prema tome, mislim da je jako važno da su socijalne mere koje su predložene i od predsednika države i od Vlade Republike Srbije, o kojima ćemo mi imati prilike da raspravljamo u Skupštini Srbije kada su u pitanju socijalna davanja za socijalne kategorije, dobiće u neto iznosu jednokratno još 25.000 dinara, mislim da je za nas pokazatelj da Srbija zaista napreduje. Napreduje u ekonomskom smislu, napreduje i u društvenom smislu, određenog društvenog konsenzusa, pogotovo kad su ovakve teme u pitanju. Zato  što mi brinemo o ljudima i zato što ne želimo da dolazimo u situaciju da problem političkih neslaganja ide preko građana Srbije. Zato smatram da 

će Srbija pobediti bez obzira kakve budemo imali uslove na sledećim izborima, bez obzira šta bili primorani od izbornih uslova da usvajamo ovde, jer ne možete pobediti Srbiju onim što su laž, prevara i manipulacija. Tako da ćemo u danu za glasanje sigurno podržati ove zakonske predloge. Hvala.
	PREDSEDAVAJUĆA: Hvala vama.
	Gospodin Dušan Marić.
	Izvolite.
	DUŠAN MARIĆ:  Hvala. 
	Poštovane kolege poslanici, poštovani građani Srbije, mi smo i danas, kao i u minulih 14 godina, slušali izjave kolega iz opozicije kako će nas ove godine pobediti na izborima. Posle polufinalne utakmice na Svetskom prvenstvu u fudbalu 1999. u kojoj je Nemačka pobedila Englesku, legendarni napadač engleskog tima Gari Lineker je dao čuvenu izjavu – fudbal je jednostavna igra u kojoj 22 muškarca trče za loptom, a na kraju uvek pobeđuju Nemci. Prevedeno na srpski politički teren – izbori u Srbiji su jednostavno takmičenje u kojem redovno učestvuje 20 i više takmičara, političkih stranaka, političkih koalicija, a redovno pobeđuju Vučić i SNS. Tako je bilo u proteklih 14 godina, a sudeći po svemu, a to potvrđuju i objektivna istraživanja javnog mnjenja, tako će biti i ove godine. 
	U srpskom jeziku postoji jedna lepa reč „sevap“. To je reč turskog i arapskog porekla koja se vekovima odomaćila kod srpskog naroda. Učiniti sevap znači učiniti neko dobro delo. Usvajanjem zakona roditelj-negovatelj mi činimo veliki sevap. Ovo je jedan od najboljih i najopravdanijih zakonskih predloga o kojima ovaj parlament raspravlja, ne u poslednjih 10, nego u poslednjih 20 godina. Njegovim usvajanjem će se koliko-toliko tegoban život ljudi koji imaju trajno bolesnu decu olakšati, a kao što smo čuli u pitanju je više od tri hiljade porodica. 
	Na dnevnom redu današnje sednice je i jedan od zakona o zaštiti životne sredine. Mi smo svedoci pogođena smećem. Većina Srba je onu krilaticu pokreta Gorana – gde god nađeš zgodno mesto, tu drvo posadi, pogrešno protumačila kao – gde god nađeš zgodno mestu tu baci kesu sa smećem. Država izdvaja prilično velika sredstva za uklanjanje divljih deponija, čini velike napore. Međutim, zasada to liči na Sizifov posao, na borbu sa vetrenjačama. Državni organi koji rade taj posao meni liče na Radeta Neimara iz romana „Na Drini ćuprija“ koji preko dana sa svojim ljudima zida ćupriju, a nekakve zle sile i voda Drina to što oni urade preko noći, kako se to kaže, raziđuju, razvaljuju. 
	Nema tog komunalnog preduzeća i nema te države koja je u stanju da počisti sve smeće koje su građane u stanju baciti. Bukvalno dok država očisti jednu deponiju, za to vreme nikne njih 10. 

	
39/1	AL/MP		17.10 – 17.20
	
	Zbog toga predlažem, a to sam predlagao i pre četiri ili pet godina na sednici Odbora za zaštitu životne sredine da se u Srbiji dobro osmisli i organizuje jedna akcija čišćenja Srbije od smeća, koja bi se i mogla zvati očistimo Srbiju. Ta akcija bi trajala pet godina, a ja ću sada pomenuti tri elementa koja bi ona trebala da sadrži. Prvo, treba osmisliti i svakodnevno preko svih medija voditi kampanju kojom bi se davala podrška jednoj takvoj akciji. Dakle, svi registrovani mediji, od štampanih medija preko portala, radija i televizijskih stanica bili bi u obavezi da afirmišu tu akciju i njen konačni cilj. Sve televizije, a posebno televizije sa nacionalnom frekvencijom bile bi u obavezi da emituju spotove i priloge kojima bi se afirmisala ta akcija, kojom bi se uticalo na svest ljudi. Kada mogu da nas bombarduju svakodnevno reklamama o kockarnicama, kladionicama, o pivu itd. itd., zašto ne bi promovisali i reklame kojima se zalažemo za čistiju Srbiju, za zdraviju životnu sredinu.
	Sledeća mera koju bi bio neophodno sprovesti jeste pooštriti kaznenu politiku. Kada u jednom mestu prvih pet građana bude kažnjeno zbog toga što su napravili divlju deponiju, zbog toga što su bacili smeće pored puta ili pored kontejnera, kada se to obelodani u medijima, kada se to razglasi preko društvenih mreža, verujte, onda će ljudi voditi računa gde će bacati smeće.
	I treća stvar, mislim da bi bilo dobro i opravdano, ne samo zbog čišćenja Srbije, nego u krajnjem slučaju i zbog zdravlja stanovništva, organizovati nacionalne i lokalne akcije čišćenja Srbije od smeća. Zašto mi ovog leta ne bi mogli kao probne akcije napraviti jednu vikend akciju čišćenja, recimo Delibatske peščare, Palićkog jezera, Rtnja, Stare planine i, recimo, Tare planine? Ja sam ubeđen da bi uz dobru medijsku pripremu, uz dobru organizaciju na tim akcijama učestvovalo ne hiljade nego desetine hiljada ljudi. Kada su u Sloveniji organizovali takvu akciju odazvalo se oko 300.000 ljudi. 
	Nekada su organizovane školske akcije čišćenja parkova, čišćenja izletišta, obala reka. Te akcije su davale dobre rezultate. Međutim, mi smo na terenu vaspitanja i obrazovanja dece sebi dali više autogolova. Ponašali smo se gore nego ovaj nesrećnik iz reprezentacije Egipta, Muhamed Hani, koji je uspeo da na četiri utakmice svom timu zabije dva autogola, pa smo došli u situaciju da nam profesori i direktori škola više ne smeju da pomenu da decu izvedu da očiste školsko dvorište od smeća koje su bacili. Znači, odmah krene priča o ugrožavanju dečijih ljudskih prava. Potpuno je normalno i legitimno da učenike izvode na političke demonstracije, da ih izvode na blokadu saobraćajnica, ali ni da pomisle da ih izvedu da počiste smeće koje su sami i bacili.
	I za kraj, moram da se osvrnem na diskusije dvojice kolega koji su nas jutros podsetili da je danas veliki praznik, godišnjica početka narodnooslobodilačke borbe. Danas je veliki praznik Ivanjdan. Narodnooslobodilačka borba 1941. godine počela je već u aprilu mesecu te godine, a na današnji dan 1941. godine počeo je građanski rat u Srbiji. Nisu komunistički avanturisti u Beloj Crkvi kod Krupnja pucali na Ivanjdan na okupatorske vojnike, nisu ubili dvojicu okupatorskih vojnika, nego su ubili dvojicu srpskih policajaca, Bogdana Lončara i Milenka Brakovića, obojica izbeglice, jedan u prvom, jedan u drugom kolenu, koji su samo radili svoj posao.
	Posebno je licemerno da mi u danu kada pooštravamo zakonske mere za nelegalno posedovanje oružja, za ilegalno posedovanje i nošenje oružja, da uzdižemo, da slavimo jedan čin koji je u suštini po tadašnjem zakonodavstvu bio čist teroristički čin, kada su dvojica avanturista ilegalnim naoružanjem ubili dvojicu državnih službenika, dvojicu policajaca. Hvala vam.

	PREDSEDAVAJUĆA: Hvala vama.
	Ali mi svakako danas slavimo Ivanjdan, svetog Jovana letnjeg. Tako da, svim pravoslavnim vernicima čestitamo.
	Sledeći je Peđa Mitrović. Ali, gospodine Mitroviću vi imate samo još 20 sekundi. Dobro.
	PEĐA MITROVIĆ: Dakle, pošto imam još samo 20 sekundi pozvao bih sve narodne poslanike da usvoje i prihvate naše amandmane na zakon roditelj-negovatelj. Verujte, ljudima to zaista znači, da proširimo obuhvat sa 3.000 i nešto na 37.000 ljudi. Mi živimo kako tako i dobro i bolje, ali tim ljudima je svaki oblik podrške je bitan. Hvala vam. 
	PREDSEDAVAJUĆA: Najlepše hvala.
	Gospođa Tatjana Nikolić ima reč.
	Izvolite.
	TATJANA NIKOLIĆ: Poštovana predsedavajuća, gospođo Raguš, poštovani ministri, državni sekretari sa saradnicima, kolege i koleginice poslanice, poštovani građani Republike Srbije, Predlog zakona o roditeljima-negovateljima i negovateljima je konačno danas pred nama. Ovo je veliki iskorak u oblasti socijalne zaštite i on ima nemerljiv značaj za decu sa smetnjama u razvoju i osobe sa invaliditetom, o kojima brinu roditelji 24 časa jer je za njihov život i funkcionisanje neophodan dvadesetčetvoro časovni nadzor drugog lica.
	Smatram da je ovo istorijski zakon prvenstveno iz razloga jer će sada prvi put u Republici Srbiji i roditelji koji 24 sata brinu o svojoj deci sa smetnjama u razvoju dobiti zvanični institucionalni status. Država po prvi put zvanično ne samo da prepoznaje njihov problem već će im omogućiti i pravo na penziju, radni staž i zdravstvenu zaštitu, kako nakon godina posvećenosti i brige ne bi završili kao novi socijalni slučajevi, kao što su neki u ovoj sali to i očekivali.
	Već desetak godina unazad govori se o ovom problemu dok se u nekom ranijem periodu kada su gospoda, koja sada pod imenom drugih stranaka sede u ovoj sali, vladali su Srbijom nije o tome uopšte ni govorilo. To za njih nije bila tema i niko nije ni pokretao, ni inicirao tako nešto, niti su se pominjali problemi koje roditelji koji neguju svoju decu imaju i čija deca pripadaju upravo ovoj kategoriji koju danas ovaj zakon i obuhvata. Isti ti ljudi bili su skloni čak i da sada manipulišu roditeljima ovih lica, dovodeći ih u zabludu kako država o njima ne brine i izvodili čak i na proteste na ulice gradova, čak i ovde ispred Vlade i Ministarstva. 
	Važno je da se podsetimo  da u vreme njihove vladavine uvećani dodatak za tuđu negu i pomoć uopšte nije ni postojao. Osnovni dodatak za tuđu negu i pomoć početkom 2026. bio je 37.218,  a uvećan je na 41.500, pošto se dva puta usklađuje on je već došao do 42.500. 
	Sve do nedavno oni su manipulisali ovim ljudima isključivo u političke svrhe ne rekavši im ono što sada već piše u Zakonu o socijalnoj zaštiti u članu 94. stav 6., 7. i 8. gde jasno piše da jedan od roditelja koji nije u radnom odnosu, a koji najmanje 15 godina neposredno neguje svoje dete koje je ostvarilo pravo na uvećani dodatak za pomoć i negu drugog lica, u smislu stava 1. i 2. ovog zakona, ima pravo na posebnu novčanu naknadu u vidu doživotnog mesečnog novčanog primanja u visini najniže penzije u osiguranju zaposlenih kada navrši opšti starosni uslov za ostvarivanje penzije prema propisima o penzijsko-invalidskom osiguranju ako nije ostvario pravo na penziju. 

	Ako roditelj iz stava 6. ovog člana ostvari pravo na penziju nakon sticanja prava na posebnu novčanu naknadu iz stava 6. ovog člana ima pravo izbora između penzije ili posebne novčane naknade. Posebna novčana naknada iz stava 6. ovog člana usklađuje se na način propisan za usklađivanje najniže penzije u osiguranju zaposlenih.
	I, da, upravo je to bila uvertira onome što danas sledi u jednom ovako kompletnom dokumentu. Oni, dakle, nisu imali ni trunke svesti i savesti da ovu grupu građana informišu o ovom pravu koje je već postojalo i da ih usmere na ostvarivanju ovog i drugih prava, već su brinuli isključivo o svom politikanstvu i napadima na Srpsku naprednu stranku. 
	Ja ovom prilikom želim da se zahvalim svim predstavnicima Ministarstva, Radnoj grupi, naročito državnoj sekretarski, gospođi Lakić koja je imala strpljenja za sva pitanja naša i dostupnost dvadesetčetvoročasovnu. Želim da zahvalim svim članovima udruženja osoba sa invaliditetom koji su dali podršku za izradu ovog zakona i uključili se u raspravu, okrugle stolove i tribine na ovu temu, ali i njihovoj deci na strpljenju da konačno dođemo do predloga ovakvog zakona koji je danas pred nama. Zahvaljujem se i svim roditeljima i deci koji su se i nama poslanicima obraćali na ovu temu i nadam se da ćemo i drugim podzakonskim aktima dodatno unaprediti podršku koja im je potrebna i omogućiti još puniju participaciju ovih lica u naše društvo, a sve u skladu sa njihovim sposobnostima. 
	Svi mi koji se ovom kategorijom stanovništva bavimo i profesionalno znamo koliko znači jedan dečiji osmeh, njihova muka, trud i njihov napredak da oni nešto postignu. Očekujem da u danu za glasanje svi zajedno bez obzira na sve postojeće razlike podržimo ovaj predlog zakona i da glasamo za njegovo usvajanje. Živela Srbija.
40/1	MV/VZ		17.20 – 17.30

	PREDSEDAVAJUĆA: Najlepše hvala, gospođo Nikolić, na izvanrednoj analizi, posebno što ste jednini pomenuli sjajnu ženu, izvanrednog čoveka, našu nekadašnju koleginicu, gospođu Sanju Lakić, koja je državni sekretar. Hvala vam na tome. 
	Gospodin Veroljub Arsić je sledeći. 
	Izvolite.
	VEROLjUB ARSIĆ: Dame i gospodo narodni poslanici, ja sam očekivao da ćemo barem po nekim zakonima malo više da se složimo, naročito kada je u pitanju zakon roditelj negovatelj, zato što su deca uvek osetljiva kategorija, ali vidim da ovi iz bivšeg režima nikako da prestanu da trguju emocijama i to rade unazad već godinama.
	Evo, suze zamalo mi nisu pošle kada je bivši gradonačelnik ovde pričao šta je sve uradio za najmlađu populaciju u Beogradu. Samo je zaboravio jednu stvar da kaže, da je izgradio kuću Velikog brata u Pionirskom gradu. Toliko koliko je brinuo o deci, a koliko je brinuo o svom džepu. Pa bar da je prihode ili bar mali deo prihoda dao toj deci, pa i da ga razumem. Ne, strpao je sve sebi u džep. Onda očekujete da vam neko nešto veruje. 
	Imao sam prilike da ovde i slušam kako vlast ovo radi u političke svrhe i kako je to ideja bivšeg režima. Evo, neću da ulazim u to da li jeste vaša ideja ili nije, ali jednu stvar da vas pitam – što niste prihvatili da budete u radnoj grupi? Što bar jednu jedinu dobru stvar za građane Srbije za ovih 25 godina niste uradili kako treba, nego ste opet sve sveli na politiku? 
	(Aleksandar Jovanović: Ja sam bio mali pre 25 godina.)
	Pa ti si i sad mali. Jesi mator, ali si mali. U glavi si i dalje mali. 
	PREDSEDAVAJUĆA: Molim vas, bez direktnog obraćanja.
	VEROLjUB ARSIĆ: Kome sam se ja obratio? On se prepoznaje sam, ali dobro, to nema veze.
	Opet smo išli tom pričom oko toga kako Srpska napredna stranka sarađuje sa mafijom, kako trošimo novac iz kredita za skupe puteve. Pazite sada ovo, to nama prebacuju oni koji su državnu imovinu rasprodavali, pa nas optužuju da sarađujemo sa mafijom, a mafija kroz njihovu privatizaciju prala novac. Evo, samo ću jednog da spomenem, jedan slučaj biće dovoljan. Šarić, da ga nisu nagazili Amerikanci, parama od droge bi kupio celu Srbiju dok ste vi bili na vlasti. Celu Srbiju! U severnoj pokrajini skoro je sve kupio. 
	Ili, pokazujete veliku brigu za zaštitu životne sredine. Evo ovako su to radili kada su bili na vlasti. Ministar bio neki Dulić, bio je i predsednik Skupštine, napravi on program da država subvencioniše otkup starih akumulatora. To je stvarno plemenito nešto. A šta se desi? Pa desi se da njegov rođeni brat, umesto da sakuplja stare akumulatore po Srbiji, uveze iz Mađarske i proda ih Srbiji. Subvenciju strpa u džep. Tako ste brinuli o životnoj sredini. Sa Velikim bratom ste tako brinuli o deci. Sa privatizacijom tako ste brinuli o mafiji. 
	Sad, pričaju nam ovde i o REM-u. To je veliki problem. Možda jeste, možda nije. Valjda se nadaju da kroz priču o REM-u mogu da dođu na vlast. Ne vidim samo kako. Samo da vas podsetim, u vreme kada vi pričate o diktaturi kao opozicija, dok ste bili vlast vi ste 2010. godine hteli da ukinete prenose Narodne skupštine Republike Srbije. Istražite malo. To je vaše nasleđe. To je vaša demokratija. To je vaše poštenje. To je vaša briga o deci. To je vaša briga o narodu. 

	Zato pitam – što niste bar jednom prihvatili da učestvujete u nekoj radnoj grupi i bar tu jednu stvar uradite dobro za građane Srbije? Evo, dotakli smo se teme finansiranja političkih aktivnosti. Nema problema, zakon je odličan. Samo ono što ja insistiram da se državni organi malo oštrije ponašaju jesu one političke aktivnosti koje su maltene prikrivene. 
	Znate, imali smo ove neke blokade, pa smo imali takozvane studentske proteste. Mnogo tih studenata je bilo starije od mene, a ja imam 57 godina. Sve bi to bilo u redu, dok jednog trenutka nisu rekli – hoćemo privremenu Vladu, pa hoćemo prevremene izbore. E, od tog trenutka to postaje politička aktivnost. Mene interesuje ko to finansira. Ni jednom niste to pitanje postavili. Iz kojih to ambasada stiže novac? Priča se. Pa da vidimo ko finansira i Proglas i da li deo tog novca ide za finansiranje političkih aktivnosti. Pa da vidimo ko finansira CEPRIS i da li to ide za finansiranje političkih aktivnosti. Udruženja sudija i tužilaca raznih, ko ih finansira i da li to ide u finansiranje političkih aktivnosti takozvanog blokaderskog ludila koje je blokiralo Srbiju, koje je htelo da blokira Srbiju, a maltretiralo građane godinu i nešto. 
	Sve je to politička aktivnost. Već sam rekao u raspravi kao izvestilac odbora – finansiranje političkih aktivnosti iz inostranstva zakonom je zabranjeno. Svejedno je da li je novac stigao preko posrednika ili direktno. To što ste vi donosili u jakni, u gaćama, ovaj što se valjao ovde po Skupštini pa sad bojkotuje rad Skupštine, onaj lokator, to je drugi deo priče. Valjda smo prevazišli to vreme. Sad uplaćuju preko OMV-eo. Čudi me taj treći ešalon vaš koji stoji iza ovih protesta i koji vas se odriče. Postavite pitanje zbog čega vas se odriče. Nisu oni ništa bolji od vas. Odriče vas se zbog vašeg političkog nasleđa dok ste bili vlast. 
	Sad nemojte toliko baš da budete licemerni, da vi koji ste ojadili Srbiju, vi koji ste upropastili Srbiju, vi kada su građani ostajali bez posla, bez fabrika, kad su zakucavali ruke u radna mesta da bi iz protesta pokazali u kakvom se beznađu nalaze, vi pričate kako brinete za građane Srbije. Bar da priznate jednom da ste pogrešili. Ni to nemate hrabrosti da uradite. Nemate morala pre svega to da uradite. I pored svog tog novca koji ste i vi ulagali i koji ulažu ovi sa Zapada finansirajući ove takozvane studente i blokadere, budite sigurni, Srbija će opet da pobedi, ona ujedinjena. Zato što građani znaju ko brine o njima i velika većina građana smatra da je lud čovek onaj koji glasa protiv a ne zna za šta, a Srbi nisu glup i lud narod da dozvole da ih ponovo prevarite. Živela Srbija!  

	PREDSEDAVAJUĆA: Hvala vam.
	Reč ima gospođa ministar, Đurđević Stamenkovski. Izvolite.
	MILICA ĐURĐEVIĆ STAMENKOVSKI: Zahvaljujem.
	Poštovana potpredsednice, narodni poslanici, građani Srbije, dragi roditelji, negde pred kraj današnje sednice iskoristiću vreme da se osvrnem na sugestije, predloge, pa i kritike koje su bile upućene na Predlog zakona o roditeljima negovateljima i negovateljima i da zahvalim svima koji su na konstruktivan način doprineli da informišemo javnost o pravima koja će garantovati primena ovog zakona.
	Jutros sam pokušala o tome da govorim, iz poznatih razloga nisam uspela, a ono što želim danas da naglasim u ovom domu, poštujući i njegova pravila i uvažavajući okolnosti da sam ovde gost, i građana Srbije i narodnih poslanika i trudiću se da se u narednim danima ne osvrćem na političke opaske, jer moja odgovornost jeste da branim zakon.
	Ali, isto tako, ne mogu da dopustim da ga neko omalovažava, jer je reč o zakonu čiji su budžetski efekti, ističem, budžetski efekti, na godišnjem nivou 3,6 milijardi dinara. Taj iznos sasvim sigurno nije zanemarljiv, naročito ne u vremenima globalne ekonomske i energetske krize koja je primetna u ozbiljnim evropskim državama sa visokim životnim standardom, koje su se već odlučile za restriktivne mere kada je u pitanju obim socijalne podrške i smanjuju obime podrške, ali upravo u jednoj takvoj godini, velikih energetskih, ekonomskih a i bezbednosnih izazova, Srbija prvi put uvodi jedno novo pravo.
	Tačno je da se o tome govorilo u prethodnom periodu, tačno je da se ta tema povremeno javljala kao živi impuls potrebe tih roditelja, neretko jeste služila i u svrhe političkih prepirki, ali verujem da je danas došao trenutak da konstatujemo da smo zreli kao društvo i da ona ni na koji način neće biti ispolitizovana, već sagledana iz jednog ugla proširenja prava za sve ove porodice i jednog dodatnog doprinosa upotpunjavanju slike porodične Srbije, kako joj svi težimo. 
	Ambicija Vlade Republike Srbije jeste da tema porodice bude na prvom mestu. Sve naše mere, svi propisi, a vidite i sami da statistika pokazuje da i određene populacione mere već daju rezultat i da se ove godine, bogu hvala, rodilo više beba nego što je to bio slučaj u prethodnoj godini, jesu jasan dokaz da je naš najvažniji nacionalni cilj da izgradimo demografsku otpornost, da se izborimo sa posledicama tzv. bele kuge, ali da paralelno sa razvojem pronatalitetne politike i populacionih mera gradimo društvo koje će pružiti punu zaštitu socijalno osetljivim i ugroženim kategorijama. 
	Jedna od njih su svakako roditelji koji do sada nisu imali staž, iako su 24 časa radili, roditelji koji nisu imali ni praznik, ni godišnji odmor, ni bolovanje, ni slobodan dan, ni trenutak predaha. Oni su 24 časa doslovno bili uz svoju dečicu koja su, s obzirom na činjenicu da primaju uvećani dodatak za tuđu negu i pomoć, deca koja iziskuju konstantnu negu i prisustvo nekog trećeg, odnosno drugog lica.
	Osvrnuću se na nekoliko ključnih tačaka. Krenuću od onoga što je izneo gospodin Jovanović, a tiče se položaja hranitelja. Naime, u Srbiji postoji standardno i specijalizovano hraniteljstvo. Specijalizovane hraniteljske porodice su one porodice koje se staraju o deci koja su korisnici osnovnog dodatka za tuđu negu i pomoć ili uvećanog dodatka za tuđu negu i pomoć. Specijalizovani hranitelji već imaju višu naknadu od standardnih hranitelja. Dakle, uzet je u obzir momenat da se oni staraju o deci sa invaliditetom, odnosno deci sa smetnjama u razvoju, odnosno deci u koju je potrebno investirati dodatnu pažnju. Tako da smo mi položaj hranitelja već na taj način sagledali, ali smatram da treba različitim aktivnostima da podižemo svest o značaju 

hraniteljstva, s obzirom na to da je hraniteljstvo jedna vrsta kompenzacije za biološku porodicu, ako uopšte možemo da govorimo da nešto može da zameni biološku primarnu porodicu. U svakom slučaju, više liči na izgubljeni dom od neke ustanove socijalne zaštite.
	Bilo je reči o statusu zaposlenih roditelja. Zaposleni roditelji već ostvaruju različite mogućnosti i ja ću navesti neke od njih. Sve ove mogućnosti i ova prava nisu na raspolaganju nezaposlenim roditeljima koji zbog specifičnih životnih okolnosti nisu mogli da zasnuju radni odnos. 
	Zaposleni roditelji imaju pravo na porodiljsko odsustvo. Zaposleni roditelji imaju pravo i na odsustvo radi nege deteta. Ali, zaposleni roditelji u slučaju kada su deca bolesna, imaju i pravo na odsustvo sa rada ili rad sa polovinom radnog vremena radi posebne nege deteta. Dakle, to pravo već postoji i ono je utemeljeno i u Zakonu o finansijskoj podršci porodici sa decom i u Zakonu o radu.
	U 2025. godini, molim vas da na to posebno obratite pažnju, ovo pravo na odsustvo sa rada ili na rad sa polovinom radnog vremena radi posebne nege deteta, dakle, ne govorimo o standardnom odsustvu koje nastupa nakon porođaja, nego zbog specifičnih okolnosti zbog bolesti deteta, ovo pravo je u prethodnoj godini ostvarilo na teret Republičkog fonda za zdravstveno osiguranje odnosno PIO fonda 14.500 zaposlenih roditelja. 
	Imamo pravo na bolovanje radi nege bolesnog deteta, koje se crpi iz Zakona o zdravstvenom osiguranju. Tu postoji redovno i posebno bolovanje koje se može produžiti do 18. godine deteta u slučaju da je roditelj zaposlen, naravno, i tada nema ograničenja nego roditelj prima puni iznos svoje zarade. Dakle, odlaskom na bolovanje do 18. godine deteta ne umanjuje se zarada, nego se isplaćuje 100% zarade na teret Republičkog fonda za zdravstveno osiguranje. U prethodnoj godini ovo pravo ostvarilo je 3.959, dakle blizu 4.000 zaposlenih roditelja čija deca imaju invaliditet, maligna oboljenja, smetnje u razvoju ili bilo koji drugi razlog zbog čega je neophodna posebna i stalna nega. 
	Dakle, 2019. godine uvedena je ova mogućnost za zaposlene roditelje. Tada nismo sagledali položaj nezaposlenih roditelja, a nezaposleni roditelji suočavali su se sa tim da nemaju primanja, da nemaju zdravstveno osiguranje, da nemaju penzijsko i invalidsko osiguranje, da nemaju mesečnu naknadu. Pojavile su se različite inicijative i ja sam, bez namere da osporim bilo koju, jer mi to nije cilj, smatram da je svaka bila korisna jer je svaka dala neki aspekt sagledavanja svih ovih prilika, ukazala na to da tadašnja verzija koju je predložio deo poslanika iz opozicije, mada to u ovom slučaju smatram da nije važno kojoj političkoj grupaciji pripadaju, nije obuhvatila suštinu samog zakona, a suština nije u mesečnoj naknadi, suština je u stažu i u osiguranju. I tada je u toj verziji, a ja ću precizno pročitati i uporno sam se i jutros vraćala na to, da objasnim da smo mi tada, da smo kojim slučajem tu verziju usvojili, ne bismo imali ono rešenje koje nam dugoročno pruža sigurnost za te roditelje, odnosno sve bi se svelo na njihovu mesečnu naknadu, koja je u toj verziji definisana kao minimalac. 
	Zakon koji danas predlažemo predlaže naknadu koja je i u ovom času viša od minimalca, i na današnji dan, a 1. marta usklađivaće se sa nominalnom stopom rasta prosečne zarade. 

	Dakle, nismo predložili, kao što je u toj verziji bio, fiksni iznos, odnosno iznos minimalne zarade koja bi se usklađivala sa minimalnom zaradom, već smo danas odmah rekli da je neophodno da taj iznos bude bar nešto veći. 
	Iako smo svi stava da nema tog novca koji može da plati roditeljsku ljubav, niti sve ono što ti roditelji pružaju svojoj deci, jer to naprosto ne može da se izmeri. I ko je taj koji to može da izračuna, ko je taj koji može da obuhvati tu strepnju, taj strah, tu ljubav, tu posvećenost. Vrlo teško? Ali, složićemo se da kao odgovorni ljudi mi moramo imati uvek procenu budžetskih efekata, jer to dugujemo građanima Srbije, koji takođe potražuju od države različite druge programe podrške, infrastrukturne projekte, izgradnju puteva, bolnica, adaptaciju domova zdravlja, ambulanti itd. 
	Dakle, u prethodnoj verziji koja je predložena, bez namere da se naročito vraćam na nju, ali istine zarad, jer je tvrđeno suprotno, kaže se da negovatelj koji nije u radnom odnosu ako i najmanje 15 godina neposredno neguje dete u statusu roditelja-negovatelja ili negovatelja ima pravo na posebnu novčanu naknadu u vidu mesečnog novčanog primanja. I onda se kaže – u vidu doživotnog mesečnog novčanog primanja u visini najniže penzije u osiguranju zaposlenih kada navrši opšti starosni uslov za ostvarivanje penzije prema propisima PIO. To ste naveli u članu 94đ. 
	Inače, ovo nije bio Predlog novog zakona roditelj-negovatelj, tada su tražene izmene Zakona o socijalnoj zaštiti.
	E sad, ovo što ovde piše, 90%, evo možemo da uporedimo, već postoji u Zakonu o socijalnoj zaštiti. 
	Dakle, Zakon o socijalnoj zaštiti koji mi na današnji dan imamo već kaže da roditelj ako 15 godina neguje dete koje koristi uvećani dodatak za tuđu negu i pomoć kada ispuni starosne uslove može steći pravo na posebnu novčanu naknadu. I mi već na današnji dan, dok o ovoj temi razgovaramo, imamo lica koja primaju svakog meseca tu posebnu novčanu naknadu, jer imaju više od 65 godina, a 15 godina su u kontinuitetu negovali svoju decu. 
	Kada bismo mi ovo usvojili mi suštinski ništa ne bismo promenili. Zamislite jednu situaciju. Vrlo je teško o tome da govorimo, ali treba o tome da govorimo. Majka ili otac neguje dete. Iz tragičnih okolnosti dete, odnosno prestane briga o detetu, nega deteta posle 14 godina. Po ovome što ste vi predložili tih 14 godina se nigde ne računa. Šta smo onda uradili? Nismo uradili ništa. Suština je bila da se računa svaki dan, da se svakog meseca uplaćuju porezi i doprinosi, da svaki mesec i svaka godina ulaze u staž tih roditelja. 
	Možda je od njih, većina njih jeste, pre nego što su postali roditelji dece sa invaliditetom imali su već neke godine radnog staža, pa će ih akumulirati zajedno sa ovim koji stiču kao roditelji-negovatelji, možda iz određenih okolnosti oni odluče da se kasnije vrate na tržište rada, pa će im se ove godine uračunati u celokupan staž i njihova pozicija je potpuno drugačija. Jer, ako mi kažemo – uslovljavamo vas da 15 godina negujete dete, mi time priznajemo njihovu negu samo u slučaju da je ona trajala 15 ili više godina, a ako je trajala jedan dan kraće mi kažemo ovo se ne važi i ovih 15 godina, vaših najlepših godina kada ste bili vitalni, kada ste mogli da budete radno angažovani i prisutni na tržištu rada vama se to ne računa. 
	Dakle, to je ono što je predloženo u vašoj verziji. I ja opet kažem, iako tu nisu prisutni poslanici koji su to tada uradili, opet kažem – ne mislim da ste vi tada možda imali lošu nameru, ali niste sagledali suštinu problema i zato smo mi insistirali da se o tome direktno razgovara sa samim roditeljima koji su rekli – mnogo 

nam je važnije i od te same mesečne naknade, jer nismo mi socijalni slučajevi, mi se borimo kako znamo i umemo, životne okolnosti su nas dovele do toga. Za nas je mnogo važnije da obezbeđujemo staž, da imamo zdravstveno osiguranje, da budemo prepoznati kao kategorija. 
	Pored činjenice da ste govorili o širem obuhvatu, odnosno da treba uvrstiti one koji su stariji od 65 godina, ali i same zaposlene roditelje, iako sam ja navela da zaposleni roditelji već imaju svoja prava po drugom osnovu iz drugih zakona, vi u vašoj verziji to niste predvideli. Vi ste rekli u članu 94d da ovaj status traje najdalje dok negovatelj ne navrši opšti starosni uslov za ostvarivanje penzije. 
	Dakle, vi ste sami u vašoj verziji predložili da se status obustavlja nakon što roditelj ispuni starosne uslove za odlazak u penziju. I sada ja ne znam da li ste vi možda kasnije nekom vrstom naknadne spoznaje sami ovim amandmanima iskritikovali sopstvenu verziju koju ste tada predložili. Prihvatam, u redu, možda ste dobili neku informaciju više, ali ovde je suština sledeća. 
	Poštovani građani Srbije, mi smo čak predvideli jednu meru za koju verujem da ni jedan zakon do sada nigde na svetu je nije predvideo. Ne daj Bože, a moramo da pogledamo istini i realnosti u oči, jer to se nažalost dešava, u slučaju smrti roditelja, deteta zapravo, roditelj nastavlja šest meseci da prima mesečnu naknadu. Do koje mere smo vodili računa, koliko je osetljiva materija. Šest meseci u slučaju smrti deteta. Ne daj Bože, dešava se da roditelj prima mesečnu naknadu, jer smo vodili računa o njegovom emotivnom, psihološkom stanju i činjenici da posle toga neko treba da se vrati na tržište rada, odnosno da se vrati svojoj borbi za egzistenciju.
	Ukoliko roditelji nisu živi, ukoliko nisu u psihofizičkom stanju… Mi imamo situaciju, recimo, da je roditelj invalid i mi nismo želeli da takve porodice diskriminišemo. Roditelj ne može, kao osoba sa invaliditetom da bude roditelj-negovatelj. Zakon predviđa mogućnost da to budu ili staratelji, zvanični, ili srodnici po pravoj ili bočnoj liniji. 
	Duh zakona jeste osiguranje, jeste staž, ali duh zakona je i institucionalna zaštita i prepoznatljivost samih roditelja-negovatelja. 
	Nadam se da naše političke razlike ne smeju da budu kamen spoticanja da u danu za glasanje svi listom ovo podržimo. 
	Za vladajuću većinu, ukoliko se rukovodi nekim dnevno političkim interesima, mnogo je bolje da vi za to ne glasate jer ćemo mi onda imati širi manevarski politički prostor da kažemo – pogledajte građani, pogledajte roditelji, oni nisu hteli ovo da podrže. Ali, ovde nije pitanje naših političkih interesa, partikularnih ciljeva, ovo je pitanje našeg odnosa prema roditeljima koji zaista na ovo čekaju i jedva čekaju. Neki od njih dugoročno rešavaju bolna egzistencijalna pitanja, rešavaju mnoge dileme, mnoge probleme. 
	Sve vas pozivam, bez obzira na stranačku pripadnost, da zajednički odemo u te porodice. Možda ćete vi meni predstaviti neku od njih, možda ću ja vama zajedno sa svojim timom otkriti nešto novo. 
	Jutros smo bili u Pančevu. Krenuo je Kamper, i o tome sam jutros govorila, ali verujem da nismo mogli da se čujemo. Krenuo je Kamper. To je jedinstveni projekat, takav projekat do sad ne postoji nigde u svetu, i hoću to da znate. Dakle, to je Kamper koji će obići, sredstvima ministarstva, uz podršku Saveza „Zvuci srca“, osobe sa invaliditetom koje žive u nepristupačnim krajevima ili koji do sada nisu imali pristup institucijama, odnosno bili su nevidljivi za sistem. To je cilj, da budemo bliže ljudima, da među nama ne postoje barijere, da stignemo do svakog čoveka.

42/3	MT/IR

	U ovoj godini, pored svih ovih sredstava o kojima sam govorila i efektima, Ministarstvo je opredelilo 191 milijardu za podršku porodicama i deci, za isplatu dečijeg dodatka, roditeljskog dodatka, za isplatu prava iz sektora za boračko-invalidsku 
zaštitu i za druga davanja koja se tiču porodice i dece. Dakle, najveći deo budžeta Ministarstva isključivo je podređen ovim kategorijama o kojima zajednički moramo da vodimo računa. 
	Pored toga, obezbedili smo najveći budžet do sada za Sektor za osobe sa invaliditetom. U pitanju je pola milijarde, odnosno 500 miliona dinara namenjenih udruženjima i savezima. 
	U ovog godini obezbedićemo najveći broj pristupačnih vozila za osobe sa invaliditetom. 

43/1	VS/MJ		17.50 – 18.00

	U ovoj godini ćemo prvi put imati dostupne bazene za osobe sa invaliditetom u Beogradu, što nije bio slučaj prethodnih godina, to su male stvari koje za njih prave veliku razliku.
	U ovoj godini izgradićemo najveći broj inkluzivnih igrališta, inkluzivnih parkova, imati konkretne i vidljive projekte od kojih će svi oni osetiti podršku. 
	Dakle, 1,7 milijardi dinara izdvojena i za podršku preduzećima za profesionalnu rehabilitaciju, jer osobe sa invaliditetom žele da rade, žele da stvaraju novu dodatnu vrednost. Veći deo njih koji koriste osnovnu tugu negu i pomoć su lica koja žele da rade i ne žele da budu omeđena u četiri zida. Žele da imaju tu vrstu satisfakcije da na taj način podižu i sopstveno samopouzdanje i sa njima razgovaramo različitim subvencijama za samozapošljavanje i zapošljavanje osoba sa invaliditetom podstičemo njihov radni angažman. 
	Na koncu svega želim da kažem da Republika Srbija je zemlja građana koji iznad svega imaju dušu i svi mi kada govorimo o ovome zamišljamo nekoga koga poznajemo i za koga znamo da će iskoristiti ovo pravo. 
	Kada govorimo o ovom zakonu mi ne pričamo o nekakvim apstraktnim situacijama. Svako od nas pred sobom vidi barem jedno lice nekog deteta, neke majke, nekog oca ili čitave porodice. 
	Kada u jednom domu odrasta dete sa invaliditetom čitava ta porodica na svojim plećima nosi jedan teret i druga deca, braća i sestre i sami roditelji i bake i deke. Zato je jako teško govoriti o ovom zakonu bez emocija i jako je teško sve te neke strasti političke ostaviti po strani zato što smo svi svesni koliko je truda i ljubavi uloženo da bi ovaj zakon bio danas ovde pred vama i mislim da je zahvalnost prema roditeljima, na njihovom strpljenju i požrtvovanju nešto što uvek treba da istaknemo, jer nije ovo ni Milicin zakon, ni Vučićev zakon, iako je predsednik Srbije dao podršku da ovaj zakon bude usvojen već sada. 
	Nije ovo zakon ni Vlade Republike Srbije, nije ovo zakon ni SNS, nije ovo zakon bilo koje političke stranke, već je ovo zakon koji mi predlažemo zbog svih tih ljudi i mi smo tu da njihove interese zastupamo. 
	Kao što smo tu da se borimo za svaku porodicu, kao što smo tu da se borimo za svako dete, jer roditelji-negovatelji se ne dele prema tome ko za koju  partiju glasa, niti oni razmišljaju o kategorijama vlasti i opozicije oni svoju zemlju vole zato što znaju da je njihova zemlja majka njihovoj deci i zato taj stepen njihove patriotske dužnosti oni su izmerili brigom o svojoj deci. 
	I nema te cene koju mi danas možemo da projektujemo kao dovoljnu da bude naknada za njihov trud, ali je činjenica da ovo jeste istorijski zakon i mi svi zajedno učestvujemo u pisanju te istorije i mi svi zajedno nakon ovog zakona ne treba da skrstimo ruke i da kažemo da je stvar gotova, jer nas čekaju dva važna zakona pred nama Zakon o socijalnoj zaštiti, na kojem radimo takođe, Zakon o radu, na kojem takođe radimo. 
	Naredne nedelje biće izmenjeni i pravilnici o kojima je juče bilo reči, čime ćemo uvesti i inkluzivnog asistenta kao jedno posebno pravo odnosno posebnu uslugu koju će ostvarivati deca sa autizmom. Deca sa autizmom koristila su ličnog pratioca za podršku tokom svog školovanja, ali kada se to školovanje završi, oni nisu imali nastavak te usluge. Sa inkluzivnim asistentom, njihova podrška će se nastaviti i nakon njihovog školovanja i to je važna vest, nije puka slučajnost, na tome je neko zaista radio.


43/2	VS/MJ

	Svega toga ne bi danas bilo da ova zemlja nije ekonomski napredovala, svega toga ne bi bilo da ova zemlja nije danas u ekonomskoj kondiciji, da kaže da, možemo da opredelimo tri i po milijarde dinara godišnje za postavljanje temelja i ja sam uverena da će taj broj biti značajno veći, jer poznajem roditelje koji kažu – radno sam angažovan do trenutka dok ovaj zakon ne stupi na snagu, a posle toga će za mene i moje funkcionisanje i biće bolje za moje dete, da budem uz njega 24 časa.
	To je prosto nešto što svakog dana čujem i zato je teško izračunati taj broj roditelja. Mi kada smo pripremali ovaj nacrt, mi nismo računali te brojeve koliko će roditelja biti obuhvaćeno, nego smo vodili računa o karakteru samog zakona, a ne o broju, jer ovde nije suština u broju, nego u duhu zakona a primenom zakona, od 1. oktobra, sve porodice u kojima odrastaju ovakva deca više neće morati da se bore sa golom egzistencijom i to je suština, sve one će imati mesečna primanja, možda ne uvek dovoljna za sve ono što je potrebno, ali dovoljno da znaju da je njihova država uz njih. Hvala vam.
	PREDSEDAVAJUĆA: Dame i gospodo, drage kolege, hvala na konstruktivnoj raspravi i civilizovanoj atmosferi.
	Nastavljamo sutra u 10.00 sati.

	(Sednica je prekinuta u 18.00 sati.)




